
Giovanni Papini 


— Švelnute, - ant plėšrūnų paviljono slenksčio ponas Karelas 
Kopfrkinglas pasisuko į savo gražiąją juodaplaukę žmoną, ir leng- 
vas artėjančio pavasario vėjelis kilstelėjo jo plaukus, - štai mes 
ir vėl čia. Čia, šioje brangioje palaimintoje vietoje, kur ir susipa- 
žinome prieš septyniolika metų. Ar dar, Lakme, prisimeni, 
priešais ką tai buvo? 

Kai Lakmė linktelėjo, jis švelniai nusišypsojo paviljono gel- 
mei ir tarė: 
peržengus slenkstį ir tirštoje Žvėryno tvankoje artinantis prie 
leopardo, ponas Kopfrkinglas tarė: 

— Dingojasi man, Lakme, kad per tuos septyniolika metų nie- 
kas čia nepasikeitė. Žiūrėk, ir gyvatė kampe kaip ir anąkart, - ir 
jis parodė į kampą, kur gyvatė nuo šakos stebeilijo į jaunutę ro- 
žiaveidę merginą juoda suknele, - stebėjaus tada, prieš septynio- 
lika metų, kad gyvatė atsirado plėšrūnų paviljone, kai gyvatėms 
yra atskiras paviljonas... pažiūrėk, ir tos atramos čia... - parodė 
į atramas prie leopardo, priėjo ir sustojo priešais narvą. 

— Viskas kaip ir tada, prieš septyniolika metų, - tarė ponas Kopfr- 
kinglas, - gal tik tą leopardą išskyrus. Tas anuometinis tikriausiai 
jau pas Viešpatį. Aną maloningoji gamta jau seniai bus iš Žvėriškų- 

jų gniaužtų išplėšus. Matai, brangioji, - tarė žvelgdamas į leopar- 
dą, kuris markstėsi užu grotų, - vis kalbame apie maloningą gam- 
tą, mielaširdį likimą, gerąjį Dievą... vis vertinam ir teisiame kitus, 
tą bei aną prikišam... kad jie įtarūs, pavydūs, kitus apkalba ir dar 
nežinia ką, tačiau kokie patys esame, ar mes mielaširdingi, geri, 
palankūs... vis man atrodo, kad per mažai dėl jūsų stengiuosi. Tas 
straipsnis šios dienos laikrašty apie tėvą, pabėgusį nuo žmonos ir 
vaikų, kad nereikėtų jų išlaikyti, tikras siaubas. Ir ką dabar vargšė 
žmona darys su vaikais likusi? Yra gal įstatymai, kurie ją apsaugo. 
Bent įstatymai tokie turi būti, kad apsaugotų Žmones. 

— Žinoma, yra toks įstatymas, Romanai, - tyliai atsakė Lak- 
mė, - žinoma, kad nepaliks moters su vaikais badu mirti. Pats 
sakai, kad gyvename padorioje žmoniškoje valstybėje, kurioje 
viešpatauja gėris ir teisingumas, juk pats taip sakai. Ir galgi mums, 
Romanai, - nusišypsojo, — ne taip jau blogai klojasi... Gauni ge- 
rą atlyginimą, turime didelį gražų butą, ramiai sau tvarkaus na- 
mie, rūpinuosi vaikais... 

— Tai tavo dėka neblogai, - atsakė ponas Kopfrkinglas. - To- 
dėl, kad gavai kraitį. Kad tavo teta iš Slatinianų mums padeda, 
būtų ji katalikė, tai numirus šventąja paskelbta būtų. Bet ką pa- 
dariau aš? Gal tik tą butą mūs sutvarkiau, ir jei jis iš tiesų gra- 
žus, tai ir visas mano nuopelnas. Ne, brangioji, - ponas Kopfr- 
kinglas papurtė galvą ir pažvelgė į leopardą, - Zinutei jau šešio- 
lika, Milivojui keturiolika, tai toksai amžius, kai daugiausia rei- 
kia, ir aš turiu jumis rūpintis, tai šventa mano pareiga. Sugalvo- 
jau, kaip gauti daugiau papildomų pajamų. 

Kai Lakmė tylomis į jį pažvelgė, atsigręžė į ją ir paaiškino: 

— Priimsiu agentą ir duosiu jam trečdalį savo komisinių. Tai 
bus ponas Štrausas. Padėsiu jums, dangiškoji, o ir jam tuo pačiu. 
Tai geras, tvarkingas vyras, gyvenimas buvo jam negailestingas, 
apie tai dar papasakosiu, ir kaip nepadėt geram žmogui? Pakvie- 
sime jį į restoraną „Po sidabrine dėžute“. 

Lakmė prisiglaudė prie vyro, jos akys šypsojosi ir žvelgė į leo- 
pardą, besimarkstantį tarsi didelis geraširdis šuo, ponas Kopfr- 
kinglas taip pat žvelgė į leopardą ir jo akys šypsojosi, paskui tarė: 

— Matai, švelnut, kokie subtilūs gali būti žvėreliai, kokie mei- 
lūs gali jie būti, jei tik Žmogus sugeba prisiartint prie jų ir įsi- 
jaust į jų liūdną, uždarą sielą. Ir kiek blogų Žmonių galėtų tapti 
gerais, mielais žmonėmis, jei atsirastų kas supranta juos, kas 
įstengtų bent kiek sušvelninti kietą jų sielą... juk tikriausiai kiek- 
vienam Žmogui reikia meilės, juk turbūt ir tai policijai, kuri per- 
sekioja prostituciją, ir jai reikia meilės, blogi žmonės ir yra blogi 
vien todėl, kad niekada niekas nesuteikė jiems nė trupučio mei- 
lės... Šisai šiandieninis leopardas jau nebe tas, kur buvo prieš 
septyniolika metų, bet ir jis atėjus laikui bus išlaisvintas. Ir jisai 
kartą išvys, kaip virsta jį supanti siena, ir nutvieks jį šviesa, ku- 
rios šiandien neregi. Ar stebuklutė šiandien gavo pieno? - pa- 
klausė prisiminęs namie laikomą katę. Lakmei tylom linktelė- 
jus, ponas Kopfrkinglas paskutinįkart nusišypsojo leopardui, ir 
jie pamažu per sunkią Žvėryno tvanką pasuko atgal iš tos bran- 
gios ir palaimintos vietos priešais leopardo narvą, kur prieš sep- 
tyniolika metų susipažino. Ponas Kopfrkinglas dirstelėjo į gyva- 
tę kampe, nuo šakos stebeilijančią į rožiaveidę merginą juoda 
suknele, ir tarė: 

— Keista, kad šliužą įkurdino tarpu plėšrūnų, nebent čia de- 
koracija kokia arba prieduras... 

Jis švelniai pervedė Lakmę per paviljono slenkstį, čia, ant krū- 
muose vingiuojančio tako, Lakmė nusišypsojo jam ir pasakė: 

— Teisingai, Romanai, pakviesk poną Štrausą į restoraną. Tik- 
tai pavadinimą pasakyk teisingai, kad žmogus neieškotų. 

Ir ponas Kopfrkinglas stabtelėjo, sustojo pūkšnojant lengvam 
pavasarėjančiam vėjeliui, kurs pakedeno jo plaukus, stojo vidur 
krūmais rėminto tako, meiliai linktelėjo galvą, o jo sieloj tvyrojo 
tokia ramybė, kokia apima atlikus apeigas prie altoriaus. Pažvelgė 


10 LADISLAV FUKS BB LAVONŲ DEGINTOJAS 


į giedrą, saulėtą visu akipločiu dangų, akimirką žvelgė taip, pas- 
kui kilstelėjo ranką ir neįkyriai į jį parodė, tarsi rodytų dienos 
metu nematomą žvaigždę, kokį gražų paveikslą arba reiškinį... 
O kito sekmadienio vidurdienį... 

Kito sekmadienio vidurdienį „Po sidabrine dėžute“ per pie- 
tus, už kuriuos sumokėjo, ponas Kopfrkinglas kalbėjo Žžemes- 
niam, tvirčiau suręstam geraširdiškos išvaizdos ponui: 

— Pone Štrausai, ar lengvai radot restoraną? — Ir kai ponas 
Štrausas, žemesnis, tvirčiau suręstas vyras, geraširdiškai patvir- 
tino, ponas Kopfrkinglas lengviau atsiduso, atsiduso, rodosi, ir 
Lakmė. - Džiaugiuos, kad neteko ilgai ieškoti. Žinote, kai sakai 
„Smauglys“, - pono Kopfrkinglo žvilgsnis trumpam užkliuvo už 
medžių viršūnių ir skydo su restorano pavadinimu, - kai sakai 
„Smauglys“, tai viskas aišku. Kiekvienas iš anksto Žino, ko tikėtis 
iš smauglio, juk jau pats vardas viską pasako, nebent būtų dresuo- 
tas ir prijaukintas smauglys. Skaičiau neseniai laikraštyje apie dre- 
suotą smauglį, kuris mokėjo skaičiuoti, dalyti iš trijų. O sidabrinė 
dėžutė — tai paslaptis. Lig paskutinės akimirkos niekas taip ir 
nežino, kas tokioje dėžutėje slypi, o kai ją visą atveria ir pažiūri... 
taigi, pone Štrausai, turėčiau mažutėlį pasiūlymą. 

Ponas Štrausas, žemesnis ir tvirčiau suręstas vyras, kukliai 
nusišypsojo Lakmei, gražiai juodaplaukei, ir Zinai, kuri taip pat 
buvo graži ir juodaplaukė, jis buvo aiškiai paveiktas jųjų grožio, 
sėdėjo jos už stalo žaviai ir net švelniai, jei apskritai galima švel- 
niai sėdėti, nusišypsojo ir Milivojui, kuris taip pat buvo juodap- 
laukis ir gražus, tačiau šis buvo gal dar per kvailas, sėdėjo kaž- 
koks apglumęs, ir ponas Kopfrkinglas džiugiai pašaukė padavė- 
ją, kad atneštų dar atsigert ir saldėsių. 

Šiltą pavasarėjančio sekmadienio vidurdienį saulė nuo medžių 
viršūnių tvykstelėjo į „Smauglio“, kitaip „Po sidabrine dėžute“, 
stalus, nes tai buvo sodo restoranas, jame grojo muzika ir prieš 
orkestrą buvo parketu klota aikštelė, kurioje galima šokti, ir į šį 

pavasarėjantį medžių tviskesį padavėjas atnešė gėrimus ir saldė- 
sių. Ponas Štrausas ir Zina gavo po taurę raudonojo vyno, Lak- 
mė - arbatos... - Žinote, pone Štrausai, — nusišypsojo ponas 
Kopfrkinglas ir dabar užmetė akį į gretimą medį, kur ant kablio 
buvo iškaba: Užuolaidas ir portjeras taiso Josefa Broučkova, Pra- 
ha - Hloubetinas, Kateržinos 7, - žinote, pone Štrausai, mano 
brangioji kilusi iš vokiečių šeimos nuo Slatinianų, jų namuose bu- 
vo geriama arbata, ji mėgsta arbatą. - Milivojus gavo limonado ir 
saldumynų. - Milis, pone Štrausai, mėgsta saldumynus, - nusišyp- 
sojo ponas Kopfrkinglas ir vėl pažvelgė į lentą su Josefos Brouč- 
kovos reklama ant gretimo medžio. - O ypač jis mėgsta eskimo 
ledus. Milis tikras smaližius, — nuleido akis į savo ranką su gra- 
Žiu vestuviniu žiedu, prie rankos stovėjo mažas kavos puodelis, 
ir tarė: — Na, 0 aš esu abstinentas, negeriantis. O jei kada ir 
tenka, tai tik lašelį, simboliškai, cigarečių taip pat nemėgstu. Ne- 
pripratau nė per karą, kai kariavom už Austriją. Nemėgstu nei 
alkoholio, nei tabako, esu abstinentas. - Ponas Kopfrkinglas 
gurkštelėjo kavos, žvilgtelėjo orkestro pusėn, muzikantai sėdosi 
į vietas, prie stalo netoli parketu klotos aikštelės pamatė sėdint 
kažkokią senyvą akiniuotą moterį su putotu alaus bokalu, ir tę- 
sė: - Taigi jūs, pone Štrausai, esate keliaujantis konditerijos fab- 
riko prekiautojas. Susiduriate su cukrainių savininkais ir parda- 
vėjais, ir jau vien tai turėtų būti nepaprastai malonu. Juk su kon- 
diterija dirbantys žmonės turėtų būti mieli, geri ir subtilūs, at- 
leiskite, pone Štrausai, aš tiesiog graudinuos. O ką, jeigu jūs tiems 
mieliems žmonėms pasiūlytumėt dar ką nors, ne tik savo sal- 
džiosios firmos gaminių? Kalba būtų ne apie prekes, o apie juos 
pačius, tuos malonius, gerus, subtilius žmones... tik nebijokite, — 
paskubomis nusijuokė, - jokių draudimų, jokių polisų. Pasiūlęs 
jiems saldumynų, darkart pravertumėt portfelį ir ištrauktumėt 
krematoriumo formuliarus. Penkios kronos komisinių už kiek- 
vieną kremavimo abonentą. 

Muzikantai užtraukė kažkokį liaudišką šokį, klarnetai ir smui- 
kelis įsismarkavo, prisidėjo bosas, ir į aikštelę įėjo trys poros. 
Tarp jų pagyvenęs apkūnus drimba su į kietą apykaklę įsmeigta 
raudona peteliške ir jaunutė rožiaveidė mergina juoda suknele. 
Drimba sugriebė merginą per pečius ir ėmė suktis su ja vienoj 
vietoj nelyginant narve. Prie stalo šalia aikštelės su putotu alaus 
bokalu sėdėjo senyva akiniuota moteris ir su karčia šypsena purtė 
galvą. Paskui nupūtė putą žemėn ir atsigėrė. 

- Žinote, pone Štrausai, - ponas Kopfrkinglas nusišypsojo 
stalui, nutviekstam pro medžių viršūnes švytinčios saulės, - Die- 
vas labai gerai sutvarkė žmonių gyvenimą. Kad kai kuriems ten- 
ka kentėti, kita kalba, gyvūnai taip pat kenčia. Turiu namie tokią 
puikią knygą, geltona drobe įrištą, tai knyga apie Tibetą, Tibeto 
vienuolynus, aukščiausiąjį jų valdovą dalailamą, apie nuostabų 
jų tikėjimą, skaitai ją kaip šventraštį. Kančia yra blogis, kurį 
turime šalinti arba bent sumažinti, sutrumpinti, bet juk blogį 
kuria Žmonės, nes juos supa siena, per kurią nemato šviesos. 
Dievas viską gerai sutvarkė. Gerai, kad pasakė žmogui - at- 
mink, jog dulkė esi ir dulke pavirsi. Kadangi iš dulkių jį sukūrė 
ir mielaširdingai jam linki, kad po visų aistrų ir kankynių, po 
visų nusivylimų ir meilės stygiaus... — pažvelgė į senyvą aki- 
niuotą moterį su alaus bokalu prie šokių aikštelės, - kadangi 
mielaširdingai jam linki vėl dulke virsti. Tad ir krematoriumas, 
pone Štrausai, yra Dievui malonus dalykas. Juk jis padeda po- 
nui Dievui pagreitinti tą žmogaus virsmą dulkėm. Įsivaizduoki- 
te tik, 0 jei žmogus būtų iš kokios nors neirstančios medžia- 
gos. Taigi, jei būtų toks... - ponas Kopfrkinglas gūžtelėjo pe- 
čiais, žvelgdamas į senyvą akiniuotą moterį su alumi, - tai ir 
beliktų jį užkasti, bet, laimė, žmogus nėra neirstantis. Ar žino- 
te, kiek trunka, kol Žmogus žemėje virsta dulkėm? Dvidešimt 
metų, ir tai skeletas dar nesubyra. Krematoriume tai ir su visu 
skeletu dabar, kai vietoj kokso įvedėme dujas, viso labo septy- 

niasdešimt penkias minutes. Tiesa, žmonės kartais užsimena, 
kad Viešpats Kristus taip pat buvo ne sudegintas, o palaidotas 
žemėje. Taigi, pone Štrausai, - nusišypsojo ponas Kopfrkin- 
glas, - kad buvo ne visai taip. Visada sakau tiems mieliesiems 
žmonėms: mūs Atpirkėją balzamavo, suvyniojo į drobules ir pa- 
laidojo uoloje iškirstame kape. O jūsų niekas nelaidos uoloje, 
nevynios į drobulę ir nebalzamuos... Tasai argumentas, pone 
Štrausai, kad kai karstas žemėj įlūžta nuo molio svorio ir kad, 
girdi, suskauda, kai pokšteli per galvą, toksai argumentas, žino- 
ma, niekų vertas, nes juk tas žmogus... - palingavo galva ponas 
Kopfrkinglas, - jis jau seniai miręs ir nieko nebejaučia... Bet štai 
dar vienas argumentas kremavimo naudai. Pagalvokite, pone 
Štrausai, kam gi tie visi krematoriumai, jei žmonės nenorėtų bū- 
ti sudeginti, o tik užkasti į žemę? 

Patylėjęs ponas Kopfrkinglas pažvelgė į aikštelę ir tarė: 

— Gyvename normalioje, žmoniškoje valstybėje, kuri stato ir 
rengia tokias krosnis... ir kam? Vien tik šiaip sau, kad žmonės 
ateitų pasižiūrėti lyg į muziejų? Bet juk kuo anksčiau Žmogus 
pavirs dulkėm, tuo anksčiau išsilaisvins, persikeis, nušvis, per- 
eis į kitą kūną, gyvūnai, beje, taip pat, esama šalių, kuriose po 
mirties deginami ir gyvūnai, kad ir Tibetas. Ta mūs geltonoji 
knyga apie Tibetą tiesiog nuostabi, - ponas Kopfrkinglas žvilg- 
telėjo į medį, kur kabojo skelbimas „Užuolaidas ir portjeras tai- 
so Josefa Broučkova, Praha — Hloubetinas, Kateržinos 7“, ir 
pridūrė: —- Nė nenutuokiau, kad Hloubetine esama Kateržinos 
gatvės. Žinau tik Kateržinos gatvę antrajame rajone. 

Muzika baigė groti, klarnetai ir smuikelis nutilo, bosas taip 
pat, ir poros paliko aikštelę. Išėjo ir pagyvenęs apkūnus drimba 
su į kietą apykaklę įsmeigta raudona peteliške, vesdamasis ro- 
žiaveidę merginą juoda suknele, ir senyva akiniuota moteris ne- 
tolies gurkštelėjo alaus. Ponas Kopfrkinglas pašaukė padavėją, 
užmokėjo, ir visi pakilo. 

— Jūs mylite muziką, pone Štrausai, — išeinant iš „Smauglio“, 
kitaip vadinamo „Po sidabrine dėžute“, restorano nusišypsojo 
ponas Kopfrkinglas, - visi jautrūs žmonės myli muziką. Vargšai 
neturtėliai, skaičiau kartą, kurie numiršta taip ir nepatyrę Šuber- 
to arba... Listo grožio. O gal kartais jūs giminiuojatės su Johanu 
arba Richardu Štrausu, nemirtinguoju „Rožių kavalieriaus“ ir 
„Ulenšpygelio išdaigų“ autorium? 

— Deja, ne, - geraširdiškai atsakė ponas Štrausas, žvelgda- 
mas į restorano iškabą, po kuria rožiaveidė mergina kalbėjosi 
su kažkokiu jaunuoliu, o nuo medžių prie jų pamažu artinosi 
senyva akiniuota moteris, - nesigiminiuoju, bet Štrauso muzi- 
ką mėgstu. Žinoma, ne dėl pavardės, - nusijuokė, - mėgčiau 
tikriausiai ir tuomet, jei vadinčiausi Vagneriu. Kur link malo- 
nėsit sukti? 

— Eisim dar pasivaikščioti, - maloniai nusišypsojo ponas Kopfr- 
kinglas, - gražus pavasario sekmadienis, norėčiau, kad šeima 
papramogautų. Atsigautų kiek, naujų minčių pasisemtų, vedu sa- 
vo brangiuosius pas madam Tiuso... - nusišypsojo. 

— Ak, madam Tiuso, - pakartojo ponas Štrausas. 

- Žinoma, - su atsiprašymo gaida prabilo ponas Kopfrkin- 
glas, — tai ne jinai, o tiktai toks balaganinis pamėgdžiojimas, 
bet ką padarysi. Geriau jau balagano variantas, negu nieko. Tūi 
ten, — parodė į medžius ir krūmus, - toj pusėj. Pone Štrausai, 
buvo malonu... 

— Koks mielas ir sąmojingas ponas, - tarė Lakmė, kai ponas 
Štrausas mandagiai padėkojęs atsisveikino, ir jie saulėtą pavasa- 
rėjančio sekmadienio popietę pamažu suko madam Tiuso link. — 
Jeigu manai, kad jums apsimokės... 

— Apsimokės, brangioji, - nusišypsojo ponas Kopfrkinglas, — 
už abonentą gaunu penkiolika kronų, bet negaliu kieminėt per 
Žmones kaip išnešiotojas, ilgai sėdžiu darbe, kartais turiu reika- 
lų vakarais, kiek man laiko beliktų vaikams ir tau... Ponas Štrau- 

sas turi daug daugiau galimybių, vaikščiodamas per cukraines 
jis gali vienu kirčiu užmušti dvi muses. Gailiuosi, kad nenuskriaus- 
čiau pasiūlęs jam tik trečdalį komisinių, o ne pusę. Kad nebūčiau 
kaip tas dresuotas smauglys, kurs mokėjo dalyt iš trijų, bet iš dviejų 
jau ne. Ir kiek tas ponas Štrausas prisikentėjęs, - tęsė, - tai, bran- 
gieji, tikriausiai nė nenutuokiat. Pirmiausia jį kažkoks negeras 
žmogus išmetė iš darbo, kai išėjęs pensijon sėdėjo namo sargi- 
nėj, kažkas jam su kepenimis buvo, - liūdnai nusišypsojo šalia 
einančiai Zinai, — iš tiesų labai liūdna. Mūsiškis ponas Vrana, sė- 
dintis kieme sarginėj, taip pat serga kepenimis, todėl ten yra. Pas- 
kui mirė pono Štrauso žmona, jinai sirgo gerklės džiova, - jis liūd- 
nai nusišypsojo Lakmei, - o paskui neteko sūnaus —- mirė nuo 
skarlatinos, - nusišypsojo lėtai iš paskos einančiam Miliui, - ši- 
tiek prisikentėjo. Stebiuosi, kaip jis dar neišprotėjo. Tačiau, dė- 
kui Dievui, viską atlaikė. O aš jam tuos komisinius padidinsiu 
už gerą darbą, - ryžtingai užbaigė ponas Kopfrkinglas, —- nes 
žinau, kad jam darbas seksis. 

— Taip, - linktelėjo Lakmė, - jis tikriausiai geras prekybinin- 
kas. Jisai žydas. 

— Taip manai, brangioji? — nusišypsojo ponas Kopfrkinglas, — 
aš nežinau. Pavardė nieko nesako. Štrausai tai ne žydai. Tai to- 
kie paukščiai. 

— Vardai nieko nereiškia, - nusišypsojo Lakmė, - pats gerai 
žinai, kaip lengva juos keisti. Patsai „Smauglį“ vadini „Po sidab- 
rine dėžute“, gerai dar, kad ponas Štrausas surado... Mane vadi- 
ni Lakme, o ne Marija, ir nori, kad tave vadinčiau Romanu, o ne 
Karelu. 

— Nes esu romantikas ir myliu grožį, brangioji, - ponas Kopfr- 
kinglas nusišypsojo savo juodaplaukei ir švelniai paėmė ją po 
ranka, nusišypsojo ir Zinai. 

— Nemaniau, - tarė Zina, — kad restorane sėdėsim lauke po 
medžiais, juk pavasaris dar tik prasideda. Nežinojau taip pat, 

kad vidurdienį, kai valgomi pietūs, tenai šokama. Maniau, šo- 
kiai prasideda tik penktą popiet, kai geriama arbata. 

— „Po sidabrine dėžute“ šokama ir vidurdienį, o lauke sėdima 
todėl, kad jau šilta, - tarė ponas Kopfrkinglas, žvelgdamas į me- 
džius ir krūmus, pro kuriuos ėjo, paskui pasisuko į vis iš paskos 
lėtai einantį Milivojų ir su švelnia šypsena pridūrė: - Taigi, kad 
kiek papramogautumėt, atsigautumėt, naujų minčių pasisemtu- 
mėt... štai ir atėjome. 

Jie atsidūrė priešais palapinę su medine kasa ir pakabintu me- 
diniu skydu, ant kurio buvo išvedžiota: | 


PANOPTIKUMAS A LA MADAM TIUSO 
DIDYSIS IŠMIRIMAS, ARBA JUODOJI MIRTIS, 
PRAHOJE 1680 M. 


Medinėje kasoje sėdėjo pagyvenęs apkūnus drimba, į kietą baltą 
apykaklę įsismeigęs raudoną peteliškę, ir pardavinėjo bilietus. 
Palapinės angą dengė raudona uždanga su kutais, prieš ją stovė- 
jo būrelis žmonių, matyt, laukiančių, kada juos įleis į vidų. Po- 
nas Kopfrkinglas nupirko bilietus medinėje kasoje ir su savo bran- 
giaisiais prisidėjo prie laukiančiųjų. 

— Ar tik nebus baisu? - nejaukiai klustelėjo Milis, žvelgdamas 
į palapinę, ant sienos nupieštus skeletus ir raudoną uždangą su 
kutais, ir ponas Kopfrkinglas liūdnai linktelėjo. 

— Kančia, - tyliai tarė berniukui, - bet tokia kančia, prieš ku- 
rią šiandien žmogus jau apsiginklavo. Bet juk gal nebijosi, čia 
tiktai keliaujantis atrakcionas. 

Iš už kutuotos uždangos išlindo delnas, sutvisko dideli žie- 
dai... akimirką sustingo ant raudonos uždangos ištiestais pirš- 
tais, tarsi norėdamas juos parodyti, paskui atitraukė uždangą 
ir pasirodė juodbruva įmetėjusi moteris raudonai žaliai mėly- 
nai ribuliuojančia suknia, įsisegus didžiulius auskarus, pasida- 
binus karoliais, panaši į seną indėnę ar graikę ir truputį greb- 
luojanti. 

— Ponios ir ponai, teikitės užeiti, - sugreblavo Žemai nusi- 
lenkdama, - taip pat ir vaikeliai, pradedame kelią. 

— Tikriausiai savininkė, - ponas Kopfrkinglas tarė Lakmei, 
švelniai vesdamas ją prie angos. 

Kartu su kitais žiūrovais jie atsidūrė kažkokiame aptvare, 
regimai vaizduojančiame vaistinę. Neryškioje gelsvoje šviesoje 
kabojo herbas su susivijusia gyvate, aplink stovėjo dažyti stela- 
žai, lentynos ir spintelės su moliniais puodeliais, skardiniais ir 
alaviniais buteliukais, auksuotos dėžutės, statinaitės su maiše- 
liais, ant prekystalio gulėjo stora knyga, svarstyklės, vonelės, kep- 
tuvės, piltuvai ir tinkleliai. Už jo stovėjo barzdotas ilgaplaukis 
senis, apsivilkęs juodą paltą, apkraštuotą išsišėrusiu kailiu, rau- 
donais tarsi rožės skruostais, rugiagėlių žydrumo akimis, pravi- 
roje burnoje perlais baltavo dantys, o rankose jisai laikė svars- 
tykles su kažkokiom prekėm. Prie langelio palaidine vilkinti, pa- 
sirišus prijuostę moteris lenkėsi virš grūstuvo ir Žvairavo į Žiūro- 
vus. Prieš prekystalį stovėjo du vidutinio amžiaus vyrai, vienas jų, 
labai dailiai pasipuošęs, su skrybėle, nuo kurios sviro ilga plunks- 
na, ir pirštinėmis, žiūrėjo į sveriantį vaistininką, kitas, vilkintis 
sutana su aptrintu gobtuvu, rankose laikė pinigus ir žvelgė į mote- 
rį prie lango. Fone tarp stelažų buvo tarsi įduba, pridengta tinkli- 
ne užuolaida, už jos ryškėjo kažkieno nejudrus šešėlis. 

— Ponios, ponai, baisius dalykus regėsit dabartės, - greitai, 
grebluodama pažėrė savininkė, - eina 1680 metai ir virš Prahos 
jau sklando garsas, kad ateina juodoji mirtis, prasideda baisios 
dienos, kurių neišvengs nė vienas. Nes jau taip išsidėstė Žvaigž- 
dės, kad nuodais šuliniai paplūdo, atsivėrė votys ir žaizdos, ir 
žmoneliai ėmė krūpčiot, žvelgdami į kraujo pašvaistę, bet kol 
kas visa tai tik artinas, o mes esam Senamiesčio vaistinėj. 

Ir ji tęsė: 

— Lentynose ir spintelėse, matote, - žolelės nuo visokių nega- 
lių. Matote cinamoną, muskatą, šafraną ir pipirų indą. Čia vėl 
ajeras, imbieras, siera, o ten kiaulės iltys. Tenai cukrus baltas ir 
cukrus juodas, Venecijos muilas ir kmynai, šalia - guma, žiba- 

las, valachų krapai ir buteliai vyno. Teikitės pažvelgti: džiovin- 
tos rupūžės, vištų skilveliai, vilko kepenys, dramblio kaulas ir 
vėžio akys, toje dėžutėje: rubinai, koralai, alebastras ir perlų 
kekės, šitoje - alūnas, karmiolas, drakono pelekai. Šioj spintelė- 
je aliejai, vaistinės žolės ir sausos žievės, sraigių kiaukutai ir šven- 
to Jono duona, - ji parodė spintelę, — čia amuletai, actas, kam- 
paras ir formos marcipanams. Čia elnio širdies pertvaros, ten 
rozmarinas perpiltas, čia jūrų voro kauleliai, ten vaistininkė su 
prijuoste grūda uogas kadagio. Taukai čia gandro, šuns, gaidžio, 
triušio ir zuikio, kur daug ligų gydo puikiai, čia meškos taukai, 
kuriuos mėgsta vaikai, toj puodynėj žmogaus taukų tiršta, tenai 
nukirsti vagies pirštai. Čia išdėstyta tiek svarstyklių, kiek plane- 
tų dangaus regykloj. 

Savininkė trumpam nutilo, kad atsigautų, nes kalbėjo gan grei- 
tai, paskui parodė į ilgaplaukį raudonskruostį ir mėlynakį barz- 
dotą vyrą blizgančiais baltais dantimis ir tarė: 

— Dabar, ponios ir ponai, matot patį aptiekorių. Stovi atsilo- 
šęs, sveria rūtas, rozmariną, gyduoklį alijošių, vaistus, smilka- 
lus, visokiausias mostis, kad tik vargšus žmogelius bėdoje pa- 
guostų. O štai čia ir klientai, — parodė į du vyrus, stovinčius 
prieš prekystalį, - atėję vaistų nuo baisingo maro, kuris ką nori, 
tą aplinkui daro. Tas pirmasis, pirštinėtas, raudonai juodais ak- 
somais pasidabinęs, pušnimis apsiavęs, skrybėle su ilga plunksna 
vėduliavęs, bus vyriausiasis raštvedys, kas gi tokį pabaidys. Žiū- 
ri jis į svarstyklių derinį ir kaip vaistininkas žoleles jam sveria, 
bet kas jam iš visų svarstyklių, - jis tik dėlininko siurbėlėm pasi- 
tiki. Tas antrasis su juoda sutana, - parodė savininkė, - odlupys, 
kuris miestą švarina. Jisai mano voniomis negandų išvengsiąs... 
bet kažkas dar tenai kamputyje dangstosi! - ji parodė šešėlį, 
ryškėjantį už languotos užuolaidos nišoje, ir sušuko: — Šviesos! 

Šviesos pluoštas krito ant šešėlio, ir jis pavirto ilgų šviesių 
plaukų berniuku, vilkinčiu odine liemene, užsivožusiu smailią 

žalią kepurę, mūvinčiu geltonai raudonai dryžuotas kojines. Vie- 
noj rankoj jis turėjo svarstykles, kitą laikė atkišęs smilių ir atro- 
dė kaip kavos reklama. Savininkė žemai nusilenkė ir tarė: 

— Juk tai gerasis tų namų gnomas, vardu Tomas! Jis viską ma- 
tė. Prie Prahos miesto artinas nelaimės, 0 mes išeiname iš vais- 
tinės aikštėj Senamiesčio. Tamsa. 

Vaistinėje užgeso šviesos, figūros paniro į tamsą, kažkur pasi- 
girdo lentų girgždėjimas, lyg kas tenai šokinėtų... o savininkė 
parodė į kitą portjerą ir paragino: 

— Teikitės čia, ponios ir ponai, taip pat vaikeliai, tęsime mūs 
kelią. 

— Visai kaip gyvi, išties, - tarė viena žiūrovė su ilga plunksna 
prie skrybėlės ir karolių vėriniu ant kaklo. 

— Betgi tai figūros iš vaško, - irzliai suurzgė su ja ėjęs storulis 
su lazda ir kietu katiliuku, - tai vaškinės figūros, savaime su- 
prantama. 

Ponas Kopfrkinglas paėmė Lakmę už parankės ir kartu su 
visais perėjo į kitą aptvarą. Tai buvo kambarys, pilnas knygų, 
dubenėlių, vonelių, katiliukų, stiklinaičių, piltuvėlių, lempelių bei 
retortų, ant stalo stovėjo gaublys, gulėjo plaukų vija ir kaukolė, 
bet tai nebuvo vaistinė. Prie stalo sėdėjo senas barzdotas vyras, 
bet tai buvo ne vaistininkas, vilkėjo medvilnine palaidine, buvo 
užsidėjęs beretę su auksuota virvele, bet nebuvo toks rožinis 
kaip vaistininkas, o pablyškęs, sublogęs arba susirūpinęs, o ir 
akys nebuvo tokios žydros, nė dantys tokie balti, apdraskytoje 
rankoje jis laikė kolbą ir peiliuką. Ant sienos kabojo išblukęs 
paveikslas su dviem trikampiais, žvaigždėmis, kometomis ir dau- 
gybe brūkšnelių bei ženklelių. Atokiau stovėjo ligi pusės nusi- 
rengę raštvedys ir miesto odlupys, kažkokie susisukę ir persi- 
kreipę, daug blyškesni ir labiau pageltę nei vaistinėje, jų akys 
buvo išsprogusios ir spindėjo baime. Už mėlynai nutvieksto lan- 
go ir tinklinės užuolaidos ryškėjo sustingęs šešėlis. 

— Taigi, ponios ir ponai, - kreipėsi savininkė, - tai mūs raščius 
ir kailialupys, ištiktieji maro, votis ir gumbus, pažasties skaus- 
mus, karščiavimą ir ausų gėlimą čia kiekvienas mato. Gydės jie ir 
kadagių aliejais, bet kas širdin sveikatos bejlies jiems? Smilkė kam- 
barius rozmarinu, pušies skalom bei smilkalais visokiais, valgė 
smulkintą dramblio kaulą, rubinus ir perlus, bet nesiliovė sopės. 
Meldės ir pasninkavo, gulės kryžium ir atgailavo, bet vis tiek artė- 
ja jų galas ir pas daktarus baimė varo. Ponios, ponai, mes pas 
gydytoją abudu aptinkam Senamiesty, netoli nuo Valachų rinkos... 

— Visai kaip teatre, - tarė lankytoja su ilga plunksna prie skry- 
bėlės, susidomėjusi žvelgdama į reginį, bet storas vyras su lazda 
rankoje ir kietu katiliuku ant galvos stumtelėjo ją. 

— Joks čia ne teatras, - irzliai ir su pasitikėjimu savim suurzgė 
jis, - čia panoptikumas. Viskas iš vaško, - ir numojo ranka. 

Ponas Kopfrkinglas nusišypsojo Lakmei, Zinai ir persigandu- 
siam Milivojui ir tarė: 

— Kažin ką apie tai pasakytų gerasis daktaras Betelheimas iš 
mūsų namo, jei pamatytų? Jis šiandieną susitvarkytų. Tą jis 
sugeba. 

— Ponios, ponai, — greitai, grebluodama pažėrė savininkė, - 
kaip siautė maras, regėjot, ir kuo tuomet žmoneliai tikėjo. Mo- 
kytos knygos rašė, jog jau taip išsidėstė Žvaigždės ir nuodais šu- 
liniai paplūdo, atsivėrė votys ir žaizdos, ir klastų, ir nuodytojų 
daug būta. Apžiūrėjo medikas raštvedį ir odlupį, - parodė ji, - 
prisakė rūtom, mėtom, mairūnu kvėpuoti, rožių vandeniu pirty, 
actu ir kamparu mazgotis. Kambarius toliau smilkyt, melstis ir 
pasninkauti, nes tik taip esą galį užkratą apgauti. Valgyt gausiai 
citrinų bei visokią rūgštį, atitolint nuo savęs skaudžią maro rykštę. 
Šituo peiliu, - savininkė parodė gydytojo laikomą peilį, - kurį jis 
gniaužia saujoj, daktaras nelaimėliams pamaž nuleidžia kraujo. 
O už lango čia patyliukais... šviesos! — sušuko ji, ir spindulys 
krito ant mėlyno lango su tinkline užuolaida, o šešėlis pavirto 

kepurėtu berniuku su liemene ir vienomis kojinėmis. - Viską gir- 
di mūsų nykštukas. Viską stebi, registruoja, laiką smėliu matuo- 
ja, - giliu įtupstu parodė berniuko ranką, kurioje šis dabar laikė 
smėlio laikrodį ir panėšėjo į arbatos reklamą. - Laiką jis matuoja 
ir aukas skaičiuoja. Ir kur mūs nelaimėliai pasuks, daktarą pali- 
kę? Nagi į maudykles! Ponios, ponai, taip pat vaikeliai, mes dar 
tęsim kelią. Tamsa! - suplojo delnais. Gydytojo priimamajam užge- 
so šviesos, tamsoje pasigirdo skubūs žingsniai ir šuoliai grindlen- 
tėm, ir visi sustojo priešais dar vieną portijerą. 

— Maudyklės, - sušuko lankytoja su plunksna prie skrybėlės, 
atsisukdama į žmones, - tai gal bus ir vandens, ir garo. 

— Nedurniuok, - užsipuolė ją lydintis storulis ir bakstelėjo į 
šoną, - spoksok ir prikąsk liežuvį, čia ne skalbykla. Esi panopti- 
kume, viskas čia iš vaško. 

Už portjeros buvo kamarėlė su mediniais praustuvais, vone- 
lėmis, statinėmis, voniomis ir kibirais. Voniose sėdėjo du Žmo- 
nės, tai buvo raštvedys ir odlupys, dabar jau mirtinai išblyškę, 
pravirom burnom, ir su baime sprogino akis į žiūrovus. Iš stati- 
nės kyšojo kažkokios moters galva pakeltom aukštyn akimis, 
nelyg meldžiantis. Už statinės stovėjo raudonveidis jaunuolis ir 
palinkęs šepečiu trinko moters galvą. Prie lango stovėjo stora 
moteris su palaidine ir kyku, pasirišus prijuostę, ir laikė kibirą, 
o už tinklinės užuolaidos prietemoj ryškėjo šešėlis, matyt, tai 
buvo gnomas Tomas. Prasižergęs, išskėstomis rankomis rodė į 
žmones voniose ir šypsojos lyg muilo reklamoje. 

— Vonios, - ponas Kopfrkinglas nusišypsojo Lakmei, Zinai ir 
Miliui, - sena pirtis. Ir kokia puiki ta vonia mūsų bute. Toji mū- 
sų gražioji, meilioji vonia su veidrodžiu, kriaukle, ventiliatorium 
ir drugeliu ant sienos. 

— Dabar esame pirtyje Františeke*, netoli kailialupio name- 


Prahos rajonas, kaip ir minėtasis Hloubetinas (vert.). 

lio, - skubomis greblavo savininkė, - visi, kas nori būti gražūs ir 
sveiki, į ją suranda kelią. Tasai žmogus, - parodė jaunuolį, palin- 
kusį prie moters galvos, — pirties padienis, barzdaskutys, dra- 
bužininkas, taip pat kirpėjas, kaulininkas, miesto būgnininkas. 
O jo senelis buvo žvakdirbys, žvakes iš vaško ir lajaus liejo, pas- 
kui batus išsiuvinėtus apsiavė ir karan išėjo, jo tėvas pakiemiui 
peilius galando, puodus žiedė, taisė visokius rakandus. Ta mote- 
ris su jakele ir prijuoste, kuri vonelę laiko, - pirties rūbininkė, 
pašluostininkė, bet ne kokia sukiužėlė, anksčiau — ir kai kurių 
lankytojų meilužė. 

Anoji, sėdinti statinėje - žmona, pabėgusi nuo vyro klumpiaus, 
už tai stovėjusi prie gėdos stulpo, dabar uoliai vaikšto į pirtį, nes 
siaubingai bijo numirti. Voniose atpažinote mūs vargetas: kailia- 
lupį ir raštvedį, kuriuos Senamiesty pas daktarą neseniai matė- 
te. Dabar jie rožių vandeny, acte ir kampare vis maudosi, ir nieks 
nelaimėlių negerbia čia, neslaugo. Kas čia prie lango stovi, į vi- 
sus stebeilija? Šviesos! — sušuko savininkė ir, šviesai nutvieskus 
už tinklinės užuolaidos berniuką, kuris išsižergęs rodė į žmones 
voniose ir šypsojosi, žemai nusilenkė ir tęsė: 

— Tai mūs mažasis Tomas, pilnas gailesčio. Visa tai išvydęs, 
vypso tarsi gyvas. Norėtų padėti vargšams, nes be galo geras, bet 
jo kišenės kiauros. Dabar, mano damos ir ponai, veizėkit, kaip 
praeina gyvenimas ir šlovė, nes žmogus nelyginant žolė. Paskui 
mane sekit ir nepasimeskit. Tamsa! - suplojo delnais. Pirtis pa- 
skendo tamsoj, pasigirdo žingsniai lentom ir šuoliai... ir visi nu- 
ėjo už dar vienos portjeros. 

Atsidūrė visiškoj tamsoj, bet tiktai akimirką. 

Iš lubų ištryško šviesa, keletas moterų būrelyje riktelėjo, lan- 
kytoja su plunksna prie skrybėlės sušuko: „Siaubas!“, ponas 
Kopfrkinglas su liūdnu šypsniu priglaudė Lakmę ir pusiau pasi- 
suko į Ziną ir Milį. Priešais žiūrovus juodame tinkliniame fone 
ant kablio kybojo pasikoręs odlupys. Su ta pačia sutana ir gob- 

tuvu, nukoręs rankas ir kojas, iškišęs liežuvį ir išsproginęs akis, 
virvė, ant kurios kybojo, truputį sūpavo kartu su juo. 

— Taip, - sušuko savininkė ir sutvisko Žiedai ant jos pirštų, — 
pasikorė kailialupys mūs nelaimingas, nes, nepaisant visų jo bai- 
mių, vyras buvo kietas, ryžtingas. Nenorėjo patsai kankintis nei 
kitų kamuoti, nusprendė baigti viską vienu mostu. Štai ant kab- 
lio dabar miręs kyburiuoja ir jokie siaubai jo nebepersekioja. 

— Visai kaip gyvas, - susijaudinus purtė galvą lankytoja, ir jos 
plunksna blaškėsi į šalis, - kaip gyvas, - o storulis atsiduso ir 
įsiutęs suurzgė: — Jis negyvas! Ar negirdėjai, kad pasikorė! Juk 
panoptikume esi, čia viskas iš vaško. 

— Nuėmė jį, — greitai greblavo savininkė, —- užkasė šventojo 
Roko kapinėse užmiesty, bendrame maro aukų kape ant kalno 
ir, kad neplistų užkratas, užpylė kalkėm. Šviesos! — sušuko, ir 
languotos tamsos fone šviesa užliejo profiliu į žiūrovus stovintį 
berniuką smailia kepure, palaidine ir vienomis kojinėmis, pakė- 
lusį žingsniui vieną koją ir rankoj laikantį kryželį. Jis priminė 
geros avalynės arba kelnių reklamą. 

— Gerasis mažylis laidotuvėse, - paaiškino savininkė ir žemai 
nusilenkė, - dideliai nusiminęs, veidas jo paraudęs, akys kaip 
stiklinės, nori jis padėt vargšams, bet pats vargsta kaip musytė 
barščiuos, ne taip kaip jūs, vaikučiai, negal pažaist, padūkti, jo 
nė gėlytės nežavi, nes jis batukų neavi... Ponios, ponai, toliau 
mes keliamės ten, kur mirtį įveiks gyvenimas... - ir savininkė 
pasuko prie tolesnės portjeros, berniukas ir pakaruoklis nugrimz- 
do tamsoje, kažkur tenai pasigirdo greiti žingsniai, šuoliai... Žiū- 
rovai taip pat prisiartino prie portjeros, ir moteris su plunksna 
sušuko, kreipdamasi į juos: 

— Kur mirtį įveiks gyvenimas, čia tai bus dar baisiau, kojos 
linksta. Ir kas ten visąlaik tamsoj pasigirsta, kas per triukšmas? 
Lyg šokinėtų kas. Žiūrėk, - perspėjo ji storulį su lazda, - tuoj 
tau skrybėlė nukris. 

— Gana tau niekus taukšti, - pasišiaušė storulis, - čia ne pas 
kokį budelį atėjai, nieks čia nešokinėja, kas tau šokinės panopti- 
kume! Na, sakyk! —- užriko, - kas gi šokinės ant lentų tau, viskas 
čia iš vaško. Lisk... — stumtelėjo ją ir pasitaisė katiliuką. Visi 
atsidūrė už kitos pertvaros. 

Tai buvo kažkoks koridorius, salė ar rūsys, duris dengė tinkli- 
nė uždanga, grindys grįstos rąstais, ten stovėjo juodi stalai ir 
karstai, O tarp jų... tarp jų styrojo išbąlęs, perkreiptu veidu rašti- 
ninkas, apsiavęs pušnimis ir užsidėjęs skrybėlę su ilga plunksna, 
visa jėga užsimojęs lazda, o mergina vienu keliu klūpojo prieš jį ir 
rankomis bandė dangstyt galvą ir veidą. 

— Taip ir maniau, lavoninė, - išstenėjo Žiūrovė, suvirpėjo 
plunksna virš skrybėlės, o storulis su lazda nirtulingai papurtė 
galvą ir stumtelėjo ją. 

— Nė velnio tu nemanei, - sušnypštė įsiutęs, - nes kvaila tu 
per visą pilvą. Ne lavoninė čia, panoptikumas, ir čia viskas iš 
vaško. Šimtąjį ir paskutinįkart sakau, žiūrėk ir nevampčiok, 
nes... —- pakėlė lazdą. 

— Visi pažįstate raščių, — greitai greblavo savininkė, ir tviskėjo 
žiedai ant pirštų, karoliai ir auskarai, - tiktai prašom neišsigąsti, 
nes dabar jį apėmęs siutas ir mergaitę jis nor užmušti, kad maru 
kitų neužkrėstų ir liga labiau neišplistų. Kad nebūtų velnio pa- 
galbininkė, o keliautų greičiau į dangų. Ar šį kėslą rašeivai pa- 
vyks įvykdyti, ar mergaitė išsaugos jauną gyvybę? Jai gero linkit, 
žmonės gerieji, tad reikalingas mums padėjėjas. Tepasirodo ge- 
rasis gnomas, kaip žinote, vardu Tomas. Šviesos! - komediantė 
suplojo rankom ir žemai nusilenkė, šviesa iškart nenušvito, bet 
paskui vis dėlto tvykstelėjo ir iš už tinklinės durų uždangos pasi- 
rodė berniukas. Atkišęs kaktą ir truputį sulenkęs koją, prie ku- 
rios gulėjo vaikiškas balionas, jis išdykėliškai šypsojosi ir viena 
ranka grūmojo raštininkui, o kita laikė ryškiai dažytą dubenėlį ir 
atrodė tarsi nužengęs iš spalvotos žaislų parduotuvės reklamos. 


26 LADISLAV FUKS E LAVONŲ DEGINTOJAS 


- Taigi, gerbiamieji, matėte maro siautėjimą, juodąją mirtį Pra- 
hoj 1680 metais, didį išmirimą ištisais šimtais, šienaujantį kūnus 
pjautuvą, - greblavo savininkė. - Dar pamatysit kaulus iš kapi- 
nių švento Roko, kuriose mirtis savo šokį šoko. Bet pirmiaus, 
gerbiamieji, dar visi pasidžiaugsime, kad mergaitę išgelbės mū- 
sų Tomas neaugėlis. Netruks pasirodyt geroji jums burtininkė ir 
atkerėt šį vaškinį berniuką. Ne taip kaip jūsų vaikeliai, negali 
šitas vargšelis nei šokinėt, nei džiaugtis, neturi net kuo apsiau- 
ti... jei pažersit pinigėlių, jį atburs geroji fėja. Šitaipos, gerbia- 
mieji, ir maro aukas pagerbsit, ir puslapį šį užversit. Nes visa ko 
viršūnė - gerųjų Žmonių dosnumas... 

Komediantė žengė prie berniuko, ištiesė virš jo ranką ir su- 
šuko: 

— Dinkit dyvai, užkeikimai, stinguly išnyk vaškinis! Mažas Io- 
mai, atsigauki, su svečiais mūs pasidžiauki. Paprašyk jų pinigė- 
lių ir žaislams, ir apavėliui, kad galėtum žaist saulutėj, su kitais 
vaikais pabūti, - komediantė žemai nusilenkė, palytėjo pirštu 
berniuko kepurėlę, ir kelios moterys žiūrovų būry suriko. Vaš- 
kinė figūrėlė sumirksėjo, šyptelėjo lūpos, sujudėjo ir atgijo. Nu- 
silenkęs besišypsantis berniukas ištiesė spalvotą dubenėlį... 

— Joks čia ne panoptikumas, - žiūrovė su plunksna prie skrybė- 
lės užsipuolė lazda ginkluotą storulį ir susigriebė už karolių: - Ką 
tauškei, kad iš vaško čia viskas. Žiūrėk, jisai juda, o tau galvoje 
molis. Dieve, Dieve, jis su kamuoliu, tikras aniuolas... 

Storulis sušnarpštė ir staiga užsimojo lazda, moteris riktelė- 
jo, griebėsi už karolių ir skrybėlės su plunksna ir dingo už port- 
jeros. 

— Visai sukvailiojo, - atsiprašydamas tarė kitiems vis dar įpy- 
kęs storulis. — Išdurnėjusi. Ir visąlaik šitaip. Jau niekur neno- 
riu Su ja. 

Komediantė paskubom padėkojo lankytojams už aukas, pa- 
linkėjo laimingo kelio ir praskyrė portjerą, kad patektų už pas- 

kutinės pertvaros, kur juodo popieriaus fone stypsojo keli men- 
ki skeletai ir ant žemės mėtėsi sutraukyti karoliai ir plunksna. 

— Kas atsitiko tai poniai, - aiktelėjo Milis, - jinai pabėgo? 

— Pabėgo, - patvirtino ponas Kopfrkinglas, liūdnai žvelgda- 
mas į skeletus, - matyt, tai ją sukrėtė. 

— Tasai berniukas nykštukas dirba čia? - paklausė Milis. 

— Tikriausiai jisai savininkės vaikaitis, - atsakė ponas Kopfr- 
kinglas. 

— Vargšė moteriškė, - tarė ponas Kopfrkinglas jiems išėjus iš 
palapinės į gaivią sekmadienio popietę. Jis pusiau atsisuko, prie- 
šais palapinę stovėjo storulis su lazda, laikė rankoje katiliuką ir 
nosine piktai šluostėsi kaktą. - Vargšė, bet gal čia nieko rimta. 
Juk čia tik panoptikumas tebuvo, keliaujantis atrakcionas, šių 
dienų mokslas padės jai. Užtektų, kad ją apžiūrėtų mūsų huma- 
niškasis daktaras Betelheimas, ir viskas susitvarkytų. Ar matei, 
brangut, kada daktaro Betelheimo priimamąjį? - jis nusišypsojo 
Lakmei, - kartą mane pasikvietė. Ant sienos kabo gražus senas 
paveikslas, bet ką čia aš... Tikrai baisu, ką tie Žmonės tada paty- 
rė. Visai bejėgiai buvo prieš marą, viduramžiai. 

— Viduramžiai, Romanai, - tarė Lakmė, kai jie išėjo į gatvę, — 
bet ir šiandien žmonės daug patiria. Tada juos kankino maras, 
dabar kiti dalykai. 

— Taip, - linktelėjo ponas Kopfrkinglas, - dabar jie kenčia 
nuo bado, skurdo, išnaudojimo, visokiausių persekiojimų ir naujų 
ligų, kurių anksčiau nežinojo, kad ir raupų. Kai tik vėl prisime- 
nu poną Štrausą ir kai kuriuos mūsiškius, - ponas Kopfrkinglas 
nudelbė akis žemėn, - kiek skaudžių dalykų jie išgyveno ar išgy- 
vena. Tiesa ir tai, kad visos tos kančios laikinos, kiekvienas kar- 
tą išsilaisvins iš jų, ištrūks, persikūnys... juk ir anie, anuomet 
mirę nuo maro... - ponas Kopfrkinglas užmetė akį į rožinės cuk- 
rainės vitriną, pro kurią ėjo, —- juk ir jie taip pat išsivadavo iš 
kančių, seniai jau negyvi, persikūniję, bet kas iš to! Vienas kar- 

tas nemeluos. Svarbu, kad jau dabar kančių būtų kuo mažiau, 
kol kiekvienas tebegyvena tą savąjį vienintelį gyvenimą. Taip, 
kaip apie tai rašo mūsų gražioji knyga apie Tibetą. 

Paskui pridūrė: 

— Viduramžiais mirusiuosius laidodavo viešuosiuose, tai yra 
bendruose, kapuose ir užpildavo kalkėmis, kad neplistų užkra- 
tas! Bet daug išmintingiau būtų buvę juos deginti. Taip ir užkra- 
tas neplistų, ir vargšai iškankinti kūnai daug greičiau dulkėm 
pavirstų... Koks laimingas esu, brangioji, - ponas Kopfrkinglas 
nusišypsojo Lakmei, - kad galiu parūpint jums bent geresnį bu- 
tą nei tuometiniai, bent jau tą prieškambarį, svetainę su pianinu, 
valgomąjį su radiju, vonią, jeigu jau nieko daugiau, bet gal ir tai 
dabar kiek pasitaisys su tuo geruoju ponu Štrausu. Radęs pre- 
tekstą, mokėsiu jam pusę komisinių. 

Ponas Kopfrkinglas meiliai nusišypsojo šalia einančiai Zinai, 
atsigręžė į gerokai atsilikusį, matyt, stabtelėjusį prie kažkurios 
vitrinos, galbūt tos rožinės cukrainės, kurią neseniai praėjo, Mi- 
livojų. Ponas Kopfrkinglas sustojo palaukti Milio, sustojo ir Lak- 
mė su Zina, o kai jis pagaliau priėjo, ponas Kopfrkinglas tarė: 

— Ką, Mili, veikia daktaro Betelheimo sūnėnas Janas? O ką 
Pracharžų iš ketvirto aukšto Voitikas? Ką? — meiliai pasiteiravo 
ir, nė neklausydamas, ką sako Milis, pridūrė: 

— Paskubėk, Mili, neatsilik. 


— Nupirkau tau, dangut, paveikslėlių, - tarė ponas Kopfrkin- 
glas žmonai. Nedaug laiko praėjus po apsilankymo panoptiku- 
me kalbėjosi nuostabiame jų miegamajame, kur be kita ko buvo 
ir biblioteka, spintelė, toršeras, mažas veidrodis bei radijas, — 
paveikslėliai iš pirmų didesnių pajamų. Kad mūsų namai būtų 
dar gražesni. 

— O ponui Štrausui ar pervedei komisinius? - paklausė Lakmė. 

- Žinoma, pervedžiau, - atsakė sujaudintas jos rūpesčio, - ir 
pervedžiau ne trečdalį, kaip žadėjau „Sidabrinėj dėžutėj“, o ly- 
giai pusę, nė nelaukdamas jo sėkmės. Nebegalvoju, kad apgau- 
dinėju, O ir jį tikriausiai maloniai nustebinau. Ar vaikai namie? 

— Zina išėjusi groti, o Milis su Janu Betelheimu. 

— Labai džiaugiuos, - nusišypsojo ponas Kopfrkinglas, - Ja- 
nas Betelheimas geras, padorus berniukas, ir jei Milis su juo, 
vadinas, jie kur nors netoliese. Janas neina toliau tilto. Ir moko- 
Si jis gerai, mėgsta muziką, ponia su juo dažnai eina į operą... 
negeria, nerūko... taip, taip, brangioji, - ponas Kopfrkinglas nu- 
sišypsojo, kai Lakmė su nuostaba pažvelgė į jį, - ir nesistebėk, 
nieko dar nereiškia, kad jam, kaip ir Miliui, suėjo keturiolika. 
Pažiūrėk, Pracharžų iš ketvirto aukšto Voitikui penkiolika, ir 
man tiesiog gaila jo tėvo. 

Po dar vieno nustebusio Lakmės žvilgsnio ponas Kopirkin- 
glas kiek sutrikusiu balsu tęsė: 

— Nepridera mums vertint ir teisti kitą, įtarinėti jį, kiekvienas iš 
mūsų, kad ir, tarkime, toksai abstinentas kaip aš, turi užtektinai 
savų ydų, ir aš išties nemanau nieko bloga. Tiktai kad ponia Pra- 
charžova man vakar ant laiptų pasiskundė, jog vyras geria. - Jis 
nuleido akis į paketą. - Kad vyras geria, ir geria vis smarkiau. Jei 
ir toliau taip, tai neva bus jau visai chroniškas. Zina buvo kartu ir 
viską girdėjo, deja, labai man nemalonu, ir to pono Pracharžo 
gaila, o dar labiau gaila ponios Pracharžovos ir jų Voitiko. Bijau, 
kad ir berniukui nepersiduotų. Esama giminėje paveldimų daly- 
kų. Bijaus, kad Pracharžų Voitikas jau ir rūkyti pradėjęs, o ir kla- 
joti mėgsta kaip mūsų Milis. Dievaižin iš ko Milis tokį polinkį 
paveldėjo, iš manęs tikrai ne, iš tavęs taip pat, nė vienas iš mud- 
viejų niekada neklajojo, kai prisimenu atvejį su tuo Suchdolu*... 
betgi Žinau, - greitai ir švelniai pridūrė, Lakmei priekaištingai į jį 
pažvelgus, —- betgi Žinau, kad mūs Milis alkoholio nei cigarečių 
potraukio, dėkui Dievui, neturi. Jis jautrus vaikas, ir džiaugiuosi, 
kad eina su Janu Betelheimu. Nebus nuėję toliau tilto. 

Paskui tęsė: 

— Grįžtant prie to pono Pracharžo, reikia paprašyt Zinos nie- 
kur apie tai nekalbėti, ypač prie Voitiko, berniuką gali sukrėsti 
tokios Žinios apie tėvą. O dabar, brangioji, - nusišypsojo ponas 
Kopfrkinglas, - pakabinkim dovanėles. Ir leisk dar prieš išpa- 
kuojant papasakot, kaip jas įsigijau. 

Ponas Koptrkinglas paėmė iš spintelės žirkles, kad perkirptų 
virvutę, kuria buvo surištas paketas, ir kalbėjo toliau: 

— Buvo taip. Iš pašto eidamas pagalvojau, kad reikėtų nupirkt 
ką nors nauja buičiai. Nors ir gražus mūs butas, neturim liautis 
ji gražinę, turime vis gerint jo išvaizdą, kaip pasakytų tetulė iš 


* Prahos priemiestis (vert.). 

Slatinianų, toji geroji dvasia, jau šiandien beveik šventoji, be to, 
gali mus lankyti ir darbo reikalais, galvoju laikui bėgant, be po- 
no Štrauso, pasikviesti dar ką nors, bet ne apie tai dabar. Taigi 
eidamas iš pašto, - atrišdamas virvutę kalbėjo ponas Koptrkin- 
glas, - Nekazankoje užėjau pas rėmininką poną Holį, turbūt ne- 
pažįsti jo, O ir aš šiandien pirmąkart išvydau... vienišas senas 
žmogus, našlys, jo žmona, kaip papasakojo, prieš aštuonetą me- 
tų numirė pas vienuoles, turi dukterį, kai įėjau į krautuvę, mata- 
vo ant stalo juosteles, gerai atrodė, tokia graži rožiaveidė mergi- 
na gražia juoda suknele... Pas poną Holį ten pilna pigių berželių, 
alyvų ir lauko aguonų, - kalbėjo ponas Kopfrkinglas atrišdamas 
virvutę, - trumpai tariant, nieko, tik vienas vienintelis paveiks- 
las, kurį kaip tik ruošėsi rėminti, juostelės, kurias jo dukra ma- 
tavo, tam ir buvo skirtos. O šie paveikslėliai, - ponas Kopfrkin- 
glas parodė paketą, - kampe stovėjo, nė nesirengė jų parduoti, 
gal tik įrėmint norėjo, tai du atspaudai, už aštuonias kronas abu 
man atidavė, tas geruolis... - ir ponas Kopfrkinglas su šypsena 
išvyniojo paveikslus. Viename buvo miestas su kalnu, pilim ir 
bažnyčia, o fone matės kalnai. 

— Maniau, kad tai Zalcburgas arba Liubliana, — nusišypsojo 
žmonai ponas Kopfrkinglas, — nes tie miestai panašūs kaip tikri 
broliai, abiejų vidury stūkso kalnas, bažnyčios bokštas, toliau 
matos kalnai, abu nuo karo metų pažįstu, tačiau tai Meriboras, 
airių Kvinso grafystės sostinė, pavadinta karalienės Marijos var- 
du. Joje 1560 metų pilies griuvėsiai, teismas ir beprotnamis. Kur 
ji pakabinsime? 

— Gal vonioj? - nusišypsojo Lakmė, sujaudindama jį. Nes vo- 
nios kambarį laikė gražiausiu bute ir labiausiai mėgo. 

Su Meriboro vaizdu nuėjo į vonią. Čia buvo išties gražu: dide- 
lis veidrodis, praustuvas, vonia, ant sienos palubėje baltavo dai- 
lus ventiliatorius su virvele, po juo juodai įrėmintoje dėžutėje 
po stiklu buvo prismeigtas didelis geltonas drugelis. 

— Matai, brangioji, - nusišypsojo ponas Koptrkinglas, - vonia 
man išties pati gražiausia ir ją labiausiai mėgstu, bet čia, bran- 
gut, labiau tiktų kokia gėlių puokštė arba aktas, o ne Meriboras. 
Turėdami omeny, kad Meriboro gyventojai yra audėjai, - nusi- 
juokė, - paveikslą pakabinsime prieškambary prie kabyklos. Ten 
virš tos gražiosios mūsų batų dėžės... O tasai antrasis, — tarė 
grįžus į valgomąjį, - yra portretas. Tobulas tobulo džentelmeno 
atvaizdas. Tai Luisas Marinas, College des sciences sociales pro- 
fesorius, būsimasis generalinis biudžeto referentas ir deputatas. 
Buvo pensijų ministru Poincarės vyriausybėje... 

— Betgi čia užrašyta kitokia pavardė, - Lakmė pasilenkė prie 
rėmelio ir klausiamai pažvelgė į vyrą. 

— Žinoma, - paglostė jos juodus plaukus, - tai Nikaragvos 
prezidentas Emiljanas Čamoras 1916 metais. Bet tai nieko ne- 
reiškia, brangut. Tai bus Luisas Marinas. Pavardę ant rėmelio 
užlipinsime juostele. Gražus, egzotiškas vyro veidas gali tapti 
valgomojo papuošalu. Kai žmogus mato taurius veidus, maistas 
jam daug skanesnis. Pakabinsime jį, - ponas Kopfrkinglas ap- 
žvelgė valgomojo sienas ir tęsė: - Pakabinsim štai čia prie lango. 
Čia, šalia tos mūsų mielos ir glotnios lentelės prie lango. Tasai 
paveikslas, kuriam rožiaveidė, juodai apsirengusi pono Holio duk- 
ra matavo juosteles, mūsų mielajai lentelei prie lango labiau tik- 
tų, buvo ten kažkokia vestuvių eisena. Na tai kas, juk galiu dar 
kada nors užeit pas poną Holį ir nupirkt tą paveikslą. Tuomet 
Mariną perkabintume kitur, — ir truputį pataisė ant juodos vir- 
velės prie lango kabančią mielą glotnią lentelę. 

— Tėve, nupirkai paveikslų, —- tarė Zina, netrukus grįžusi iš 
muzikos pamokos. Ponas Kopfrkinglas paglostė jai plaukus ir 
veidą ir atsakė: 

— Nupirkau paveikslų, brangut, iš pirmų mūsų didesnių pa- 
jamų. Nupirkau juos, kad mūsų butas būtų dar gražesnis. Kad 
pagerintume jo išvaizdą, kaip pasakytų mūsiškė Slatinianų 

šventoji, — liūdnokai nusišypsojo Lakmei ir Zinai, - tai mūsų 
namai. 

Paskui pasiteiravo: 

— Kaip, Zinut, šiandien sekės prie pianino? 

— Taip, taip, - atsiduso Zina, žvelgdama lango pusėn į egzotiš- 
ką veidą šalia lentelės, - teko kartot etiudą, gerai dar, kad bobu- 
lytė nekapojo pagaliuku per pirštus. 

— Tiktai, Zinut, nekalbėk taip, - meiliai tarė ponas Kopfrkin- 
glas, - nevadink ponios profesorės babulyte, ji tiesiog pagyve- 
nus ponia. Kai tau bus tiek metų ir kokia šešiolikmetė mergelė 
pavadins tave babulyte, taip pat nepatiks. Moterys tam labai jaut- 
r1OS, ypač gražios moterys, mano gražuole. Nieko net mintimis 
neturime skriausti, Zina, - rimtai prabilo ponas Kopfrkinglas, — 
prašau niekur nekalbėt to, ką apie poną Pracharžą girdėjai iš jo 
žmonos. Prašau tavęs nieko neprasitart, ypač prie Voitos, galėtų 
tai jį labai užgauti, apskritai stebiuos, kaip ponia Pracharžova 
galėjo taip viešai pasiskųsti... — kai Zina tylomis linktelėjo, po- 
nas Kopfrkinglas paglostė ją ir tarė Lakmei: 

— Dangut, vaikai galėtų vėl kada nors užsukt pas tetą į Slati- 
nianus, nuvežt jai kokių gėlių, kad ir baltųjų lelijų, pailsėtų ten 
kiek. Ir kaip, Lakme, gaila, tavo palaimintosios motinos nebėr 
tarp mūsų, kaip ji mokėjo virti ir kepti... - paskui nusišypsojo 
tutėje yra pieno, katė ėsdavo valgomajame. 

— Vakar ar kada čia, - tarė ponas Kopfrkinglas, žiūrėdamas į 
katės lėkštutę, - skaičiau, kad suėmė kažkokią moterį, pardavi- 
nėjusią turguose nuluptus triušius, nes išaiškėjo, kad tai buvo 
katės. Tokios apgavystės imtis ją privertė skurdas. Gyvename 
juk padorioje, žmoniškoje valstybėje, tačiau šen bei ten vis dar 
esama vargo. 

Paskui Zina truputį pasitaisė plaukus priešais mažąjį veid- 
rodį valgomajame, ponas Kopfrkinglas nuėjo sutvarkyt biblio- 

tekos ir meiliai padėjo į lentyną mėgstamiausią geltonąją kny- 
gą apie Tibetą, užmetė akį į spintelę, toršerą ir radiją, ir nuėjo 
padėti Lakmei ruošti sumuštinių. Vakare turėjo ateiti Reinkių 
šeima. 


Reinkės buvo seni Kopfrkinglų draugai, nors kartais ištisus me- 
tus nesusitikdavo. Tai buvo stiprūs, elegantiški žmonės. Vilis vil- 
kėjo pilką kostiumą su mėlynu kaklaraiščiu bei žalia medžioklio 
skrybėle su virvele, o jo žmona puikavosi išpuoselėta šukuosena 
ir dideliais auskarais. Lakmė įpylė vyno, visi susidaužė, ponas 
Kopfrkinglas ir Lakmė vos suvilgė lūpas, Zina gurkštelėjo laše- 
lį, kaip ir ponia Reinkė. Ponas Kopfrkinglas paragino svečius 
vaišintis sumuštiniais ir sūdytais migdolais. Ponia Reinkė įsidėjo 
sumuštinį į krištolo lėkštelę, Vilis taip pat paėmė ir beveik tuo 
pačiu judesiu ištraukė iš kišenės laikraštį ir ištiesė bičiuliui Kopfr- 
kinglui, laikydamas pirmu puslapiu viršuje. 

— „Pagal statistiką, vedę vyrai — skaitė ponas Kopfrkinglas, 
atvertęs kitą puslapį, - gyvena ilgiau.“ Gerai mums, Vili, turime 
padėkoti mūsų brangiosioms damoms. Jei ne jos, tektų numirt 
anksčiau. 

Kolei visi juokėsi, ponas Kopfrkinglas ieškojo kitos įdomios 
naujienos, kurią galėtų perskaityti. 

— Štai čia, — tarė, ir jo šypsena kiek prigeso, - nevykėlis gyve- 
na kiaulių tvartelyje. Bendruomenės lėšomis... O čia: šaltoji ug- 
nis sprogo berniuko burnoj. Aštuonmečio... turėtų pasiklausyt 
Milis, - ponas Kopfrkinglas atsiduso, - jam jau keturiolika, bet 
vis dar mėgsta kažkur bastytis. Nežinau, ar jūs žinote, taip se- 
niai pas mus buvote, - ponas Kopfrkinglas pažvelgė į Vilį ir po- 
nią Reinkę, - kartą netgi namo negrįžo, turėjome ieškot su poli- 
cija. Rado jį naktį lauke netoli Suchdolo, norėjo ten šieno kupe- 
toje pernakvoti, buvo vasara. Dabar irgi ne namie. Ar vis dar 
lauke? — su šypsena paklausė Lakmės. 


LADISLAV FUKS m LAVONŲ DEGINTOJAS 


— Su Janu Betelheimu nenueiss toliau tilto, - atsakė ši. 
— Betelheimas, - kilstelėjo antakius Vilis, - keista pavardė. 
Ar tai ne tas gydytojas, kurio lentelė apačioje prie namo? 
Ponui Kopfrkinglui patvirtinus, atsistojo ir, ponui Kopfrkin- 
glui kiek neramiai stebint, priėjo prie lango ir pažvelgė į ant juo- 
dos virvutės kabančią lentelę. 


I II 

1 8.00 - 8.30 8.30- 9.45 --- 

2 8.30 - 9.00 9.00 - 10.15 
3 9.00 - 9.30 9.45 - 11.00 

4 9.30 - 10.00 10.15 - 11.30 
5 10.00 - 10.30 11.00 - 12.15 

6 10.30 - 11.00 11.30 - 12.45 
7 14.00 - 14.30 14.30 - 15.45 

8 14.30 - 15.00 15.00 - 16.15 
9 15.00 - 15.30 15.45 — 17.00 
10 15.30 - 16.00 16.15 — 17.30 


Vilis pažiūrėjo į lentelę ir nutylėjo. Paskui Žvilgtelėjo į šalia 
kabantį egzotišką portretą. 

— Klausyk, Karelai, kas čia toks? Koks nors jūsų protėvis? 

— Tai buvęs Prancūzijos pensijų ministras Luisas Marinas, — 
truputį sutrikęs atsakė ponas Kopfrkinglas, - šiandien jį nupir- 
kau pas poną Holį Nekazankoje. Ponas Holis turi rėmų parduo- 
tuvę, tai senas, vienišas žmogus, našlys, jo žmona prieš aštuone- 
tą metų mirė pas vienuoles, gyvena su dukterim, tokia gražia 
rožiaveide mergina gražia juoda suknele... Prieškambary kabo 
dar vienas paveikslas iš pono Holio, Meriboras, toks miestas 
Airijoje, pavadintas karalienės Marijos vardu, įkūrusios jį 1560 
metais. Bet ponas Holis turi dar paveikslą, kuris čia prie lente- 
lės geriau tiktų, vestuvių eiseną. Taigi, Vili, - jau ramiau tęsė 

ponas Kopfrkinglas, Viliui atsisėdus, — kai taip prisimenu, kai 
mus pašaukė pasaulinian karan, Prahoje priešais stotį dainavom 
„Heil dir im Siegeskranz“ ir „In der Heimat, in der Heimat“*, 
kovėmės fronte, žuvome... bet karas man koktus, nekenčiu jo. 
Karas žmonėms atneša daugiau kančių nei civilinis gyvenimas. 
Atneša skurdą, išardytas šeimas, sunaikintas santuokas, kraują, 
skausmą, žūtį, ir ne tik žmonėms. Kai prisimenu, ką patirdavo, 
pavyzdžiui, lauko žygyje tie vargšai arkliai... Pasauly turi vyrauti 
taika, teisingumas ir laimė. 

— Tai nenukris iš dangaus, - tarė Vilis, - dėl to reikia kovoti. 
Kalbos ir norai nieko verti, tiktai veiksmai. O veiksmų gali imtis 
tik šimtaprocentiniai žmonės. 

Paskui tęsė: 

— Jų rankose dabar teisingas Europos sutvarkymas, o ne men- 
kaverčių silpnųjų. Pažiūrėk į Austriją, - paėmė laikraštį ir atver- 
tė pirmąjį puslapį, - jos prijungimas prie imperijos yra pirmasis 
žingsnis. Hitleris - genialus politikas, jis šimtamilijoninei tautai 
padeda atsikratyti kančių, skurdo, nedarbo, užtikrina jai teisėtą 
vietą pasaulyje... ar matėte lapelius, kuriuos išleido SdP, Sudetų 
vokiečių partija? 

— Betgi man atrodė, - nustebęs atsiliepė ponas Koptrkinglas, — 
kad tu agraras! 

- Žinoma, — patvirtino Vilis, - bet vokiečių agraras. Sausį 
buvo nutarta susilieti su SdP. Galiu kukliai pridurti, jog ir aš 
kiek prisidėjau prie susiliejimo. Čekoslovakijoje kuriasi vienin- 
gas vokiečių frontas. Po karo mūsų tautai teko patirti daug ne- 
teisybės ir dabar mes turime tai ištaisyti. Kas turi vokiško krau- 
jo, kariavo fronte su vokiečių priešais, kas nori taikos, teisingu- 
mo ir laimės, tas stoja po SdP vėliava. Dar ne vėlu, parašyta 
tame lapelyje, tame jų kvietime... įsirašyk į partiją. Be Hitlerio 
nugrimztume į dugną. 


* „Šlovė tau, vainikuotam pergale“ ir „Gimtinėje. gimtinėje“ (vok.). 

Ponas Kopfrkinglas sutrikęs žvelgė į Vilį, paskui tarė: 

— Imk migdolų. 

Ponia Reinkė gan rūsčiai pažvelgė į poną Kopfrkinglą, paėmė 
laikraštį, pavartė ir perskaitė: 

— Nevykėlis gyvena kiaulių tvartelyje, šaltoji ugnis sprogo 
berniuko burnoj... kas čia per svarbios naujienos... - pavartė 
toliau, - o čia: įkrito į verdantį vandenį. Berehove per sidabri- 
nes vestuves... 

Ponas Kopfrkinglas dabar pažvelgė į ponią Reinkę ir maloniai 
tarė: 

— Tai tragedijos, ponia Erna. Ponas Štrausas buvo kažkokio 
blogo Žmogaus išvarytas į pensiją iš šveicoriaus vietos, paskui jo 
žmona mirė nuo gerklės džiovos, o sūnus nuo skarlatinos, dabar 
jis - keliaujantis konditerijos firmos prekeivis, o kartu pasiūlo 
žmonėms ir krematoriumo formuliarų... Arba tas neseniai buvęs 
atvejis su moterimi, — kalbėjo jis, - kurią suėmė dėl to, kad iš 
skurdo ir bado pardavinėjo kates vietoj triušių, mes, nors ir gy- 
vename padorioje žmoniškoje valstybėje, vargo vis dėlto iš visur 
dar nepašalinome. Arba moterys, - tęsė, - kurios patiria staigų 
sukrėtimą... Neseniai savo akimis matėme tokį atvejį... kad ir 
tada, kai žiūri į marą, - tęsė žvelgdamas į ponią Reinkę. - kad ir 
panoptikume. Imkite migdolų, - tarė poniai Reinkei. 

— Aš nežinau, su ta SdP, - Lakmė sutrikusi neryžtingai gurkšte- 
lėjo arbatos, stovėjusios prie vyno butelio, — juk vaikai vaikšto į 
čekiškas mokyklas, namie kalbam vien čekiškai, kaip kad dabar... 

— Niekada čia vokiškai nekalbėjome, - patvirtino ponas Kopfr- 
kinglas, - ir knygos mano tiktai čekiškos... vokiškas mūsų krau- 
jas, bet juk jo tiktai lašas. 

— Lašas, - piktokai nusijuokė Vilis ir pažvelgė į bičiulį Kopfr- 
kinglą, - lašas. Bet širdį ir sąžinę turintis Žmogus jaučia ir tą 
lašą. Jei ne Hitleris, kartoju, visai dugne atsidurtume. Be darbo 
liktume, badu dvėstume, užkastų mus kaip šunis, štai čia trage- 

dija, - pabrėžė Vilis, - ir kalba ne apie vieną du Žmones, ne apie 
kokią nors moterį, pardavinėjusią kates, ar kvėštelėjusią kokiam 
panoptikume, kalba apie tautą. Kai kenčia ir kamuojasi šimtas 
milijonų žmonių! Tu per vieną kvailą šapą aky nematai viso miš- 
ko. Per tai, kad kažkokį poną Štrausą išmetė iš šveicoriaus vie- 
tos, nematai visumos! 

Vilis žvilgtelėjo į laikrodį ir pasakė, kad aštuntą vokiečių „Ka- 
zino“ dar turi susitikti su Biormanu. 

— Tai vyriausiasis SdP atstovas, vyksta į Berlyną tartis su mi- 
nistru Gebelsu, - sausai paaiškino, - šitoji respublika stovi sker- 
sai kelio mūsų išsigelbėjimui. Bet tai turėčiau tau ilgai aiškinti, — 
tarė bičiuliui Kopfrkinglui, — tai būtų ilga kalba, o mes su Erna 
jau turim eiti. Pavėluotume, jei prie namų nestovėtų auto. 

Abudu pakilo eiti ir tada kažkas paskambino į duris. Zina 
nubėgo atidaryti, ir po akimirkos valgomajame nedrąsiai pasiro- 
dė Milis. Abiem rankomis tarpdury nusiėmė beretę. 

— Kur buvai, Mili, - pliaukštelėjo jam per pečius Vilis, - vaikš- 
čiojai su Janu Betelheimu? Prie tilto? 

— Tik prie namų, - išspaudė berniukas, - žiūrėjome į automo- 
bilius. 

— Milis mėgsta automobilius, - paaiškino Zina. 

— Turi savo teoriją, - nusišypsojo Lakmė, - skirsto mašinas į 
spalvotas, žalias ir baltas. Spalvotos yra visos civilinės, pavyzdžiui, 
pono daktaro Betelheimo ir jūsų... žalios yra karinės ir kalėji- 
mų, o balti automobiliai... 

— O balti automobiliai yra dangiškieji, - nusišypsojo ponas 
Kopfrkinglas, bet truputį užsikirto, - dangiškieji, skirti angelams. 

Svečiai nusijuokė, Vilis paėmė savo žalią medžioklio skrybėlę 
su virvele, atsisveikino ir išėjo. 

— Vilis niekada nebuvo koks menkavertis silpnuolis, - prie 
lango po ant juodos virvelės kabančia lentele ir pensijų ministro 
portretu ponas Kopfrkinglas kalbėjo savo juodaplaukei, - visa- 

da buvo šimtaprocentinis vyras. Turi dabar automobilį prie na- 
mo ir aukštas pareigas Heinleino partijoje. Ar girdi, Mili, - tarė 
prie stalo migdolus lesiojančiam sūnui, - gaila, kad nebuvai čia, 
o buvo įdomu, toks malonus pokalbis vyko. Ponas inžinierius 
Reinkė taip pat iš pradžių turėjo lankyt gimnaziją, kaip ir tu, 
paskui perėmė chemijos fabriką, ir niekur jis neklajojo, policijai 
nereikėjo jo ieškoti, ir pažiūrėk dabar. Susitiks su kažkokiu Bior- 
manu, kuris važiuoja į Berlyną pas ministrą Gebelsą, prieš na- 
mus jų laukia auto, 0 tu prastai mokaisi vokiečių kalbos. Mes 
čia kalbame čekiškai, ir Vilio politikavimai man nė trupučio 
nepatinka, juo mažiau tie ryšiai su SdP, bet vokiškai, mielas vai- 
ke, turėtum išmokt, bent jau dėl savęs, nieko nepadarysi, šimto 
milijonų tauta. Janas Betelheimas tikriausiai moka vokiškai, o 
Pracharžų Voitikas taip pat mokosi. 

— Bet kai kurie ir nemoka, - atsakė Milis, - kad ir tas iš pa- 
noptikumo, mažasis Tomas. 

— Betgi, - nustebęs nusijuokė ponas Kopfrkinglas, jeigu tik 
galima nustebus juoktis, — juk tai visai kas kita. Jam visai nėra 
tokio reikalo, jis tik keliauja su balaganu. 

Paskui ponas Kopfrkinglas tarė: 

— Įjungsime radiją, dabar geras koncertas. Kaip švelnutei se- 
kasi, — pasidomėjo, antrąkart tą vakarą eidamas kampan pažiū- 
rėti į katės lėkštę, ir pridūrė: 

— Zinute, žiūrėk, neleisk gyvulėliui taip kankintis, dubenėly 
tiktai ant dugno... A, Listo „„Preliudija“... - tarė užgrojus radijui 
ir švelniai paglostė katę. 


Šiandien buvo penktadienis, ir senutė, pamačiusi ateinant poną 
Kopfrkinglą, jau iš tolo linkčiojo galvą. Ir žiemą, sningant, ir per 
lietų, kiekvieną penktadienio rytą ir šeštadienio popietę ji stovė- 
davo čia. Bet dabar buvo vasara, nė skarelės neryšėjo ir buvo 
panaši į žilą laumę. Ponas Kopfrkinglas padavė jai pinigėlį ir per 
sarginę žengė į kiemą. Užmetė akį į įrėmintą dienotvarkę, pen- 
ketas vyrų ir penkios moterys, tarp jų trisdešimtmetė ponia Stru- 
na. Ponas Kopfrkinglas pasisveikino su ponu Vrana, kuris sirgo 
kepenimis ir virėsi sarginėje arbatą, ir lėtai nuėjo per visiškai 
tuščią kiemą iki pastato. Penkiolika metų pro poną Vraną ir jo 
sarginę vaikštau į Mirties šventyklą, galvojo žvelgdamas pakai- 
tom čia į plyteles, čia į giedrą dangų viršum pastato, penkiolika 
metų jau taip vaikštau, ir kaskart mane čia apgaubia šventumo 
pojūtis. Tai kažkas panašaus į mano santuoką. Esu su Lakme 
septyniolika metų, pažvelgė į ranką, ant kurios mūvėjo vedybų 
žiedą, o laiminga meilė jaudina mane lygiai kaip pirmą dieną, kai 
zoologijos sode susipažinome prie leopardo. Vargšai yra, kuriems 
neteko patirti meilės... Įėjo į pastatą, kur antrojoj sarginėj sėdė- 
jo ponas Fenekas. Ponas Fenekas buvo senas išsekęs keistuolis, 
ant mažylio užsiauginęs ilgiausią nagą. Šalia sarginės buvo įsi- 
rengęs kamarėlę, kur stovėjo kanapa, spintelė ir kėdė. Ponui 

Kopfrkinglui einant pro šalį, ponas Fenekas nuleido galvą ir su- 
virpino laikraštį, kurį laikė rankoje, o gal ir skaitė. Ponas Kopfr- 
kinglas nusišypsojo ir linktelėjo galva. Paskui kiek paėjėjo kori- 
doriumi ir įėjo į rūbinę. Beranas ir Zajicas jau buvo persirengę. 

— Ar skaitei, - tarė Zajicas, - anglai verčia mus nusileisti Hein- 
leinui, ar tik nebus, bijau, taip, kad mus su ta Prancūzija kartu 
paliks vokiečių valioj. 

— Na, dar pažiūrėsim, - kietai sviedė Beranas. Jis apskritai 
buvo gan karštas. - Pasienyje skelbiamas parengties būvis. 

Ponas Kopfrkinglas su šypsena išsiėmė priešpiečius ir knygą 
apie Tibetą, ją skaitydavo per pertraukas. 

— Tik nebijok, Jozefuk, - meiliai tarė Zajicui, - kodėl turėtų 
palikt mus vokiečių valioj? Viskas bus gerai. Sakau, nors ir 
pats turiu lašą vokiško kraujo, o maniškė pagal amžiną atilsį 
motiną iš Slatinianų netgi yra vokietė, kilmės nepasirinksi, ir 
man ji visai nesvarbi. Aš į politiką nesikišu, - pasakė Beranui, — 
man kad tik nebūtų skurdo, neteisingumo ir kad niekas be prie- 
žasties nekentėtų. Ir labai gaila, kad taip dar nėra. Ak, ponas 
Dvoržakas, - dabar pastebėjo tyliai kampe prie kabyklos sto- 
vintį jaunuolį, - tiktai nebijokite, pone Dvoržakai. Atrodote 
išsigandęs. Bet nėr dėl ko, pone Dvoržakai, kuo atsargiau jums 
viską aprodysiu. Gal ir jūs norėtumėt su mumis, ponia Liško- 
va? — nusišypsojo veidrodžiui, prie kurio jauna valytoja ponia 
Liškova, ruošdamasi namo, rišosi skarelę, - nenorite? Juk jūs, 
tiesą sakant, nė nežinote čionykščių mechanizmų ir automa- 
tizmų. Ponia Podzimkova juos žino. 

— Ponia Podzimkova, pone Kopfrkinglai, dirba čia penkiolika 
metų, o man koridorius valant nereikia jų Žinoti, - prislėgtu bal- 
su atsakė ponia Liškova ir užsirišo skarelę. Ponas Kopfrkinglas 
susidomėjęs žvelgė į ją su priešpiečiais ir Tibeto knyga rankose 
ir nusišypsojo galvodamas: kas tai poniai Liškovai, kad tokia 
prislėgta. Lauke toks gražus oras, 0 ji rišas skarelę. Juk net toji 

senė prie vartų šiandien be skarelės. Paskui pagalvojo: niekada 
nebuvau kepykloje, tačiau toji mūsų kremavimo krosnis, ji visa- 
da man atrodo lyg pakura kasdieninei mūsų duonai kepti... Po- 
niai Liškovai išėjus ponas Kopfrkinglas persirengė darbiniais dra- 
bužiais ir linktelėjo kampan, kabyklos pusėn, kur tyliai tebesto- 
vėjo ponas Dvoržakas. 

— Kaip jūs čia patekote, pone Dvoržakai, - nusišypsojo ponas 
Kopfrkinglas, - atrodote visai jaunas, tikriausiai ką tik baigėt 
mokyklą. Visi šitaip pradėjome, pone Dvoržakai, ir ponas Bera- 
nas, ir ponas Zajicas, galvą aukščiau, ir jokios čia baimės! Bai- 
mė, greta skurdo, pavydo ir apkalbų, yra didžiausia Žmonijos 
priešininkė. Žmonija būtų daug laimingesnė, jeigu atsikratytų 
baimės. Per baimę Žmogus neįstengia mėgautis aplinka, gamtos 
grožiu. Tai eikim. 

Jie išėjo į koridorių, ir ponas Dvoržakas nedrąsiai pasiteira- 
vo, ar gali užsirūkyti. 

- Žinoma, - linktelėjo ponas Kopfrkinglas, - kodėl gi ne. Esa- 
me ne kine, ne ligoninėje, o apsupti ugnies. Rūkykite, pone 
Dvoržakai, kada panorėjęs. Dėkui, - maloniai padėkojo už pa- 
siūlytą cigaretę, - aš nerūkau. Taip pat ir negeriu, esu abstinen- 
tas. Bet jeigu manote, kad koks stikliukas pradžioje jums padė- 
tų, pone Dvoržakai, ramiai sau išgerkit. Mes, abstinentai, priva- 
lom turėt ir proto, ir supratimą, - maloniai nusišypsojo ponas 
Kopfrkinglas ir ėmė pasakoti Dvoržakui apie Mirties šventyklą. 

- Šitas mikrofonas, - tarė rodydamas ant baltų plytelių juo- 
duojantį mikrofoną, - yra tam, kad girdėtume, kas vyksta apeigų 
salėje. Galite, pone Dvoržakai, pasiklausyti, kas vyksta apeigų 
salėje, išgirsite gražių kalbų ir taurios muzikos. Ar, pone 
Dvoržakai, mėgstate muziką? — pasiteiravo ir, kai jaunuolis, 
berdamas į delną cigaretės pelenus, patvirtino, ponas Kopfr- 
kinglas tęsė: 

— Tai gerai, pone Dvoržakai, labai gerai. Jautrūs žmonės daž- 

niausiai myli muziką. Vargšai yra tie, kurie miršta taip ir nepaty- 
rę Šuberto arba Listo grožio. Gal kartais esate Dvoržako, „Vel- 
nio ir Kačos“, „Gudraus valstiečio“, „Undinės“ autoriaus, gimi- 
naitis?.. — kai ponas Dvoržakas papurtė galvą, pono Kopfrkin- 
glo balse pasigirdo atsiprašymo gaidos: - Pas mus dažnai išgirsi- 
te Dvoržako „Largo“ iš „Naujojo pasaulio“, Fibicho „Poemą“, 
„Nušvisk mums auksine saulute“, „Čekija graži, Čekija mano“... 
taigi čia mikrofonas. O šitas mygtukas, - ponas Kopfrkinglas 
parodė mygtuką ant baltos plytelės, - atidaro geležinę apeigų 
salės uždangą ir išleidžia žmones į eterį. Dabar prie naujo direk- 
toriaus mes ją iš čia retai atidarome. Dažniausiai ją atidaro po- 
nas Pelikanas viršuje. Ponas Pelikanas ir direktorius padorūs žmo- 
nės, gerai su jais sutariame, tenai pas juos valo ponia Podzimko- 
va... Pažiūrėkit dabar į šitą lentelę, - tarė ponas Kopfrkinglas ir 
su Dvoržaku priėjo prie sienos, kur ant juodos šilkinės virvutės 
kabojo lentelė. 


I II 

1 8.00 - 8.30 8.30 - 9.45 --- 

2 8.30 - 9.00 9.00 - 10.15 
2 9.00 - 9.30 9.45 - 11.00 

4 9.30 - 10.00 10.15 - 11.30 
5 10.00 - 10.30 11.00 - 12.15 

6 10.30 - 11.00 11.30 - 12.45 
7 14.00 - 14.30 14.30 - 15.45 

8 14.30 - 15.00 15.00 - 16.15 
9 15.00 - 15.30 15.45 — 17.00 
10 15.30 - 16.00 16.15 - 17.30 


— Gal jums tai atrodo sudėtinga, - nusišypsojo ponas Kopfr- 
kinglas, — bet taip tik atrodo. Iš tikrųjų viskas labai paprasta. 
Pirmosios apeigos prasideda, - parodė pirmąjį skaičių stulpelį, 

ir ant piršto sutvisko vestuvinis žiedas, — aštuntą valandą, kiek- 
vienos apeigos trunka pusę valandos, yra dvi krosnys ir tobulas 
kiekvieno numirėlio virsmas pelenais, dabar, kai vietoj kokso 
įvedėme dujas, trunka valandą ir penkiolika minučių. Tad gali- 
ma apskaičiuoti, kad pirmieji du karstai patenka į krosnis tuoj 
po apeigų, atvėrus uždangą, o iš štai šitų skaičių, - parodė skai- 
čius, — tai ir matote. Bet jau trečiasis karstas, - parodė trečią 
eilutę, - turi laukti aklakely penkiolika minučių, nes pirmojoje 
krosnyje dar nėra vietos, o penktajam ir šeštajam, kaip čia ma- 
tote, tenka palaukti net trisdešimt minučių... Vidurdienį turi- 
me maždaug valandos pertrauką, kai gražu, pone Dvoržakai, 
galite pasivaikščiot po kapines. Jei eisite per galinį įėjimą, iš 
mūsų kapinių pateksite į Vinohradų kapines, nė nereiks eiti 
per pono Vranos sarginę kieme. Kai popiet būna ketverios lai- 
dotuvės, į dienos šviesą išeiname tiktai šeštą, - ponas Kopfr- 
kinglas parodė į lubas, tarsi iš ten sklistų šviesa, ir nusišypsojo 
ponui Dvoržakui, o šis niūriai žvelgė į lentelę, rūkė ir purtė 
pelenus į delną: 

— Nebijokite lentelės, pone Dvoržakai, tai laiko išdėstymas, 
toks mirties eismo tvarkaraštis. Iš esmės tai pats tauriausias eis- 
mo tvarkaraštis, koks tik yra pasaulyje. Eismo, kurio niekas 
neišvengs, tvarkaraštis, nebent leistųsi užkasamas žemėje. Ten 
tvarkaraštis truputį kitoks, ne toks tobulas, pailgintas, nes pri- 
klauso ne nuo mechanikos, 0 nuo požeminio vandens ir gyvių. 
Jinai, - parodė lentelę, - galėtų puošti karališkąsias sales arba 
Himalajų valdovo rūmus... Na, o dabar šitai, - ponas Kopfrkin- 
glas priėjo prie krosnies, - matot čia du termometrus. Tas pir- 
masis, - ponas Kopfrkinglas parodė pirmąjį termometrą, - in- 
formuoja apie orą, išeinantį iš rekuperatoriaus — tai toks prie- 
taisas, kuriame įkaitintos dujos pavirsta grynu karštu oru. Nes 
deginama karštu oru, pone Dvoržakai, nei karstas, nei kūnas 
neturi būti paliestas liepsnų, tai labai svarbu, netgi yra toks 

įstatymas. O įstatymai, pone Dvoržakai, - maloniai nusišypsojo 
ponas Kopfrkinglas, - yra tam, kad saugotų Žmones... Tas antra- 
sis, — parodė antrąjį termometrą, ir ant piršto sutvisko vestuvi- 
nis žiedas, - rodo temperatūrą krosnyje. Ji turi būti aukštesnė 
nei 950 laipsnių. Mes palaikome tūkstantį laipsnių ir nuolat 
kontroliuojame. Leistinas maksimumas yra 1020 laipsnių. Per- 
žengus šią ribą kaulai jums, pone Dvoržakai, pavirstų stiklėta 
pajuodusia mase, o ne pelenais. Ir tai būtų didelė nelaimė, pone 
Dvoržakai, nes viso šito mechanizmo paskirtis yra paverst Žmo- 
gų dulkėmis. Kad jis ramiai sugrįžtų ten, iš kur išėjęs. Laikant 
apie tūkstantį, kaulai liks akinamai balti ir, pilant į urną, subyrės 
į pelenus, kaip ir turi būti. Viso proceso eigą ir tikriname šiais 
termometrais, tačiau galima ir kitaip. Užlipkime šitom kopėtė- 
lėm, - ponas Kopfrkinglas parodė kopėtėles, — ir pažvelkime į 
krosnį per šį langelį viršuje, durelėse. Jis, pone Dvoržakai, iš 
nesilydančio dūminio stiklo. Tai, pone Dvoržakai, švenčiausias 
pasaulio langas. Pažvelgęs pro jį išvysite mirties virtuvę, paties 
Dievo dirbtuvę, kurioje siela atsiskiria nuo kūno ir pakyla į ete- 
rį. Bet iš pradžių jums nereikia į tai Žiūrėti, mes tai padarysime 
už jus. Na, ir dar aš jums pasakysiu, kas vyksta, kai numirėlis 
persimaino. | 

Ponas Kopfrkinglas paėjo keletą žingsnių šalin ir tarė: 

— Kai numirėlis persimaino, jo pelenai suberiami į štai tuos 
skardinius cilindrus. Tai truputį siaurėjantys indai, 23 centimet- 
rų aukščio, skersmuo 16 centimetrų, toks standartas, ir tam yra 
kažkoks įstatymas. Bet siela ten nepatenka, - nusišypsojo ponas 
Kopfrkinglas, - ji sukurta ne tam, kad patektų į skardinę, ji skren- 
da į eterį. Atsikračiusi kančios pančių, išlaisvinta, nušvitusi ir 
pavaldi kitokiems, ne šių skardinių cilindrų, įstatymams, ji ke- 
liauja į kitą kūną. Na, kas dar, - ponas Kopfrkinglas drąsinamai 
nusišypsojo ponui Dvoržakui, - kas dar. Gal tai, kad į krosnį 
galima patekti tiesiai iš apeigų salės, bėgiais, ir iš aklakelio. Karsto 

anga, arba, kaip sakome, įėjimas, yra metras dvidešimt ir metras 
dvidešimt, taip pat standartas. Žmogus patogiai įeitų, tik tektų 
truputį pasilenkti, bet niekas šitaip nedaro... Eime, pone Dvor- 
žakai, jeigu jau esam čia, parodysiu jums ir ruošyklą, - ponas 
Kopfrkinglas draugiškai linktelėjo ponui Dvoržakui, kuris už- 
gesino cigaretę, ir koridoriumi pro krosnis ir skardinius cilin- 
drus nusivedė jį prie tolesnių durų. 

— Štai ir ruošykla, pone Dvoržakai, - ponas Kopfrkinglas ati- 
darė duris. - Čia valo ponia Liškova. Panašiau tai į kokį rūsį 
arba koridorių, plytelių grindys, ten, kampe, už tinklinės užuo- 
laidos yra niša, ten kabo reklama, daugiau nieko... na, o ten 
ant stalų guli karstai. Kaip matote, atviri, prie jų vardai ir nu- 
meriai. Tam, kad nesusipainiotų. Dabar lygiai penki, ikipietinė 
norma. Šeštasis, būtent tas, kuris pirmas aštuntą valandą pa- 
teks į apeigų salę, dabar yra išstatytas, kad gedintieji galėtų 
atsisveikinti. Bet štai kas svarbu, pone Dvoržakai, - nusišyp- 
sojo ponas Kopfrkinglas, - ne kiekvienas karstas išstatomas 
atsisveikinimui. Būna karstų, —- nusišypsojo ponas Kopfrkin- 
glas, - kurie iš čia keliauja tiesiai į apeigų salę, nes arba paly- 
dintieji nenori jų matyti, arba negalima jų rodyti mirus nuo 
infekcijos, arba kūnui esant labai sužalotam. Tokie karstai, po- 
ne Dvoržakai, būna jau iškart tvirtai užkalti, šiandien toks yra 
trečias numeris... - ponas Kopfrkinglas parodė uždarą karstą, 
prie kurio buvo trečias numeris ir Osvaldo Ržezničeko pavar- 
dė, paskui apsidairė ir nišos kampe pamatė geležinį strypą, no- 
rėjo kažką apie jį pasakyti ponui Dvoržakui, bet čia jo Žvilgs- 
nis užkliuvo už penktojo karsto. 

— Penktajam karste šiandien laidojam ponią Struną, - tarė ir 
paragino poną Dvoržaką prieiti arčiau. Karste gulėjo nepapras- 
tai graži moteris. 

— Jau vakar mačiau ją, - nuleidęs akis tarė ponas Kopfrkinglas, 
o ponas Dvoržakas tuo tarpu stovėjo kažkur už jo ir baisiai iš- 

blyškęs žvelgė į karstą. - Jos veidai neišbalę ir neįkritę, nosis ne- 
išsišovus ir skruostikauliai neatsikišę, kaip paprastai būna miru- 
siesiems, kai mirties ranka juos paliečia ir kai būna išbadėję. Taip, 
pone Dvoržakai, išbadėję, - linktelėjo ponas Kopfrkinglas, - iš- 
badėjimas yra mirties pasekmė. Ir oda jos ne vaškinė kaip, tar- 
kim, tų figūrų panoptikume, - lengvu mostu parodė ponas Kopfr- 
kinglas, ir ant jo piršto tvykstelėjo vestuvinis žiedas, - oda rausva 
ir akys lengvai primerktos, lyg miegant. Tiktai atsibust ir pakilt. 

— Galite pamanyti, kad gal ji dar gyva, - po akimirkos prabilo 
ponas Kopfrkinglas, matydamas, kad ponas Dvoržakas neatit- 
raukia akių nuo mirusiosios, — tai būtų klaidinga mintis. Ta mo- 
teris buvo paskelbta mirusia ir šiuo atveju mūsų pareiga yra po 
apeigų ją sudeginti. Paskelbimas mirusiu yra pats atsakingiau- 
sias, kartu ir iškilmingiausias valdinis aktas, atliekamas šioje Žže- 
mėje, tai aktas, kuris apibrėžia, ar mes čia tiksliai atliekame sa- 
vo pareigas. Taigi, pone Dvoržakai, pamatėte visus mūsų me- 
chanizmus ir automatizmus, tuo tarpu, pone Dvoržakai, viskas. 

Dešimtą valandą, kai prasidėjo ponios Strunos apeigos, po- 
nas Kopfrkinglas tarė ponui Dvoržakui, kuris vėl rūkė: 

— Toji moteris buvo paskelbta mirusia, ir nieko nebepakeisi. 
Tai jau kaip ir įstatymas, o įstatymai yra tam, kad tarnautų žmo- 
nėms, ir mes privalome gerbti juos. Galime pasitarnauti jai vienu 
vieninteliu būdu - dar trisdešimt minučių po apeigų palikti akla- 
kely, ji penktoji, ir aš, pone Dvoržakai, esu dėl to laimingas. 
Paskui po septyniasdešimt penkių minučių iš jos liks iki baltumo 
įkaitęs skeletas, ir tas paskui subyrės, — tarė žvelgdamas į mik- 
rofoną, - po septyniasdešimt penkių minučių pavirs tuo pavidalu, 
iš kurio atsirado, - į dulkes. Žemėje tai truktų dvi dešimtis metų, 
ir tai dar liktų kaulai. O jei kartais ponia Struna tikrai buvo dar 
gyva, tai bus jai didelė nelaimė. Nelaimė todėl, kad prieš akis dar 
turėjo daug gyvenimo metų. Nelaimė nebūtų tiktai tuo atveju, — 
tarė ponas Kopfrkinglas ir nusišypsojo ponui Dvoržakui, - tuo 

atveju, jei labai kankinos gyvendama. Esama ir tokių atvejų, deja, 
jų nemažai. Kančia yra blogis, ir privalome daryti viską, kad su- 
mažintume ją arba bent sutrumpintume... Tiktai nebijokite, pone 
Dvoržakai, - nusišypsojo ponas Kopfrkinglas, - ponia Struna bu- 
vo tikrai negyva, šiandien tokių klaidų jau nebebūna. 

Paskui ponas Kopfrkinglas per mikrofoną klausėsi apeigų iš sa- 
lės, Šuberto „Nebaigtosios“ antrosios dalies, žinia, gražuolei karste 
buvo tik trisdešimt metų, paskui mygtuku atidarė salėje geležinę 
- uždangą ir nuvežė gražuolę į aklakelį. Ponas Vilkas pirmojoje kros- 
nyje dar nebuvo visiškai persimainęs, tam reikėjo dar trisdešim- 
ties minučių. Kartais ponas Kopfrkinglas paskaitinėdavo knygą 
apie Tibetą ir dalailamą, jo tikėjimą, persikūnijimus, kartais pasi- 
žiūrėdavo į pono Vilko termometrą, kad neviršytų 1020 laipsnių, 
kartą prisiminė, ką kalbėjo bičiulis Vilis, kai neseniai buvo pd4s 
juos svečiuose kartu su Erna, ir ką šiandien Beranas ir ŽZajicas 
kalbėjo apie politinę padėtį, klausėsi kitų laidotuvių kalbų apie 
tai, koks yra žmogaus gyvenimas... paskui staiga prisiminė pono 
Holio dukterį, jaunutę rožiaveidę merginą juoda suknele, rėmų 
parduotuvėje Nekazankoje matavusią juosteles paveikslui su ves- 
tuvių eisena, prisiminė jaunąją ponią Liškovą, kuri čia valo ir šian- 
dien buvo kažko paniurusi... paskui buvo dešimta trisdešimt, ir su 
liūdna šypsena gražuolės karstą pasiuntė į pirmąją krosnį. 

— Taigi, Jozefuk, - tarė Zajicui, bet kartu ir Dvoržakui, kuris 
spoksojo tylėdamas ir, matyt, vis dar negalėdamas atsigauti, — 
ką tik klausiausi laidotuvių kalbos apie Žmogaus gyvenimą, pri- 
siminiau pono Holio dukterį ir kaip ji matavo juosteles rėmų 
parduotuvėje Nekazankoje, mūsų ponią Liškovą, kuri čia valo 
ir šiandien buvo kažko paniurusi... kiek mirtis atima iš žmonių. 
Kad Žmonija būtų tokia stipri ir galėtų įveikti gamtą! Kad taip 
atsikratytų kančių. 

Ir įdėmiai stebėjo pirmosios krosnies termometrą, kad pele- 
nai būtų kuo švaresni ir švelnesni. 


Daktaras Betelheimas su savo vyresne gražiąja žmona, sūnėnu 
Janu ir ekonome Anežka Zelena gyveno virš Kopfrkinglų. Virš 
jų valgomojo senasis gydytojas buvo įrengęs priimamąjį, jam pri- 
klausė ir gretimas butas. 

Jeigu lubos mūsų name būtų plonesnės, galvojo ponas Kopfr- 
kinglas priimamajame, kur dabar nusirengęs iki pusės ir truputį 
kumptelėjęs sėdėjo ant baltos apskritos kėdutės, jeigu būtų plo- 
nesnės... Tačiau kokiu būdu geroji Lakmė galėtų pažint per lu- 
bas, kad čia aš vaikštau viršuj? Ateinu čia, į priimamąjį, kai ge- 
rojo daktaro laukiamajame nebebūna nė gyvos dvasios, 0, tiesą 
sakant, čia nė neinu, o einu laukan, į cukrainę nupirkt dangutei 
kokių nors saldumynų, kartais ji tai mėgsta, nors toli gražu ne 
taip, kaip Milis, o, be to, galvojo, mano geroji Lakmė niekada 
nebuvo įtari. Ji, kaip ir aš, tiki, jog mūsų santuoka yra pavyzdinė 
ir per visus septyniolika metų jos neaptemdė joks debesėlis. Mūsų 
santuoka, pagalvojo ponas Kopfrkinglas ir pažvelgė į vestuvinį 
žiedą ant rankos, yra tokia skaisti, kaip dangus viršum Mirties 
šventyklos, kai tenai niekas nedeginama. 

Daktaras Betelheimas paėmė poną Koptrkinglą už rankos, ir 
kol ieškojo gyslos, paskui trynė ją vata, ponas Kopfrkinglas nuo 
kėdutės žvalgėsi po gydytojo stalą, ant kurio gulėjo stetoskopas, 

veidrodėlis burnos apžiūrai, apskritas ant kaktos tvirtinamas veid- 
rodėlis, daktaras Betelheimas turėjo ir tokius veidrodėlius, nors 
ir nebuvo gerklės gydytojas, paskui pažvelgė į kampą, kur stovė- 
jo balta įstiklinta spintelė su taurėmis, mėgintuvėliais ir vaistais, 
o greta buvo spiritinė lemputė... bet labiausiai pono Kopfrkin- 
glo akį traukė didelis patamsėjęs paveikslas juoduose rėmuose, 
jau daug metų kabantis priimamajame. Išblyškęs kavalierius ug- 
ningomis akimis, atkakliu veidu ir išpuoselėtais ūseliais panosė- 
je, vilkįs tamsiai raudonomis kelnėmis ir tamsiai rudais marški- 
niais, su auksiniu kardeliu prie diržo, per slenkstį iš blankiai ap- 
šviesto kambario į koridoriaus prietemą tempė gražią moterį, ir 
netgi ne moterį, o beveik vaiką, kažkokią jaunutę rožiaveidę mer- 
giną juoda suknele. Kambarys, iš kurio taip užsidegęs ją traukė, 
tikriausiai buvo miegamasis, nes fone už permatomo dangalo ryš- 
kėjo senoviškos lovos galvugalis - visų miegamųjų simbolis. Kori- 
doriuje ant kavalieriaus ruošėsi šokti majestotiškas vyriškis Žils- 
telėjusia barzda, juoda kepuraite ir blyškiu, skausmo iškreiptu 
veidu. Pono Kopfrkinglo žvilgsnis labiausiai kliuvo už suglebusios 
rožiaveidės, jis bergždžiai mėgino suvokti, ką ši scena galėtų reikšti. 
Jeigu tas kavalierius vilktų mergelę į miegamąjį, kaskart, kai Žiū- 
rėdavo į paveikslą, sakydavo sau ponas Kopfrkinglas, galėtume 
tai suprasti, bet jis veržiasi ne į miegamąjį, 0 iš miegamojo, ir tai 
visada jam atrodė labai keista. Stebeilijo į rožiaveidę merginą juo- 
da suknele, kai gydytojas prispaudė prie jo rankos švirkštą, žvelgė 
dar įdėmiau, kai įsmeigė adatą, įsiurbė kraujo, paskui prispaudė 
vatą. Gydytojas nuėjo į kampą, kur stovėjo įstiklinta spintelė, su- 
leido kraują į mėgintuvėlį, paskui žengė prie lemputės, pakaitino 
mėgintuvėlį virš ugnies, tada ponas Kopfrkinglas atplėšė akis nuo 
paveikslo, o gydytojas tarė savo išvadą: 

— Neigiamas, jūs sveikas, pone Kopfrkinglai. 

Taip jis sakydavo jau daug metų, ir kaskart ponui Kopfrkin- 
glui tarsi akmuo nuo širdies nusirisdavo. Jeigu dabar visi tie ak- 

menys čia sugultų, pagalvojo ponas Kopfrkinglas, nuo jų svorio 
įlūžtų mūsų valgomojo lubos. 

— Ar jūs, pone Kopfrkinglai, vis dar manote, kad tyrimai jums 
reikalingi? — sudėdamas instrumentus paklausė gydytojas. Po- 
nas Kopfrkinglas pasisuko į paveikslą ir linktelėjo galvą. Tvirti- 
nu, tarė mintyse, kad nesusitikinėju su kitomis moterimis, tik su 
savo dangiškąja, ir pažvelgė į vestuvinį žiedą ant rankos, ir, bū- 
damas neužsikrėtęs, bijau, kad savo mielajam gydytojui galiu pa- 
sirodyti apgavikas ar hipochondrikas... Ir todėl visada jam tvir- 
tindavo bijąs užsikrėsti, nes dirbąs krematoriume. 

— Žinote, pone daktare, - prabilo ir šį kartą, - visada sakau, 
kad neturiu nieko su kitomis moterimis, tik su savo dangiškąją, 
ir vis dėlto bijau užsikrėsti. Bijau ir prieš jus pasirodyti koks 
apgavikas ar hipochondrikas. Bijau užsikrėsti todėl, kad dirbu 
krematoriume. 

— Betgi juk neturite kontakto su numirėliais, - tarė gydytojas, — 
nepaisant to, kad taip ir neįmanoma užsikrėsti. 

— Matote, pone daktare, - atsakydavo jam ponas Kopirkin- 
glas, - esu jautrus. Nusišaučiau, jei sužinočiau, kad užkrėčiau 
žmoną. Tikrinuos, kad nuraminčiau sąžinę. 

— Tikrinuos, kad nuraminčiau sąžinę, - atsakė ir šį kartą 
ponas Kopfrkinglas ir vėl pažvelgė į savo vestuvinį žiedą, — 
būtų siaubinga, jei sužinočiau užkrėtęs žmoną. Esu abstinen- 
tas, negeriu, nerūkau, o jeigu šitaip įskaudinčiau žmoną, tai 
nusišaučiau, - užbaigė ir prisiminė poną Pracharžą iš ketvirto 
aukšto, kuris, deja, geria, jo žmoną ponią Pracharžovą, kurios 
buvo gaila, ir jų Voitiką, kuris gali paveldėti blogus įpročius. Ir 
greitai ištarė: 

— Mūsų Milis, pone daktare, vis kur nors klydinėja. Ir dievai 
žino, iš ko jis tai paveldėjo, niekas iš mūsų taip nedarė. Bijau, 
kad tik vėl nereikėtų kada ieškot su policija, kaip tąkart, kai 
nuklydo ligi Suchdolo ir norėjo ten pernakvot šieno kupetoj. 

Kaip džiaugiuos, pone daktare, kad draugauja su jūsų Janu. Kai 
jie kartu, esu tikras, kad nenuklydo toliau tilto arba kur prieš 
namus žiūri į mašinas. Susigalvojo tokį savotišką žaidimą, skirs- 
to automobilius į spalvotus, žalius ir baltus. Žalieji yra kariški 
arba kalėjimo, baltieji - greitosios pagalbos, Raudonojo Kryžiaus, 
kaip aš sakau, - nusišypsojo ponas Kopfrkinglas, - dangiškieji 
automobiliai skirti angelams. Jūsų automobilis yra mėlynas, va- 
dinas, spalvotas, — nusišypsojo ponas Kopfrkinglas. — Iš tikro 
labai džiaugiuos, kad draugauja su jūsų Janu. Tokios berniuko 
klajonės šiandien darosi pavojingos. Pasienyje, kaip girdėjau, pa- 
skelbta parengtis, Niurnberge esą buvęs nacionalsocialistų su- 
važiavimas ir ten neva kalbėta apie mus priešiškai... kas Žino, 
kas atsitiks. Tiek rūpesčių, pone daktare, - pridūrė, o mintyse 
užbaigė: tiek rūpesčių turiu, visai kaip mūsų ponas Zajicas, ir 
beveik jau bijau. Daugeliui žmonių gali atsivert tikras pragaras. 

— Nebijokite, pone Kopfrkinglai, - nusišypsojo gydytojas, — 
prievarta niekam per ilga neapsimoka. Trumpam gal gali jos im- 
tis, bet istorija ja nerašoma. 

Kai ponas Kopfrkinglas kiek atsikvėpė, gydytojas tęsė: 

- Žmonės nepakelia ilgos prievartos. Galima žmones apkvai- 
tinti, įbauginti, suvyt po žemėmis, bet ar ilgam... gyvename juk 
civilizuotame pasaulyje, dvidešimtojo amžiaus Europoje. 

Paskui tarė: 

— Užpuolikai, pone Kopfrkinglai, galiausiai visada nugalimi. 
Pažvelkite į pasienį. Čekoslovakijos valdžia paskelbė parengties 
būvį ir visas Sudetų vokiečių pučas sužlugo... Žiūrite į paveiks- 
lą, — nusišypsojo gydytojas. 

— Jau daug metų į jį žiūriu, - dabar jau ramiai nusišypsojo 
ponas Kopfrkinglas, - daug metų, ir vis mane sužavi tarsi pir- 
mąkart matyčiau. Sujaudina mane taip pat, kaip ir prieš daug 
metų, kai pirmą kartą pas jus atėjau... — ir mintyse pridūrė: Iy- 
giai kaip mano santuoka su Lakme arba pojūtis, kai žengiu į 

Mirties šventyklą, laikas neveikia mano užsidegimo, tai savo- 
tiškas, subtilus jausmas. 

— Pone daktare, o ką tas paveikslas, tiesą sakant, vaizduoja? — 
paklausė, — kas toji graži rožiaveidė mergina juoda suknele... 
niekaip negaliu perprast šios scenos... tasai vyras velka merginą 
iš miegamojo... 

— Reikėtų ilgesnės kalbos, pone Kopfrkinglai, — nusišypsojo 
gydytojas ir atsisėdo prie stalo, — tasai paveikslas paveldimas 
mūsų šeimoje. Mes kilę iš Vengrijos, gyvenome Prešpurke, da- 
bartinėje Bratislavoje. Pasak legendos, vienas mūsų protėvis aš- 
tuonioliktajam šimtmety - tai jisai, tas su barzda ir juoda kepu- 
raite —- turėjo nepaprastai gražią jauną žmoną, 0 vengrų grafas 
Betlenas norėjo ją pagrobti. Bet jis apsigynė nuo grobiko. Čia 
pavaizduotas būtent tas epizodas. Tai pagrobimas. Todėl tas vy- 
ras ir velka moterį iš miegamojo... - nusišypsojo daktaras. 

— Apgynė ją, - linktelėjo ponas Kopfrkinglas, - pagrobimas 
nepavyko... 

— Nepavyko, - pritarė gydytojas, — kaip tik apie tai ką tik 
kalbėjome. Užpuolikai galiausiai nugalimi. 

— Matau, kad tai šedevras, - pagarbiai ištarė ponas Kopfrkin- 
glas, - kokio meistro? 

— Nežinomo, - papurtė galvą gydytojas, - dailininkas nepasi- 
rašė. Matyt, norėjo likti nežinomas, nes grobėju pavaizdavo grafą 
Betleną, o gelbėtoju - žydą, juk mes, Betelheimai, pone Kopir- 
kinglai, esame žydų šeima. Žinote, mes visada buvome perse- 
kiojami. Dailininkas dėl tokio traktavimo galėjo turėti nemalo- 
numų... 

Kol daktaras Betelheimas pildė sveikatos fondo lapelį, po- 
nas Kopfrkinglas vis žiūrėjo į gražuolę paveiksle, dabar jau su- 
prato, ką reiškia toji scena, nepavykęs pagrobimas... ir staiga 
pats nesuprato, ko labiau gaila - gražios rožiaveidės, ją gelbs- 
tinčio seno jos vyro ar užpuoliko grafo, kuriam nepavyko, bet 

čia tebuvo Žaibiškas minties blyksnis. Prisiminė neseniai sude- 
gintą ponią Struną, jauną valytoją ponią Liškovą, truputį paniu- 
rusią pastaruoju metu, rėmininko pono Holio dukterį, jauną ro- 
žiaveidę juoda suknele... vėl prisiminė ir ponią Pracharžovą iš 
ketvirto aukšto, paskui dar keletą pažįstamų moterų, ir vėl pa- 
kėlė akis į gydytoją. 

— Štai, prašom, pone Kopfrkinglai, - gydytojas maloniu jude- 
siu ištiesė jam sveikatos fondo lapelį, - jeigu susigalvosite, tai 
ateikite vėl. Jūsų Milivojus, — atsistodamas tarė gydytojas, - la- 
bai geras vaikas, ir tas jo klydinėjimas nėra toks pavojingas. Žino- 
te, toksai amžius. Tokio amžiaus berniukai mėgsta visokiausius 
romantiškus nuotykius, reikia tai turėt omeny. Aš, kai man bu- 
vo penkiolika, labai mėgdavau sekti paskui kareivius, kai žygiuo- 
davo pro mus Bratislavoj į poligoną. O kaip jūsų ponia, pone 
Kopfrkinglai, — pasiteiravo gydytojas, - kai sutinku ją kartais, 
atrodo truputį liūdna, gal jai skauda kas? 

Dabar ponas Kopfrkinglas beveik sutriko. Niekad neteko gir- 
dėt, kad Lakmė būtų liūdna, kad jai kas skaudėtų, nė karto jam 
tokia mintis dar nebuvo dingtelėjus. 

— Niekas jai neskauda, - sausai atsiliepė, - girdžiu pirmąkart 
gyvenime, niekad net tokios minties neturėjau... ar ji jums, pone 
daktare, atrodo liūdna? 

— Nieko, nieko, - matydamas jo nuostabą, greit nuramino gy- 
dytojas, - man tik taip pasirodė, tikriausiai klydau. Eikite, pone 
Kopfrkinglai, pro čia, - tarė ir išvedė poną Kopfrkinglą per kam- 
barį, - taip Anežka jūsų nematys, ji plauna grindis laukiamajam. 

Aukštu žemiau atrakindamas savo buto duris, su maišeliu šo- 
koladinių saldainių kišenėje, ponas Kopfrkinglas galvojo: Lak- 
mė gerajam daktarui Betelheimui atrodo liūdna, Dieve, ką tai 
galėtų reikšti, kas jai, o gal tai tikrai tik klaidingas įspūdis, juk aš 
nieko nepastebiu, reikėtų neįkyriai paklausti. 

Paskui sekė kitos mintys: tikra laimė, kad namie turime tokį 


LADISLAV FUKS Iš LAVONŲ DEGINTOJAS 55 


gerą gydytoją. Laimė, kad jis taip rūpinas žmonėmis. Laimė, kad 
visada priima mane priėmimui pasibaigus, ir visada taip diskre- 
tiškai. 

ĮJėjęs į prieškambarį prisiminė ką girdėjęs apie prievartą ir 
užpuolikus, kurie galiausiai visada pralaimi, ir apie žydus, kurie 
visada buvo persekiojami, ir kažkaip jam šios dvi gerojo dakta- 
ro ištaros nesiderino. Kartais taip pat girdžiu, prisiminė, kad 
Hitleris Vokietijoje persekioja žydus. Kodėl? Juk tai tokie mieli 
ir paslaugūs Žmonės. 

Paskui išėmė iš kišenės saldainių pakelį ir įėjo į puikųjį val- 
gomąjį. 


Ligšiolinė vyriausybė pasitraukė, ir naujajai vadovauti stojo vie- 
nakis generolas, paskui buvo paskelbta mobilizacija. Gyvenimas 
ėmė suktis pašėlusiu ratu, bet viskas tvirtai laikėsi, lėkė, skriejo 
pirmyn - tik nuskriet, atsitrenkti, apnuogint ginklą. Keletui die- 
nų po mobilizacijos paskelbimo praėjus, ponas Fenekas atsinešė 
į krematoriumą keistą daiktą. 

— Ar matote, pone Kopfrkinglai, - dūsavo sarginėje ir kišo 
ponui Kopfrkinglui panosėn įstiklintą dėžutę. - Ar matote? Čia 
ant popierinių kvadratėlių prilipintos musės. Štai tos vadinamos 
bananinėm, arba drozofilais, dvisparniai vabzdžiai, pone Kopfr- 
kinglai, pagal juos tiriamas paveldimumas. Šitų, pone Kopfrkin- 
glai, - ilgu mažylio piršto nagu parodė ponas Fenekas, - esama 
du šimtai rūšių, o šioji vadinasi drosophila funebris. Gal norėtu- 
mėt šios vitrinėlės? Pigiai jums, pone Kopfrkinglai, atiduočiau. 
Už lašelį... - ponas Fenekas prislopino balsą ir pakėlė ašarojan- 
čias akis, — už lašelį morfijaus... 

— Čia kaip dekoracija, - žvelgdamas į vitrinėlę tarė ponas 
Kopfrkinglas, jis rimtai susidomėjo, — turiu supratimą tokioms 
musėms, pone Fenekai. Kažkada buvo gyvos būtybės, zvimbė, 
lakiojo, pagal tas, sakote, netgi paveldimumą tyrė, o dabar jos 
priklijuotos prie popieriaus. Vonioje pas mus pakabintas druge- 

lis. Betgi, - tarė patylėjęs, - iš kur aš, pone Fenekai, gausiu jums 
morfijaus? Juk aš net cigarečių nerūkau. 

— Bet jūs pažįstate kažkokį inžinierių chemiką, - sudūsavo 
keistuolis. 

— Inžinierius Reinkė dabar išvykęs iš Prahos, — atsakė ponas 
Kopfrkinglas, - vyksta mobilizacija, viskas sukas, lekia, skrieja, 
tik nuskriet... jis tikriausiai kur nors užmiesty... 

— Tai gausite man, kai jisai sugrįš, - tarė ponas Fenekas ir 
atkišo ponui Kopfrkinglui vitrinėlę, - aš gal dar lašelį ko nors 
surasiu, paimkite. Paimkite bent vien dėl tos laidotuvinės... — 
parodė į juodąją musę, - imkite, pone Kopfrkinglai... 

Ponas Kopfrkinglas linktelėjo, padėkojo ir paėmė dėžutę. 

Koridoriuose tvyrojo lizolio kvapas, ponia Liškova su skare- 
le rankose stovėjo koridoriaus gale priešais ruošyklos duris, reng- 
damasi išeiti. Beranas ir Zajicas dar nebuvo atėję. 

— Atėjau šiandien anksčiau, - pasakė poniai Liškovai, priėjęs 
prie jos su dėžele pažasty, - todėl, kad norėjau jus pamatyti. 

— Matote ir geresnių dalykų, - nepatikliai atsakė ji, aklai riš- 
damasi skarelę. 

— Turite omeny tuos irstančius vargetas, - ponas Kopfrkin- 
glas galva mostelėjo krosnių pusėn, nes po pažastimi laikė dėžu- 
tę, o rankoje dar ir portfelį, - brangioji, esu padorus žmogus, ir 
tai mane gali graudinti. Bet jūs juk esat gyva. Ir kiek laiko šitaip 
gyvenate? Ar čia jūsų gyvenimo prasmė - kasdien valyt rytais? 
Anksti keltis, važiuot čia, viską iššluostyt, paskui vėl grįžti na- 
mo... žinote, ponia Liškova, pastarosiom dienom dažnai galvo- 
jau apie jus, net ir gydytojo priimamajam. 

Paskui tęsė: 

- Žinote, kokie dabar laikai, mobilizacija. Turėtumėt prie ko 
nors prisiglaust, kas jus saugotų, o ne likt sau viena. Ateikit šį 
vakarą apie tai pasikalbėt. Papramogauti kiek, atsigauti, pasi- 
semti naujų minčių, - tarė ir, žvelgdamas į jos nuogą kaklą, žen- 

gė artyn. Išplėtė akis, suriko ir leidos palengva bėgti į rūbinę pro 
krosnis vedančiu koridoriumi. Iš priekio pasigirdo ponios Po- 
dzimkovos balsas, ji klausė, kas nutiko. 

— Žmogžudystė krematoriume, - sušuko ponas Kopfrkinglas 
su dėžute pažasty ir portfeliu rankoje, - ponia Liškova manęs 
išsigando. 

Ponia Podzimkova priėjo, ponas Kopfrkinglas jai nusišypso- 
JO, 1r ji nusišypsojo jam. 

— Jūs čia juokaujate, pone Kopfrkinglai, o man šiurpas per 
nugarą eina. Prie krosnių menki juokai. 

— Jūsų tiesa, - nusišypsojo ponas Kopfrkinglas, - bet juk su- 
prantate, kad aš nieko bloga neturėjau minty. Ponia Liškova — 
graži pamesta moteris, nieko ji neturi, laikai baisūs, mobilizaci- 
ja, norėjau su ja kiek pasikalbėti, pasipasakot, pakviesti kur nors, 
kad ir pas mus... O ji, vargšelė, rodosi, išsigando. Na, gal galėsiu 
pakviesti ją kitą kartą. 

— Žinai, Jozefuk, - kalbantis apie mobilizaciją ir vokiečius 
tarė rūbinėje Zajicui, ir žiūrėjo į Beraną bei Dvoržaką, kuris 
stovėjo kampe prie kabyklos ir patylom segiojosi darbinius dra- 
bužius, - laikai iš tikrųjų baisūs, mobilizacija. Betgi visa tai po- 
litika, o politika manęs nedomina. Aš prieš persekiojimus, kan- 
čias, skurdą ir labiausiai prieš karą. Vieną jau patyriau ir man 
užteks visam gyvenimui. Žinau, ką išgyveno žmonės. Santuokų 
irimas, sunaikintos šeimos, kraujas, ir arkliai kentėjo... esu prieš 
karą, tokia mano politika. Ir sakau taip, nors ir turiu tą lašelį 
vokiško kraujo, ir mano žmona iš motinos pusės yra vokietė, 
niekas nekaltas dėl savo kilmės. Tai gal jau nebe taip jaudinatės, 
pone Dvoržakai? - linktelėjo kampan, kur prie kabyklos vis taip 
pat tyliai segiojosi ponas Dvoržakas, - jau ir rūkote mažiau nei 
anksčiau, greitai jausitės čia kaip namie, gal ir visai mesit rūkyti. 
Mūsų Zina, - nusišypsojo imdamas iš portfelio priešpiečius, — 
tuoj švęs gimtadienį, nė nenutuokiu, ką tokiam vaikui nupirkti. 

Ką tik sužinojome, kad susipažino su tokiu ponu Mila, pažįstam 
jį kol kas tik iš fotografijos, atrodo geras, padorus vyrukas iš 
geriausios šeimos. Bet jeigu ir pažinotume jį, vis tiek negalėčiau 
jo paklausti, nes išduotų. Taip ir nesugalvoju, ką jai nupirkti, — 
pakartojo ir pažvelgė į dėžutę su musėmis, kurią buvo padėjęs į 
kampą, - gal žinote, pone Dvoržakai, kas geriausiai tiktų septy- 
niolikmetei? Jūs tikriausiai galite geriau įsivaizduot, ką tokios 
mergaitės mėgsta. 

— Kad nežinau, - nedrąsiai nusišypsojo jaunuolis prie kabyk- 
los ir pažvelgė į dėžutę kampe, - gal saldainių dėžutę. 

— Medžiagą suknelei, - tarė Zajicas ir pažvelgė į dėžutę. 

— Velnio ten medžiagą! - šūktelėjo Beranas, - gatavą suknelę. 
Gatavą, kad iškart galėtų ja apsivilkti. Mobilizacija nėra, - pri- 
dūrė ir pažvelgė į dėžutę, - jokia politika, tai gynyba! Tai kova! 

— Mobilizacija nėra jokia politika, tai gynyba. Tai kova, - tarė 
ponas Kopfrkinglas Lakmei namuose, svetainėje, kur užsilipo 
ant kėdės, kad pakabintų dėžutę su musėmis virš pianino, - taip 
šiandien rūbinėje man pasakė ponas Beranas. Neseniai prie na- 
mų sutikau poną daktarą Betelheimą, kaip tik lipo iš automobi- 
lio, tad sustojom akimirkai. Prievarta niekam ilgainiui neapsi- 
moka, pasakė man, ji tik trumpam, ja neparašysi istorijos. Žmo- 
nes galima apmulkinti, įbauginti, suvyt po žemėmis, bet ar il- 
gam, sakė, juk gyvename civilizuotame pasauly, dvidešimtojo 
amžiaus Europoje, ir pagrindė tai tuo paveikslu, kur kabo pri- 
imamajame, jame pavaizduota, kaip grafas Betlenas bando pa- 
grobti moterį ir jam nepavyksta. Žydai buvo visada persekioja- 
mi, sakė man, ir tai niekaip nesiderino su ta jo prievartos trum- 
palaikiškumo teorija. - Ponas Kopfrkinglas, stovėdamas ant kė- 
dės, pažvelgė į dėžutę su musėmis, laikomą rankoje, ir tęsė: 

— Mūs vokiškasis Vilis tikriausiai teisus sakydamas, kad už 
taiką, teisingumą ir laimę reikia kovoti. Beje, tai visuotinai žino- 
ma, čia ne vien jo išgalvota, ir tas mūsų ponas Beranas, žinoma, 

patvirtintų tą patį. Tačiau gal Vilis teisus sakydamas, kad laimę 
iškovot gali tiktai stiprūs, šimtaprocentiniai žmonės. Silpni var- 
gu bau pašalintų persekiojimus, išnaudojimą, skurdą, jie, 
vargšeliai, gali tik kentėti. 

Ponas Kopfrkinglas prispaudė dėžutę su musėmis prie sienos 
ir tarė: 

— Kai pagalvoju apie mūsų vargšelį poną Feneką... bet ką 
čia, - liūdnai pažvelgė, kai Lakmė pakėlė akis į jį, stovintį ant 
kėdės, - tikriausiai jis morfinistas. Morfinizmas baisi neganda, 
brangioji, - linktelėjo ir vėl priglaudė dėželę prie sienos, - tai 
daug baisiau nei koks gėrimas arba rūkymas. Vargšas ponas Fe- 
nekas, ir kaip toksai su tuo savo ilguoju nagu ant mažylio ir ta 
kamarėle užnugary galėtų panaikint išnaudojimą arba kovoti už 
taiką, kai pats vos pavelka kojas, net su direktorium normaliai 
susišnekėt neįstengia. Vargšas ponas Pracharžas iš ketvirto 
aukšto, ką gi toks padarytų, seniai nemačiau ponios Pracharžo- 
vos, kad tik tas jos berniukas nepasuktų tėvo pėdomis, iš tikro 
gali tai paveldėti... - ponas Kopfrkinglas pažvelgė į muses vitri- 
nėlėje, - ir musės įrodė paveldimumą. Yra pas mus toks jauni- 
kaitis, —- tarė ponas Kopfrkinglas ir vėl prispaudė dėžutę prie 
sienos, - ponas Dvoržakas. Kai atėjo, tai cigaretės beveik neiš- 
leisdavo iš dantų, dabar jau kiek apsiprato ir Dievuidėk mažiau 
berūko. Gal kartą ir visai liausis, iš visos širdies jam linkiu... 
Ponui Štrausui, - nulipęs nuo kėdės ir tikrindamas, ar tiesiai 
pakabino vitrinėlę, kalbėjo ponas Kopirkinglas, - gerai sekasi 
su kremavimo formuliarais. Žmonės iš konditerijos visada sub- 
tilūs, malonūs, geri, jie nusimano apie tokius dalykus, galvoju, 
kad reikėtų surast ir daugiau kremavimo agentų. Manding gerai 
tiktų ir vaikiškų žaislų bei kosmetikos prekeiviai, gal ir papuoša- 
lų. Matai, brangioji, - ponas Kopfrkinglas, skudurėliu valyda- 
mas kėdę, nusišypsojo Lakmei, - priekaištauju sau, turėčiau dar 
labiau jumis rūpintis. Daktaras Betelheimas virš mūsų turi gra- 

žų paveikslą, automobilį, Vilis taip pat, na, nepavydžiu jiems, 
anaiptol, - pridūrė nuoširdžiai, - tai padorūs, geri, darbštūs žmo- 
nės, mes neturim automobilio, tačiau turime šiuos palaimintuo- 
sius namus, — parodė svetainę, - ir savo meilę. O tai daug dau- 
giau. Ar tik nesi, Lakme, pastaruoju laiku kažko nuliūdus, - ne- 
tvirtai pasiteiravo ir paėmė repliukes, kuriomis ką tik įkalė sie- 
non vinutę, - ar tau nieko neskauda, nekamuoja kas nors, ar ne- 
turi kokių rūpesčių? 

Kai Lakmė nusišypsojo ir uždėjo ranką jam ant peties, pa- 
glostė jos juodus plaukus ir tarė: 

— Greitai stebuklutės gimtadienis, turim padovanot jai ką nors 
gražaus. Ponas Zajicas patarė dovanot medžiagos suknelei, po- 
nas Beranas - gatavą suknelę, kad galėtų iškart apsivilkt, tai gal 
ir verta mintis. Turiu paieškot ko nors. Netrukus reikės užeiti 
Vaisių turgun pas poną Kadnerį, ir ta proga pasidairysiu ko nors 
gražaus. Kaip ten tas jos Mila, - tarė žiūrėdamas į rankoj tebe- 
laikomas repliukes, - pagal fotografiją atrodo esąs geras, pado- 
rus jaunikaitis, studentas iš geros šeimos, įdomu, ar jis mėgsta 
muziką? 

Penktadienio rytą ponia Podzimkova Mirties šventyklos kori- 
doriuje pasakė ponui Kopfrkinglui, kad sumažėjo darbo jėgos. 

— Ponia Liškova išėjo, - tarė koridoriuje šalia ruošyklos, — 
bijojo čia, aš jau irgi beveik bijau. 

— Ponia Liškova išėjo? - perklausė nustebintas ir sutrikęs po- 
nas Kopfrkinglas, - ir kaip tik dabar. Ką tik girdėjau tramvajuje, 
kad prie sienos stovi vokiečių armija, Miunchene renkasi kažko- 
kia konferencija, gal tuoj karas prasidės, o jinai išėjo? Man tai 
labai nemaloni naujiena, - tarė žiūrėdamas į gretimas ruošyklos 
duris, — tai vargšelės, vadinasi, jau niekur nebepakviesiu. Buvo gi 
beveik, - atsiduso nenuleisdamas akių nuo ruošyklos durų, - dar 
visai vaikas. Betgi gal jūs, ponia Podzimkova, - nusišypsojo, — 
galgi jūs nepaliksite mūsų. Juk dirbate čia jau penkiolika metų, 

nederėtų elgtis skubotai. Ar šios dienos laikrašty neskaitėt apie 
tą moterį iš Lysos, kur pametė tris tūkstančius? Vargšė dviejų 
vaikų motina pametė tris tūkstančius ir, užuot nuėjus pranešt į 
policijos nuovadą, šoko į Labą, - ponas Kopfrkinglas liūdnai 
žvilgtelėjo į ruošyklos duris, paskui pažvelgė į ponią Podzimko- 
vą ir tęsė: 

- Šoko į Labą, o tuo metu jos trys tūkstančiai jau gulėjo poli- 
cijos skyriuj, nes sąžiningas radėjas juos atidavė. Siaubas. Dviem 
nelaimingais vargšais našlaičiais daugiau. 

Ruūbinėje, įknibę į laikraščius, Beranas ir Zajicas kalbėjosi apie 
tai, kad prie sienų stovi vokiečių armija, o Miunchene renkasi 
konferencija, turinti derėtis dėl pasienio. Kampe prie kabyklos 
stovėjo Dvoržakas ir rausėsi portfelyje. 

— Ko taip putoji, - ponas Kopfrkinglas nusišypsojo Beranui, — 
ko bijai? Kad mus užgrobs? Kad sunaikins? Betgi tai būtų prie- 
varta... - prisiminė daktarą Betelheimą, - o prievarta niekam ne- 
apsimoka. Su ja gali tik trumpai, istorijos ja nerašysi. Gyvename 
civilizuotame pasaulyje, Europoje, dvidešimtajame amžiuje. 

Ponas Kopfrkinglas nusišypsojo prisiminęs Vilį. 

— Juk tie vokiečiai vargšai, - nusišypsojo, - atsidūrę pačiam 
dugne. Kaip išmanydami kapstosi iš skurdo ir nedarbo. Nori 
būt stiprūs, betgi tai nieko nereiškia. Nebūtinai kur jėga, ten ir 
blogis. Bet čia politika, - numojo ranka, visiems į jį sužiurus, — 
politika manęs nedomina. Ar žinote, kad ponia Liškova išėjo? 
Ponia Podzimkova ką tik man pasakė. Neva bijojosi čia... - po- 
nas Kopfrkinglas paėmė laikraštį, pavartė puslapius ir paklausė: 

— Skaitėte apie tą moterį iš Lysos? Jeigu ji būt susitvardžiusi 
ir nepuolus skandintis, o nuėjus į nuovadą, būt buvus tvarka. O 
taip paliko du vaikus našlaičiais. Kelinta šiandieną panelė Cars- 
ka? — nusišypsojo Dvoržakui, kuris kampe prie kabyklos rausė- 
si portfelyje, ir Dvoržakas atsakė: 

— Septinta. 


LADISLAV FUKS B LAVONŲ DEGINTOJAS 63 


— Septinta, - pakartojo ponas Koptrkinglas, - tikra tragedi- 
ja. Tai pirmos popietinės laidotuvės, ir ji nė minutės negalės 
laukti aklakely. Tiesiai iš apeigų salės keliaus į krosnį, negalė- 
sime jos pagerbt nė sekunde poilsio, vargšelė panelė Čarska. 
Mačiau ją vakar ruošykloje, atrodo tarsi miegotų, nė šešėlio 
pomirtinio sukritimo, vilki juoda šilko suknia, rankose puikus 
rožinis. Žinau, kad salė bus pilna, kai išstatysime ją. Mirė prieš 
pat savo vestuves. 

— Kartais atrodo, geriau jau būtų dirbt katilinėje, - nuo ka- 
byklos niūrokai atsiliepė Dvoržakas, - arba prie katafalko salė- 
je, kur ponas Pelikanas. 

— Ar ir jūs, pone Dvoržakai, —- nusišypsojo ponas Kopfrkin- 
glas, - kas čia daros? Kaip tik neseniai savo brangiajai sakiau, 
kad jūs jau apsipratote, kad jau ir rūkote mažiau, gal ir visai 
liausitės, o dabar še tau. Katilinėje, - tęsė ponas Kopfrkinglas. — 
Betgi tai ne jums, pone Dvoržakai, taip tik save pažemintumėt. 
Na, gal dar prie katafalkų, kur ponas Pelikanas. 

Prieš keturioliktą valandą ponas Kopfrkinglas atidėjo knygą 
apie Tibetą ir įjungė mikrofoną, kad pasiklausytų panelės Čars- 
kos apeigų iš salės. Kalbėjo kažkoks geras oratorius. 

— Girdite, ką sako, - tarė ponas Kopfrkinglas šalia stovinčiam 
Dvoržakui, - kalba geras oratorius. Žmogaus gyvenimas - tai 
ne kas kita, o būtis mirties link, geriausia tai įsisąmonini būtent 
čia, šioje vietoje, tai iš kažkokio filosofo, taip ir yra. Čia, šioje 
vietoje, pone Dvoržakai, žmonės kai ką įsisąmonina. Visoms bū- 
tybėms lemta po trumpo gyvenimo mirti. Iš dulkių kilome, dul- 
kės esame ir dulkėm pavirsim. Prieš mus tamsa ir po mūs tamsa, 
šis gyvenimas - tai tik akimirka tarp dviejų tamsos begalybių. 
Kad ir žmonės, gyvenę prieš šimtą arba penkis šimtus metų - nė 
vieno jų nebėra gyvo. Tą patį jie galėjo sakyti apie gyvenusius 
prieš juos, ir tie, kurie ateis po mūsų, galės sakyti apie mus. Be 
perstojo gimsta vis nauji žmonės ir be perstojo miršta, kad jau 

amžinai būtų mirę. Bent taip atrodo kai kuriems iš mūsų. Ir tai 
būtų liūdnas mąstančių būtybių likimas, jeigu taip iš tikrųjų bū- 
tų. Milijonus metų gimtų vis nauji žmonės, kad po akimirkos 
amžinai nugrimztų į nežinomybę, bet tokiu atveju Žmogaus gy- 
venimas neturėtų beveik jokios prasmės. 

— Bet galgi, - gan niūkiai prabilo ponas Dvoržakas, ir prabilo 
apskritai pirmą kartą, - galgi gyvenimas vis dėlto turėtų šiokią 
tokią prasmę. Tokią, kad žmonės daug padaro savo palikuonims. 

— Pone Dvoržakai, - atlaidžiai nusišypsojo ponas Kopfrkin- 
glas, ir šioje šypsenoj buvo daugiau liūdesio nei pranašumo, — 
betgi ir tie palikuonys taip pat numirs, pone Dvoržakai. Kartą, 
kad ir po milijonų metų, mūsų žemė užges, 0 su ja ir visa gyvybė. 
Ir kur tada visas žmonių darbas, visos pastangos, visos kančios? 
Kokia gyvenimo prasmė tos būtybės, kuri milijonus metų gyve- 
no kurioje nors planetoje? Žinote, pone Dvoržakai, aš myliu 
šeimą ir viską dėl jos darau. Bet tai dar nėra gyvenimo prasmė. 
Tai tėra tikslas, manoji šventa pareiga. Dabar groja Dvoržako 
„Largo“, - ponas Kopfrkinglas parodė į mikrofoną. - Tikriau- 
siai girdite tą verksmą, tas raudas. Prieš savaitę panelė Čarska 
dar vaikščiojo į kontorą, rašė, skaičiavo, rengėsi vestuvėms, 0 
dabar... Matot, ji neturėjo šeimos nei vaikų, trumpai tegyveno, 
ar tai, kad ji gyveno, neturi prasmės? 

Ir ponas Kopfrkinglas vėl su gailesčiu pagalvojo, nė akimir- 
kos negaliu tau pridėti, stebuklut dangiškoji, nė akimirkos ant 
bėgių, paskui ir balsu pasakė tai ponui Dvoržakui, po septynias- 
dešimt penkių minučių su savo juoda šilkine suknele pavirsi aki- 
namai baltu skeletu, ir tas rožinis tavo rankoj visai išnyks. O 
paskui jau ir akinamai baltas skeletas subyrės pelenais ir užpil- 
dys skardinį cilindrą, paskui urną... 

— Tačiau siela jos neužpildys, —- tarė, — siela išsilaisvins, iš- 
trūks, pakils į eterį, persikūnys, į urną ji nepateks. Ji sukurta ne 
tam, kad pakliūtų skardinėn. Taip, Žmogaus gyvenimas ne kas 

kita, o būtis mirties linkui, pone Dvoržakai, - tarė ponas Kopfr- 
kinglas, — tą turėtume turėt omeny, beje, gyvūnai taip pat, tik jie 
apie tai nežino, bet būtis mirties link nesudaro žmogaus gyveni- 
mo prasmės. Kiekvienas nori gyventi, kai kurie bijo mirties, ma- 
to mirtyje blogį, pabaigą, ir priešlaikinė mirtis, nors ir nėra pa- 
baiga, iš tikrųjų yra blogis. Priešlaikinė mirtis didžiu gėriu tam- 
pa tik tuo atveju, kai išgelbsti žmogų nuo didelių kančių. 

- Gal, - po akimirkos, kai panelės Čarskos apeigos salėje jau 
artėjo prie pabaigos, tarė ponas Kopfrkinglas, - galgi, jeigu įveik- 
tume gamtą ir atsikratytume mirties, tai būtų nelaimė. Nes jei 
atsikratytume mirties, nebeliktų kaip išvengti kančių. Tokiu at- 
veju kančios iš anksto turėtų būti negalimos, ir žmonės turėtų 
tapt angelais, nes kančios randasi iš žmonių. Iš to išeina, kad 
amžinas gyvenimas žemėje be mirties yra neįmanomas, kad 
amžinas gyvenimas be mirties galimas tik tada ir ten, kur nėra 
kančios, vadinasi, tiktai kokiame nors rojuje. Tad matote, jog 
amžinas pragaras, kaip apie jį mokoma, yra tiesiog nesąmonė, 
amžinas pragaras negali egzistuot, priešingai, gali būti tik amži- 
nas dangus, nirvana, kaip sako tibetiečiai. Tad mirtis žemėje yra 
palaima. Palaima, nes žemėje egzistuoja žmonės ir kančios, o ne 
angelai ir rojus. Jeigu mirties nebūtų, pone Dvoržakai, - tarė 
ponas Kopfrkinglas ir įtempė klausą, panelės Čarskos apeigos 
baigėsi ir ponas Pelikanas viršuje atidarė uždangą, - jeigu mir- 
ties nebūtų, negalėtume virsti dulkėmis, kaip parašyta, ir nega- 
lėtume vėl gimti iš dulkių, persikūnijimas prarastų prasmę... ir 
išties rojuje, danguje, nirvanoje to nebereikia. Nebebūtų laido- 
tuvių, taigi ir mūsų krosnys būtų nereikalingos. Valstybei nebe- 
reikėtų jų įrenginėti. Tuomet krematoriumus panaikintų ir pa- 
čios žmoniškiausios, kokių tik esama, valstybės. Vargšė panelė 
Čarska, — tarė ponas Kopfrkinglas, - kaip tik dabar ją veža į 
krosnį, į krosnį numeris vienas, pažiūrėkite, o juk jau laukė ves- 
tuvių. Atgims iš naujo, bet kas iš to. Jos mirtis priešlaikinė, ir tai 

yra blogis. Priešlaikinė mirtis, - pakartojo ponas Kopfrkinglas 
ir pažvelgė į termometrą, - priešlaikinė mirtis gera tik tada, kai 
apsaugo nuo didžios kančios. Bet man atrodo, kad vargšės pa- 
nelės Čarskos atvejis, - pažvelgė į termometrą, - nėra toks. 

Kai vėliau popiet ponas Kopfrkinglas ėjo pro pono Feneko 
sarginę, keistuolis išlindo iš savo irštvos ir, sustabdęs jį, pasitei- 
ravo, ar dar nėra morfijaus. 

— Sakiau jums, kad pono inžinieriaus nėra Prahoje, - atsakė 
ponas Kopfrkinglas, - turėkit kantrybės. Nevalia galvot apie mor- 
fijų, kai prie sienų stovi vokiečių armija ir Miunchene renkasi 
konferencija. Gali prasidėt karas, o jūs galvojate apie morfijų, 
pone Fenekai. 

Ir ponas Fenekas smuko atgal. Aha, nusistebėjo ponas Kopfr- 
kinglas, tik truputėl parodžiau jėgos, ir vargšas tuoj persigando. 

— Einu į knygrišyklą kai ką įrišti, pone Fenekai, - tarė norėda- 
mas nuraminti jį, - taip pat pasidairyti kokios suknelės. Greitai 
dukters gimtadienis... - ir išėjo į kiemą, prie vartų pasisveikino 
su sargu ponu Vrana, kuris sėdėjo ten todėl, kad sirgo kepeni- 
mis, paskui tramvajumi nuvažiavo Vaisių turgun į pono Kadne- 
rio knygrišyklą. 

Ponas Kopfrkinglas pasisveikino su pagyvenusiu apkūniu 
drimba, į kietą baltą apykaklę įsismeigusiu raudoną peteliškę — 
jis stovėjo už prekystalio, ir iš portfelio ištraukė popierius: 

— Pone Kadneri, norėčiau įrišti šituos lapus. Tai mano antri 
patys mėgstamiausi skaitymai, jau daug metų laikomi bibliote- 
koje. Daug metų bibliotekoje greta geltonosios knygos apie Ti- 
betą, kurią savo laiku taip pat man įrišote. Tai įstatymas, - tarė, — 
dėl kremavimo, 1921-12-07, ir įstatymų aktai, 1923-10-09. Jų 
nedaug, tik keletas lapų, bet gal būtų galima įrišt gražiais juo- 
dais viršeliais ir apvest kokia nors sidabrine juostele, padailinti 
kipariso šakele. Gal toks papuošimas tilptų ir ant nugarėlės? 

— Plonytė linija tai tikrai, - tarė ponas Kadneris kieta balta 

apykakle ir raudona peteliške joje, apžiūrinėdamas lapų pluoš- 
telio storį, — bet kiparisas ir tekstas ne, juos turėsime dėt ant 
viršelio. Užtruks savaitę, pone Kopfrkinglai, vyksta mobilizaci- 
ja, o čia dar gavom užsakymą iš Raudonojo Kryžiaus. Liucija... 

Priėjo pagyvenusi akiniuota moteris, skuduru šluostydama, 
matyt, šlapią ranką, karčiai nusišypsojo, ir ponas Kadneris tarė: 

— Liucija, parodyk ponui Kopfrkinglui kokį gražų gedulingą 
ornamentą viršeliui. 

Iš Vaisių turgaus ponas Kopfrkinglas pasuko Riterių gatvėn 
ir sustojo priešais gatavų drabužių vitriną pasižiūrėti kokios nors 
suknelės Zinai. Vitrinoje buvo padriekta daug baltų siuvinėtų 
apykaklių, buvo ten ir keletas moteriškų figūrų, apvilktų gražio- 
mis šviesiai gėlėtomis suknelėmis. Kampe stovėjo rožiaveidės 
merginos figūra juoda suknele, tai buvo šilkinė juoda suknelė, ir 
ponas Kopfrkinglas pagalvojo, kad tai galėtų būti vakarinė Zi- 
nos suknelė, su kuria eitų į teatrą, į pasimatymus su ponu Mila, 
pasivaikščioti su mumis, savo tėvais, ji tarsi jai pasiūta, rytoj 
ateis su manim pasimatuoti. Paskui ponas Kopfrkinglas paste- 
bėjo baltas siuvinėtas apykakles ir tarė sau, o gal nupirkt kai ką 
ir Lakmei, nors šiuo metu dangutė ir nešvenčia jokios šventės, 
tikriausiai apsidžiaugtų gavusi baltą siuvinėtą apykaklę, puikiai 
jai tiktų prie tamsiosios išeiginės suknelės... ir įėjo į parduotuvę. 
Toji apykaklė ypač gražiai pabrėš jos tamsiąją suknelę, tikrai 
apsidžiaugs, tarė sau su pasitenkinimu išeidamas iš parduotu- 
vės, ir stabtelėjo, ką čia dar reikėtų nupirkti Zinai, tai saldžiai 
gerajai sielai, ir prisiminė paveikslą su vestuvių eisena rėminin- 
ko pono Holio parduotuvėje Nekazankoje. Jeigu jau esu čia, tai 
reikėtų užeiti, pagalvojo, toji vestuvių eisena būtų puiki dovana, 
merginos mėgsta vestuves, gerai atrodytų valgomajame prie lan- 
go vietoj pensijų ministro portreto, jį galėtume perkelti viršum 
durų, gal ponas Holis dar turi tą paveikslą... Taip ponas Kopfr- 
kinglas nuėjo Nekazankos gatvėn ir užsuko pas poną Holį. Už 

prekystalio stovėjo graži rožiaveidė jo dukrelė juoda suknele ir 
matavo juostelę. 

— Tą vestuvių eiseną gimtadieniui, - nusišypsojo ponui Kopir- 
kinglui. Tai buvo gražus ir švelnus šypsnys. — Taip, jis dar kaž- 
kur čia yra. Palaukite, aš pakviesiu tėvą... 

— Gražios vestuvės, pone Kopfrkinglai, - tarė ponas Holis, 
atnešęs paveikslą, - kai taip prisimenu savo žmoną per mūsų 
vestuves, prieš dvidešimt metų tai buvo, dabar kaip sapnas. Jau 
devynetas metų, kai ji, vargšelė, tenai... - mostelėjo ranka kaž- 
kur atgal, tarsi Masaryko stoties pusėn, - prie kapo beržas au- 
ga... Taigi, čia atspaudas, - tarė žvelgdamas į paveikslą, - skai- 
čiuosiu tik už rėminimą ir stiklą. Devynios kronos. Gražiai įpa- 
kuosime, jeigu tai gimimo dienai. Martut, - tarė rožiaveidei duk- 
relei, - atnešk tą sidabrinį popierių su laukinėm aguonom. 

— Tėti, - vakare parėjus namo paklausė Zina, - kas čia per 
musės kabo virš pianino? 

— Betgi, Zinut, juk jau visą savaitę kabo, - švelniai nusišyp- 
sojo ponas Kopfrkinglas, - jos nuo vieno gero vargetos. Tiktai 
dabar jas pastebėjai? Tai, man regis, juodaplauke mano, kad 
tavo dėmesys kažkur kitur, - nusišypsojo, nes nusprendė, kad 
ji galvoja tik apie savo poną Milą, kurį kol kas pažinojo tik iš 
fotografijos. 

— Tikriausiai apie poną Milą, gražut, galvoji, - nusišypsojo, — 
na, tai visiškai nieko bloga. Kiek pažįstam jį iš fotografijos, atro- 
do geras, padorus vaikinas, studentas iš geriausios šeimos. 

Paskui pridūrė: 

— Tos musės, kur kabo virš pianino, gana įdomios. Viena vadi- 
nas funebris, laidotuvinė, tai toji didelė juoda ir gauruota. Su 
karstu atsidurt šalia jos, tai ji atrodytų visai kaip ponas Špače- 
kas, kai apsivelka uniforma, ponas Špačekas yra laidotuvių pa- 
tarnautojas. O tos kitos musės yra bananinės, jomis tiriamas pa- 
veldimumas. Zinute, - ponas Kopfrkinglas nusišypsojo Milivo- 

jui, kuris su kate stovėjo kampe, kramtė pyragaitį ir žiūrėjo į 
juos, — artėja tavo gimtadienis. Noriu nupirkti tau gražią šilkinę 
suknelę, su ja galėtum vaikščioti į teatrą, kiną, pasivaikščioti su 
mumis, žinoma, ir su ponu Mila... gal rytoj nueitum su manim 
pasimatuoti, apžiūrėjau Riterių gatvėj. Mūsų dangiškajai, — ta- 
rė, — toj parduotuvėje nupirkau gražią baltą siuvinėtą apykaklę 
prie tamsiosios išeiginės suknelės. Mili, - nusišypsojo į kampą 
katei, priėjo prie Milio, kuris baigė kramtyti pyragaitį, ir paglos- 
tė katę. 

— Kokia švarutė ta mūs geroji Rosana, - pasakė, - ir apetitas 
jos geras. Šiandien pieno turi pakankamai. 


Sudetai buvo jau užimti, ir Kopfrkinglų butas tviskėjo. 

— Ir kaip tas mūsų mielas valgomasis atrodo, - virtuvėje prie 
stalo, ant didelio padėklo dėliodamas sumuštinius ponas Kopfr- 
kinglas kalbėjo Lakmei, - tas mūs mielas valgomasis atrodo kaip 
per vestuves. Užu stalo sėdi mūs stebuklutė, čia, - ponas Kopifr- 
kinglas parodė vieną virtuvės kėdę, - ponas Mila, čia dvi stebuk- 
lutės bendraklasės, Lenka ir Lialia, čia Janas Betelheimas, o čia 
Voita, nelaimingojo pono Pracharžo iš ketvirto aukšto sūnelis. 
Žinai, švelnut, - sakė jis Lakmei, kuri dabar trapiais pirštais bėrė 
tame mūsų mielame valgomajame, man tai nelyg scena iš kokio 
gražaus seno paveikslo, kurį nupiešė koks garsus dailininkas. Tas 
ponas Mila sumanus vaikinas, pasiėmė su savimi aparatą. Jeigu 
gerai išeis, turėsim gražaus prisiminimo visam gyvenimui. 

Dabar ponas Kopfrkinglas ant kito padėklo dėliojo pyragai- 
čius ir tortus: 

— Ta mūsų Zina iš tikrųjų graži, pagal tave, dangut, pagal tavo 
palaimintą motiną taip pat. Ir kaip jai tinka ta naujoji juoda šil- 
kinė suknelė! Gali išeiti su ja į viešumą, į teatrą, su tėvais pasi- 
vaikščioti... - ponas Kopfrkinglas nusišypsojo, - kad taip vietoj 
juodų plaukų būt šviesiaplaukė, kaip tos dvi mielos jos bendrak- 

lasės, būtų tikras angelas. Jeigu ponas Mila ją gautų... betgi aš 
jam to ir linkiu, - nusišypsojo, — tai išties geras vaikinas, foto- 
grafija nemelavo, ir iš geros šeimos kilęs. Jo tėvas ponas inžinie- 
rius Janačekas — didelis mašinų specialistas, taip pat kažkoks 
veikėjas „Sokole“*, ir, man regis, ponas Mila labai laimingas su 
Zina, pastebėjau jo žvilgsnį per tostą. Tik tas vardas Miloslavas, 
gal geriau būtų kitas, kad ir Svatoboras arba Zlatko, Miloslavas 
per daug tiesioginis, bet tai niekis. Vardai nieko nereiškia, kaip 
tu, brangioji, sakai. Ponas Mila mėgsta fiziką, elektrą, mašinas, 
ir aš visada mėgau tokius dalykus, reikia dar paklaust jo, ar mėgs- 
ta muziką... 

— Jie dar visai vaikai, - nusišypsojo Lakmė, taisydamasi baltą 
siuvinėtą apykaklę ant tamsios suknios, - juk čia studentiška 
meilė. Visko dar gali būti... 

- Žinoma, - tarė ponas Kopfrkinglas, žiūrėdamas į baltą siu- 
vinėtą apykaklę, - kad visko dar gali būti. Ateitis visada neaiški. 
Nė vienas nežino, kas mūsų laukia arba ko išvengsime, vieninte- 
lis dalykas, dėl kurio galime būti tikri, tai mirtis. Bet žmogus 
visada mielai prisimena studentišką meilę. Mūsų stebuklutė pri- 
simins ją visą gyvenimą. Kažin ar užteks dviejų vyno butelių... — 
tarė ponas Kopfrkinglas ir toliau dėliojo ant stalo šaukštelius, — 
gal ir užteks. Aš abstinentas, turiu ten kavos, tu, dangut, turi 
arbatos, Milis yra smaližius ir Janas Betelheimas taip pat, labiau 
prie pyragaičių ir tortų, ar matei, kad po tosto jie tik vos vos 
lyžtelėjo, iš tų jau alkoholikų, dėkdie, nebus... tad buteliai, tiesą 
sakant, lieka abiem mergaitėms, panelėms Lenkai ir Lialiai, na, 
dar truputį Zinai, ponui Milai ir nelaimingojo pono Pracharžo 
sūneliui. Voitikas išgėrė gerokai, kad iš tikrųjų nebūtų paveldė- 
jęs tėvo ydų, gaila būtų. Betgi negalim taip įtarinėt, kaip ir dėl to 
rūkymo, seniai nemačiau ponios Pracharžovos, neturim nieko 


* „Sokolas“ - masinė fizinės kultūros ir sporto organizacija (vert.). 

išorėje parodyti, ypač Zina turėtų būt atsargi. Įdomu, kaip po- 
nas Mila mus nufotografuos. Gal, padėkdie, pavyks. Būtų toks 
gražus šios dienos prisiminimas. 

— Rodos, tau, Romanai, dar nesakiau, - nusišypsojo Lakmė, 
imdama iš bufeto lėkšteles, - kad Vilis rašė. Žiūrėk, čia radau jo 
raštelį, — išėmė iš bufeto lapelį, - gal nieko neatsitiks, kad 
užmiršau, atnešė šįryt. Ateinančią savaitę kviečia tave ir Milį į 
boksą. Rašo, gal kartą ką nors normalaus pamatysit... 

Ponas Kopfrkinglas paėmė lapelį, perskaitė, su šypsuliu Žvelg- 
damas į bufetą, ir grąžino jį Lakmei. 

— Ateinantį trečiadienį Jaunimo klube, - nusišypsojo, - na, 
gal galėtume ir nueit, jei jau Vilis kviečia. Nuo tų Sudetų taip ir 
neteko normaliai pasikalbėti. Bet kad kviečia į Jaunimo klubą, 
kuris yra čekiškas, bet kad kviečia į boksą! Nė nenumaniau, kad 
taip domisi boksu. - Ir tęsė: - Milis turbūt nustebs, kai pasaky- 
siu niekada gyvenime dar nematęs bokso, bus jam kaip koks 
atradimas. Kad tik blogai nepaveiktų to gero vaiko, boksas man 
atrodo toks brutalus. Pakviesk, švelnut, Žiną... 

Lakmė nuėjo ir pašaukė Ziną. Zina tuoj ir atėjo, vilkėjo naują- 
ją juodą šilko suknelę, kuri labai jai tiko, jie paėmė nuo stalo du- 
benėlius, migdolus, lėkšteles ir šaukštelius. Tarpdury Zina tarė: 

— Nemaniau, kad sumuštinius ir saldėsius paduosime tik da- 
bar. Maniau, kad jie bus ant stalo iškart po tosto. 

— Geriau tiekti pamažu, - nusišypsojo ponas Kopfrkinglas, — 
kai viskas patiekta iš karto, nebelieka netikėtumo. Čia kaip su 
ta dėžute, kuri vis atsidarinėja ir kaskart joje randami vis nauji 
dalykai. Geriau dalykus išvyst pamažu negu vienu kartu... 

Valgomajame išties visi sėdėjo tarsi gražiam paveiksle. Gal 
todėl, kad taip ir nebuvo pakilę nuo stalo, o dabar su visais tenai 
buvo dar ir katė. Milis laikė ją viršum stalo paėmęs už pilvo, 
Janas Betelheimas judino jos uodegą, o Voitikas kišo panosėn 
stiklą vyno. Lenka ir Lialia juokėsi, jos išties buvo šviesiaplau- 

kės, Lenka buvo liekna, o Lialia gan storoka, Mila juokėsi, pur- 
tė galvą ir dairės į aparatą, kuris gulėjo ant spintelės prie laik- 
raščių jam už nugaros. 

— Štai, brangūs vaikučiai, imkite, - meiliai paragino ponas 
Kopfrkinglas, kai dubenėliai buvo išdėlioti ant stalo. - visa tai 
turit suvalgyti. Panelės, - nusišypsojo Lenkai ir storesniajai Lia- 
liai, - pone Janačekai, berniukai, - kreipėsi į Janą Betelheimą ir 
Voitiką, paskui tarė: — Mili, nekankink nekalto padaro. Paleisk 
ją. Galėsime pašaukti, kai fotografuosimės. 

— Ak, tai vienas Prancūzijos ministras, - tarė ponas Kopfr- 
kinglas, kai Mila žvilgtelėjo viršum durų, kur dabar kabojo Ni- 
karagvos prezidentas, nes jo vietą prie lango ir lentelės jau buvo 
užėmęs paveikslas su vestuvių eisena, - buvęs College des scien- 
ces sociales profesorius, paskiau pensijų ministras... Ligšiol ka- 
bojo šalia lentelės prie lango, - parodė, - dabar čia vietoj jo 
kabo paveikslas su vestuvių eisena. Šitą vestuvių eiseną, - ponas 
Kopfrkinglas pakilo ir nukabino paveikslą su vestuvių eisena, — 
pirkau Žinai pas poną Holį Nekazankoje. Ponas Holis yra seny- 
vas vienišas Žmogus, našlys, prieš devynetą metų netekęs žmo- 
nos, turi gražią rožiaveidę dukrelę Martą. Vestuvės, brangūs vai- 
kai, - ponas Kopfrkinglas nusišypsojo paveikslui, kurį tebelaikė 
rankose, - yra didis įvykis. Vykstąs tiktai kartą gyvenime ir nie- 
kada nepasikartojantis, žmogų lydintis lig mirties. Žinia, esama 
atvejų, kai Žmonės išsiskiria, — ponas Kopfrkinglas palingavo 
galvą ir vėl pakabino paveikslą ant sienos, - išsiskiria ir vėl veda, 
tokių atvejų gyvenime taip pat kartais būna... Bet ar tai gera ir 
išmintinga, - palingavo galvą ponas Kopfrkinglas, - tai dar 
nežinia. Aš tam visiškai nepritariu. Vyras turi likti ištikimas sa- 
vo Žmonai, 0 žmona savo vyrui. Vestuvės yra šventos apeigos, — 
ponas Kopfrkinglas metė žvilgsnį į savo vestuvinį žiedą ant pirš- 
to ir atsisėdo prie stalo. — Iokios šventos apeigos gali vykti tiktai 
kartą gyvenime, tai kažkas panašaus į paskelbimą mirusiu, - nu- 

sišypsojo ponas Kopfrkinglas, - į atsakingiausią ir tauriausią val- 
dinį aktą, koks tik būna šiame pasaulyje, arba į laidotuves, ku- 
rios taip pat vyksta tiktai kartą gyvenime. Tai jūs, pone Janače- 
kai, atsinešėte ir fotografijos aparatą? — pažvelgė į vaikiną, — 
manote, kad prie tokios šviesos išeis? 

— Išeis, — guviai atsiliepė Mila, - tai jau bandysim? 

— Gal pirma palaukim, kol kiek nors užkąsite, - tarė ponas 
Kopfrkinglas, - kai žmogus sotus, jis geriau atrodo. Atrodo lyg ir 
tikresnis, gyvybingesnis. O jūs juk dar taip nieko ir nevalgėte, — 
parodė į stalą, - valgykite, pone Janačekai, pažiūrėkite, ko čia 
yra. Panelės, - kreipėsi į Lenką ir storesniąją Lialią, - jūs taip 
pat nevalgote, gal saugote lieknas linijas... - o mintyse pridūrė: 
„lieknas, tai pagirtina, bent jau lentų mažiau reikės... “, o balsu 
ištarė: — Juk esat dar tokios jaunos. 

Paskui paragino Voitiką ir Janą, Zina įpylė vyno, šviesiaplau- 
kės ir Voitikas išgėrė, Janas ir Milis paėmė torto, ir Voitiko Žvilgs- 
nis užkliuvo už knygų. 

— Tai mano maža biblioteka, - nusišypsojo ponas Kopfrkin- 
glas, - joje knygos, kurias galima visąlaik skaityt ir skaityt iš 
naujo, ir jos vis tokios pat įdomios ir jaudinančios, tarsi pirmą 
kartą jas skaitytum, niekad nenusibosta... Zinute, - ponas Kopfr- 
kinglas kreipės į Ziną, - įjunk radiją, dabar ten gražus operos 
koncertas, bus kaip kokia iliustracija ar pramogos papildymas... 

Paskui tarė: 

— Yra bibliotekoje dvi knygos, kurias mėgstu užvis labiausiai. 
Ta geltonoji, - parodė iš tolo, - yra apie Tibetą ir dalailamą, o 
antroji greta, juodais viršeliais, šiaip jau nėra knyga, tai tik kele- 
tas lapų, net įrišti buvo sunku, tačiau tai vertingi lapai. Tai įsra- 
tymai... betgi, regis, šiandien dar nepasižiūrėjom laikraščio, — 
tarė ponas Kopfrkinglas, tuo metu iš radijo pasigirdo muzika, 
iškilios dainininkės atliekama „Siciliana“ iš Verdžio „Sicilijos miš- 
parų“... - nė nepasižiūrėjome laikraščio, 0 gyvename juk tokiais 

permainingais laikais, ypač po Sudetų užgrobimo. Vyksta didūs 
dalykai, — tarė, paėmė laikraštį, gulėjusį ant spintelės šalia pono 
Milos aparato, ir pradėjo skaityti: 

— Nepilnametis vairavo automobilį... Mūrininkas, važiavęs dvi- 
račiu vežimu, buvo apverstas ir vežėjas nukrito nuo pasostės, 
bet tik lengvai susižeidė. Kaip paaiškėjo, automobilį vairavo sep- 
tyniolikmetis berniukas. Paėmė tėvo automobilį ir išvažiavo pa- 
sidairyti po Prahą... Tau, Mili, taip neatsitiks, - ponas Kopfrkin- 
glas nusišypsojo Miliui, kuris valgė pyragaitį, - mes neturim 
automobilio. Tu tik turi savąjį automobilių skirstymą į spalvo- 
tus, žalius ir baltus... o Janui toks nuotykis su automobiliu at- 
sitikt gali, jie turi automobilį, - ponas Kopfrkinglas nusišypso- 
jo Janui Betelheimui, kuris dabar, regis, klausėsi muzikos, — 
bet Janas yra geras, padorus vaikas, jis labiau domisi muzika, 
operų ir koncertų lankymu, o ne savo dėdės automobiliu. Tavo 
dėdė, - ponas Kopfrkinglas trumpam atidėjo laikraštį ir mei- 
liai pažvelgė į Janą, - yra ypatingas žmogus. Žymus gydytojas. 
Geriausias specialistas. Apskritai nuostabu būti gydytoju. Gy- 
dytojas — tai toks angelas tarp žmonių, kaip skaičiau kartą, 
kuris padeda vargšams, kas gali būti gražesnio nei padėti 
vargšams? Daktaras padeda Žmonėms išvengti skausmo ir kan- 
čių... — tarė iš lėto... 1r po tylos akimirkos, kurią dainininkė 
užbaigė savo siciliškąją ariją, pridūrė: 

— Ponas daktaras Betelheimas taipgi puikiai nusimano apie 
paveikslus... Tai buvo „Siciliana“ iš Verdžio „Sicilijos mišparų“. 

Vėlei paėmė laikraštį ir skaitė: 

— Antena užmušė moterį, — perskaitė ir pažvelgė į Lakmę, 
kuri kaip tik taisėsi baltą siuvinėtąją apykaklę ant tamsios suk- 
nelės, - kokios neatsargios tos moterys. Nė kiek nesisaugo. Jei- 
gu ta moteris bus kremuota, po valandos su ketvirčiu iš jos liks du 
kilogramai dulkių. Mili, - pažvelgė į berniuką, iš radijo pasigirdo 
Minjon daina apie šalį, kurioje žydi citrinos, - tau galvon šauna 

visokiausių minčių, nesusigalvok kada įsikišti burnon šaltosios 
ugnies. Tokie pokštai gali liūdnai baigtis. Šaltoji ugnis gali sprogti 
burnoj, ir Žmogus visam gyvenimui gali likt invalidas. Taipgi vi- 
sur klajoji, Mili, - palingavo galvą ponas Kopfrkinglas ir vėl pa- 
niro į laikraštį, - turėtum liautis. Pažiūrėk, Janas, - parodė į 
Janą Betelheimą, - jei kur išeina, tai ne toliau tilto. Jam tikrai 
neateitų galvon belstis kažkur į Suchdolą ir ruoštis ten nakvot 
šieno kupetoj, ypač šiuo metu, - ponas Kopfrkinglas pakėlė gal- 
vą. - Šiuo metu romantiškos klajonės visai nelaiku, žinai juk, 
kas atsitiko, užėmė Sudetus, gyvename kaip karo stovykloje, po- 
licija šiandien nelabai mėgsta berniukų romantiką. Čia dainuoja 
Marta Krasova, - ponas Kopfrkinglas parodė į radiją, - tai Min- 
jon daina apie šalį, kurioj žydi citrinos... 

Po kitos tylos akimirkos, per kurią, kaip atrodė, Janas Betel- 
heimas klausėsi Minjon, ponas Kopfrkinglas vėl palinko prie laik- 
raščio ir tarė: 

— O čia dar šis tas. Rimtas susižeidimas lovoje. J. Kašparas iš 
Kosmonosų miegojo lovoje prie stalo. Iš vakaro ant stalo paliko 
didelį virtuvinį peilį. Naktį susapnavo siaubingą sapną, neprabus- 
damas nutvėrė peilį ir iš visų jėgų bedė sau į dešinę ranką... Ma- 
tyt, buvo kairiarankis, — palingavo galvą ponas Kopfrkinglas, — 
visa laimė, kad vargšas nesmeigė sau į širdį arba į pilvą. Taigi, - 
trumpam padėjo laikraštį į šalį, - ir sapnai gali būt mirtini. Tai, 
vaikai, valgykite, - vėl maloniai paragino visus, - čia pas mus 
šeimos šventė, o to valgio kažkaip nemažėja. Dangute... 

Lakmė nusišypsojo ir paragino užkąsti ir išgerti. Zina, Mila, 
Voitikas, Lenka ir storesnioji Lialia išgėrė, paskui Mila įsižiūrė- 
jo į lentelę prie lango. 

— Ponas Janačekas žiūri į tą mūsų mielą glotniąją lentelę, — 
nusišypsojo ponas Kopfrkinglas, radijo dainininkas tuo metu 
užtraukė Mefistofelio ariją iš Guno „Fausto ir Margaritos“, — 
tikriausiai nežinote, ką toji lentelė reiškia. Tai, pone Janačekai, 

mūsų mirties eismo tvarkaraštis. Jūs mėgstat elektrą, mašinas, 
fiziką, pone Janačekai, tai ateities dalykai, pasaulis bus automa- 
tizuotas. Aš asmeniškai mėgstu įvairius automatus ir mechaniz- 
mus, nors apie tai daug ir nekalbu. Galimas daiktas, kad ir šitas 
mirties eismo tvarkaraštis bus labiau nei lig šiol automatizuotas 
ir mechanizuotas, - ponas Kopfrkinglas pakilo ir nukabino len- 
telę nuo sienos, per radiją vis dar dainavo Mefistofelis, - labiau 
nei lig šiol, tad viskas eis dar geriau ir greičiau. Iš pirmo žvilgs- 
nio tai gal atrodo sudėtinga, - ponas Kopfrkinglas nusišypsojo 
stalui, — bet iš tikrųjų viskas ne taip jau sudėtinga. Šitie skaičiai 
rodo laidotuvių numerį, - parodė ir ant piršto sutvisko vestuvi- 
nis žiedas, — šitie — apeigų laiką salėje, šitie reiškia pirmąją ir 
antrąją krosnį, o šitie rodo virsmo laiką. Yra ten ir laukimo lai- 
kas aklakely, esant dviem krosnims kitaip neįmanoma. Jeigu būtų 
tik viena krosnis, kaip kad kai kuriuose provincijos miestuose, 
kad ir Chrudime prie Slatinianų, laukimas aklakely pailgėtų ligi 
kelių valandų. Esant dviem krosnims ilgiausias laukimo laikas 
tėra pusvalandis. O jei turėtume tris krosnis, tai visai nereikėtų 
laukti. Ir aklakelių nebereikėtų. Iš apeigų salės visi keliautų tie- 
siai... Mirtis, - ponas Kopfrkinglas parodė į lentelę, ir ant piršto 
vėlei sutvisko vestuvinis žiedas, - mirtis yra vienintelis tikru- 
mas, kuris žmogui pasiekiamas gyvenime, be tikrumo, kad mir- 
si, niekas daugiau nėra tikra Žemėje, tad reikia gerai parengti ir 
paruošti visa, kas eina po jos. Būtent tai ir atlieka kremavimas. 
Kremavimas yra daug patogesnis nei laidojimas žemėje, - tarė 
ponas Kopfrkinglas, vėl kabindamas lentelę ant sienos, - ir bū- 
tent dėl to, kad labiau automatizuotas ir mechanizuotas, jis pa- 
greitina virsmą dulkėmis, iš kurių rados žmogus, o tuo padeda 
Dievui. Bet svarbiausia, kad padeda pačiam žmogui. Mirtis 1š- 
laisvina žmogų iš skausmo ir kančių... - pažvelgė į Janą Betel- 
heimą, - išverčia sieną, kuri esant gyvam supa Žmogų, nušviečia 
jį. Nebijokit, brangūs vaikučiai, kremavimo, - nusišypsojo po- 

nas Kopfrkinglas, ir visi aplinkui nusijuokė, - tai Mefistofelio 
kavatina iš Guno „Fausto“, ir jau baigiasi... - parodė į radiją. 

— Ar yra atsitikę, kad kas nors atgytų karste? — paklausė 
Mila, o Lenka, storesnioji Lialia ir Voitikas nusijuokė, tik Ja- 
nas Betelheimas buvo truputį rimtesnis, jis klausėsi radijo, da- 
bar iš jo suskambo saldus soprano ir tenoro duetas iš Donice- 
čio „Don Paskualės“ paskutinio veiksmo... ir ponas Kopfrkin- 
glas, regimai paveiktas berniuko susidomėjimo, švelniai nusi- 
šypsojo ir atsakė: 

— Ką jūs, pone Janačekai, niekada. Mano praktikoje to nieka- 
da nebuvo atsitikę. Neatgijo net ponia Struna, nors karste atro- 
dė nelyg gyva, nė panelė Čarska, kuriai tebuvo trys dešimtys ir 
kuri tuoj turėjo ištekėt... 

— Tačiau kitados yra buvę, kad žmonės atgydavo karstuos, — 
paprieštaravo Voitikas, — aš skaičiau kartą... 

— Ir aš taip pat, - atitarė storesnioji Lialia... 

— Kitados yra buvę, - švelniai sutiko ponas Kopfrkinglas, — 
bet tik todėl, kad tas žmogus dar nebuvo iš tikrųjų miręs. Kad 
guldant jį į karstą tebebuvo gyvas, bet jie to nesuprato... Tiktai 
du Žmonės istorijoje, kurie buvo iš tikrųjų mirę, buvo atgaivinti 
karste, ir tai buvo Jairo duktė ir Lozorius. Beje, Jairo duktė nė 
nebuvo karste, o namie, lovoje, Lozorius taipgi nebuvo karste, 
jis suvyniotas į drobules gulėjo uoloje iškirstame kape. Betgi ab- 
soliučiai neįmanoma, kad atgytų kas nors, valandą ir penkiolika 
minučių praleidęs krosnyje ir pelenais subiręs į urną, - gurkšno- 
damas kavą tarė ponas Kopfrkinglas, o iš radijo tuo metu sklido 
saldus „Paskualio“ duetas. 

— Kai pelenai subyra į urną, tai jau galas, nors žmogus dar ir 
turėtų tūkstančius norų pašokti ir pavaikščiot šiam Dievo pa- 
sauly bent keletą dienelių, kaip kad, tarkime, ponia Struna arba 
panelė Čarska. Laidojimas kremuojant visiškai užtikrintas ir 
žmogui nėr ko baimintis, kad atgis. Apsisprendęs kremuotis, 

žmogus visą gyvenimą yra tikras, kad jam nėr ko bijoti, ir gali 
mirt visiškai ramus. Jei tikime, kad ir šiais laikais galimi atgiji- 
mo atvejai, tai kremavimas apsaugo nuo tokių būgštavimų. Bet- 
gi, brangūs vaikučiai, jūs tikrai neturite baimintis, - ponas Kopfr- 
kinglas, žiūrėdamas į stalą, su šypsena papurtė galvą, - šiais lai- 
kais taip neatsitinka. Jeigu kas nors paskelbiamas mirusiu, tai 
jis jau tikrai miręs. Mirties diagnozės dabar labai tikslios, ponas 
daktaras Betelheimas, jei čia būtų, geriausiai galėtų tai patvir- 
tinti, ir krematoriumas yra visiškai patikimas mechanizmas. Vi- 
duramžiais šen bei ten žmonės galėdavo atgyti, betgi tuomet jie 
nesugebėdavo susitvarkyti ir su daug paprastesniais dalykais nei 
toks atsakingas ir taurus valdinis aktas, koksai yra paskelbimas 
mirusiu, pavyzdžiui, nesusitvarkydavo su maru. Tai duetas, - 
ponas Kopfrkinglas nusišypsojo Janui, kuris vis klausėsi muzi- 
kos, - iš Donicečio „Don Paskualės“. 

— Bet gal gali susimaišyti dviejų skirtingų Žmonių pelenai, — 
dabar keistai prabilo Janas Betelheimas, matyt, jis klausėsi ne 
tik radijo, bet ir pono Kopfrkinglo, ir regimai pamalonintas po- 
nas Kopfrkinglas vėlei papurtė galvą. 

— Nė taip atsitikti negali, - atsakė, - nėra jokios galimybės. 
Galėjo būti tokių dalykų viduramžiais, kai ant laužų masiškai 
degindavo eretikus. Krematoriume kiekvienas deginamas atski- 
rai, ir deginamas įkaitusiu oru, nei kūnas, nei karstas neturi būti 
paliesti ugnies, tam netgi yra kažkoks įstatymas... ir po kiekvie- 
no virsmo pelenai mechaniškai suberiami pro groteles. O jei vis 
dėlto ir galėtų taip atsitikti, - ponas Kopfrkinglas kiek susimąs- 
tė, - jei taip atsitikt galėtų, tai nebūtų tokia jau didelė tragedija, 
kaip galėtų pasirodyt iš pirmo žvilgsnio. Nes žmonių pelenai ne- 
siskiria vieni nuo kitų. Ministro pirmininko pelenai lygiai tokie 
pat kaip ir padavėjos, mūsų krematoriumo direktoriaus pelenai 
bus tokie pat kaip elgetos... Ir visiškai nesvarbu, koks kieno krau- 
jas, yra jame ar nėra nė lašo vokiškojo, jokio skirtumo, - nu- 

sišypsojo ponas Kopfrkinglas, — visi turime tuos pačius protė- 
vius, visi kilome iš tų pačių dulkių ir tom pačiom pavirsime, visi 
esame tos pačios kilmės. O dėl šios antrosios kilmės, laikino- 
sios, dėl jos esame niekuo dėti, ir tai neturi jokios prasmės. Ga- 
lų gale tas pats pilkšvas pelenas iš visų. 

Prie stalo priėjo katė, ponas Kopfrkinglas nusišypsojo ir tarė: 

— Kai kuriose valstybėse po mirties deginami ir gyvūnai. Te- 
nai įstatymai tarnauja ne vien žmonėms, bet ir gyvūnams. Gy- 
vūnai yra mūsų broliai ir neturime nė jiems suteikt skausmo. 
Kas jaučia jų liūdną uždarą sielą, to nenuskriaus nė pats pavo- 
jingiausias plėšrūnas. Nė leopardas... - ponas Kopfrkinglas šyp- 
telėjo arbatos gurkštelėjusios Lakmės link, į jos siuvinėtą apy- 
kaklę, gražiai baltuojančią ant tamsiosios suknelės, - gražiojo- 
je mūsų knygoje apie Tibetą yra apie tai gražus skyrius. Kaip 
berniukas džiunglėse akis į akį susidūrė su leopardu. Iš vakaro 
patamsy berniukas atsigulė miego krūmuose, o pabudęs rytą 
pamatė už poros žingsnių gulintį leopardą. Jie žvelgė vienas į 
kitą, ir leopardas neužpuolė berniuko. Paskui tas berniukas 
tapo vienuoliu ir galiausiai dalailama. Tereikia skaisčios sielos, 
ir gimininga siela tai pajus. Bėk, dangut, — pasilenkęs paglostė 
katę, - pašauksim tave, kai fotografuosimės. Kad ir tavo da- 
bartinis pavidalas būtų įamžintas... kada nors pati savęs nepažin- 
Si... — pridūrė tyliai ir tęsė: 

— Per radiją dabar groja didžiąją ariją iš Belinio „Normos“, 
dainuoja garsi italų dainininkė... manau, kad laikraštyje yra dar 
kai kas, apie ką neskaitėme, dabar, po to Sudetų užgrobimo, 
gyvename kaip apgultoje stovykloje, — ir kol italų sopranas Kaza 
dainavo ariją iš „Normos“, ponas Koptrkinglas dar kartą siekte- 
lėjo laikraščio. 

— Taigi čia, - tarė, - pranešimas apie dvigalvę mergaitę... — 
nusišypsojo žvelgdamas į stalą ir pradėjo skaityti: 

— Suaugusios krūvon mergaitės turėjo atskiras galvas, kaklus, 

viršutines galūnes ir krūtines su atitinkamais viduriais, bet ben- 
drą pilvą ir vieną apatinių galūnių porą. Turėjo du savarankiškus 
stuburus, vadinasi, ir dvi nervų sistemas, dvejas pailgąsias nuga- 
ros smegenis ir dvejas galvos smegenis. Dvasinis mergaičių gy- 
venimas buvo visiškai individualus. Kiekviena savarankiškai 
užmigdavo ir pabusdavo. Išsigimėlė nugyveno ištisus metus. Įsi- 
vaizduok, Janai, - ponas Kopfrkinglas su šypsena pasisuko į Ja- 
ną Betelheimą, - jeigu ta išsigimėlė buvo sudeginta, jos pelenai 
susimaišė, ir nieko neatsitiko. Čia galų gale net atskirti buvo 
neįmanoma... Įsivaizduok, Zinute, - su šypsena pasisuko į Zi- 
ną, - įsivaizduok, kad turėtum dvi galvas, vienu metu galėtum 
dirbti du darbus, vienu metu galvoti apie du skirtingus dalykus, 
jausti du skirtingus jausmus, tai jau dukart ilgesnis gyvenimas. 
Išties palaimintas gyvenimas. 

Taigi, brangūs vaikai, dar kartą išgerkime. Dangute, įpilk dar 
mergaitėms ir berniukams, Janui ir Miliui gal ne, jie negeria, dar 
per jauni, radijas vis dar groja ariją iš „Normos“. 

Ponas Kopfrkinglas gurkštelėjo kavos, žvilgtelėjo į pustuščius 
dubenėlius su sumuštiniais, pyragaičiais ir tortais, taipgi į dube- 
nėlius su migdolais ir tarė: 

— Taigi jau bent truputėlį užkandote, bent truputį pasisotino- 
te... tai gal, pone Janačekai, pabandytumėt su ta nuotrauka? 

Susimetė į būrelį, ponas Kopfrkinglas paėmė ant kelių katę ir 
su Lakme atsisėdo viduryje, prie jų prisidėjo Zina ir Milis, kitos 
mergaitės ir berniukai sustojo už jų. Mila juokingai paspragsėjo 
pirštais, paprašė visų akimirką nejudėti ir, skambant dieviškai 
„Normos“ muzikai, paspaudė mygtuką. 

— Fotografija, - tarė ponas Kopfrkinglas viskam pasibaigus, — 
tai nelyginant amžini dabartinio laiko konservai. Pas mus kre- 
matoriume taip pat fotografuojama, tik ten nereikia spragsėt pirš- 
tais ir sakyt žmonėms, kad akimirką nejudėtų, nes įamžinami 
Žmonės, gulintys karstuose. Tiems nė pirštų nebereikia, ir nesu- 

judėsjie jau niekada... Žmonės nusiperka nuotraukas atminimui. 
Žinoma, tie likusieji... - pridūrė. 

Ponas Kopfrkinglas dar palaikė ant kelių katę, ir Mila antrą- 
kart juos nutraukė, tik šeimą - su Lakme, Zina ir Milivojumi, 
pirštais šįkart nespragsėjo, akimirką sustingę pabuvo ir taip. 

— Žmonės pasidžiaugs šeimos albume radę tiek laidotuvių, 
tiek vestuvių nuotraukas, - viskam pasibaigus, tarė ponas Kopfr- 
kinglas, - dvejos pačios švenčiausios apeigos Žmogaus gyveni- 
me. Atminimas visiems laikams. 

Paskui nelaimingojo pono Pracharžo sūnus pasisiūlė paspaust 
mygtuką, kad ir Mila galėtų prisidėt, ir ponas Kopfrkinglas link- 
telėjo galvą. Vėl atsisėdo su kate ant kelių, Lakmė šalia jo, kiti 
sustojo UŽ jų. 

— O dabar jūs su Zina, - ponas Kopfrkinglas nusišypsojo Mi- 
lai, kai ir tai buvo baigta, - dabar aš jus nutrauksiu, tiktai, pone 
Janačekai, būkit toks geras ir paruoškit viską. 

Kai Mila paruošė ir atsistojo šalia Zinos, ponas Kopfrkinglas 
paspaudė mygtuką ir tarė: 

— Niekas Žmogaus gyvenime nėra tikra. Ateitis visada neaiški 
ir tas neaiškumas yra visų baimių šaltinis. Tačiau bent vienas 
dalykas gyvenime yra tikras, ir tai mirtis. Taigi būtent... išties 
dėkdie už ją... 

Radijuje baigėsi didžioji arija iš „Normos“, ir valgomajame 
akimirką įsivyravo tyla. 

— Gal, padėkdie, pavyks, - nusišypsojo ponas Kopfrkinglas, 
galvodamas apie fotografijas, - tai bus prisiminimas visam gyve- 
nimui. Sudėkite aparatą, pone Janačekai, kad nestukteltų kur... 

— Norėjau dar kai ko paklausti, - tarė storesnioji Lialia, žiū- 
rėdama į Milą, kuris dėjo aparatą į dėžutę, ir į Milį, kramtantį 
migdolus, ir, ponui Kopfrkinglui maloniai linktelėjus, tarė: 

— Kaip ten su tuo balzamavimu? Kai kas nors balzamuoja- 
mas, kaip, tarkim, senovės Egipte... 

— Tam, panele Lialia, reikėtų ilgesnio pokalbio, - nusišypsojo 
ponas Kopfrkinglas ir lengvai numojo ranka, - tai, tiesą sakant, 
yra prieš prigimtį. Ir prieš gamtą, nes po to žmogus nevirsta dul- 
kėm, iš kurių radosi, nes trunka keletas tūkstantmečių, kol jis 
suyra. Balzamuoti galima tik šventuosius arba išimtinius istorijos 
atvejus, kuriems jau nebėra reikalo virsti dulkėmis. Egipte galė- 
davo balzamuot kai kuriuos faraonus, galėjo būti balzamuotas mūs 
Atpirkėjas, gal dar Mozė... šiandien galėtų būt balzamuotas Tibe- 
to dalailama... tačiau tokia ponia Struna arba panelė Čarska - tai 
jau būtų nuodėmė. Joms tai ne padėtų, o priešingai. 

Ponas Kopfrkinglas pasisuko į Ziną ir tarė: 

— Na, o dabar, kadangi šventi septynioliktąjį gimtadienį ir turi 
tiek brangių svečių, turėtum mums ką nors paskambinti. Jūs, 
panele Lialia, tikriausiai, - pasisuko į storesniąją Lialią, - mėgs- 
tate muziką, ponas Janačekas taip pat... - kai abudu patvirtino, 
ponas Kopfrkinglas tęsė: - Jautrūs žmonės myli muziką. Tai ge- 
rai. Ar, pone Janačekai, kartais nesigiminiuojate su... - bet čia 
vėl pasisuko į Ziną. - Bet pasiklausykime pianino. Ar, Zina, 
neturi tų Malerio „Dainų apie mirusius vaikus“? 

Perėjo į svetainę, kur stovėjo pianinas, virš jo kabojo musės. 
Zina pradėjo skambinti kažkokį liaudies šokį, ir ponas Kopfr- 
kinglas prisiminė turįs pasakyti Miliui, jog trečiadienį jie su Vi- 
liu eisią į boksą. 


Jie sėdėjo beveik prie pat ringo, o Milį pasodino viduryje, ne- 
lyginant rožę tarp spyglių. Žmonės ateidavo, atsisėsdavo, val- 
gė ledus, kai kurie gėrė alų iš butelių ar bokalų, nes salėje gali- 
ma buvo gerti iš bokalų arba butelių, jei tik pasistatydavai po 
kėde. Buvo čia ir jaunimo, ir suaugusių, ir daug moterų, daug 
daugiau nei galėtumei pagalvot. Ponas Kopfrkinglas pirmoj ei- 
lėj pamatė kažkokią senyvą akiniuotą moterį, kuri kaip tik siurbė 
iš bokalo, kiek tolėliau - jauną rožiaveidę merginą juoda suk- 
nele šalia jaunuolio. Pažvelgė atgal ir prie įėjimo pastebėjo vie- 
ną juodą moterį - iš profilio ir biustu ji jam kažką priminė. 
Sprendžiant pagal kikenimus, pečių trūkčiojimą ir dažytas lū- 
pas tai buvo pigi prostitutė. Paskui susivokė, kad ji primena 
Mažutę iš ,„Malvazo“. 

- Ar matai ten tą ponią, - tarė Miliui ir siektelėjo pinigų, - ne 
tą juodą prie įėjimo, kuri gūžčioja pečiais, o tą, tarpueily parda- 
vinėjančią eskimo ledus, bėk, nusipirk, paimk ir programą. 

Tačiau Vilis buvo greitesnis ir pats įdavė pinigų, jisai buvo čia 
šeimininkas. 

— Toji juodukė prie įėjimo man iš šono ir krūtine primena 
vieną pažįstamą, - pasakė Viliui, kai Milis nuėjo ledų ir pro- 
gramos, — mažutę iš „Malvazo“, pigią prostitutę. Tikriausiai 

tai ji ir yra. Mano dangiškoji vos neužmiršo perduot tavo kvieti- 
mo, - prisiminė ponas Kopfrkinglas, - buvo padėjus indaujon 
tarp lėkštelių. 

— Indaujon tarp lėkštelių, - nusijuokė Vilis, žvelgdamas į rin- 
gą, ir pasakė: - Tai tam, kad kartą pamatytumėt vyrišką sportą. 
sės oranžerijoj. Esame seni frontininkai, o laikai dabar rūstūs. 
Pažiūrėk, kiek čia žmonių. Ir moterų... - mostelėjo galva Vilis. 

— Kai kurie mėgsta boksą, — nusišypsojo ponas Kopfrkinglas, — 
ir nieko čia bloga. Jeigu jiems smagu, tegu linksminasi. Vis ge- 
riau nei gert alkoholį ir rūkyti arba imtis morfijaus... turiu ome- 
ny, chroniškai gerti alkoholį. Tačiau man boksas visada atrodė 
per šiurkštus, — šypsodamas palingavo galvą. 

— Kodėl šiurkštus, - paprieštaravo Vilis, - greičiau kietas. Bet 
kaip tik tai ir yra privalumas. Laikai mūsų rūstūs, reikia stiprių 
šimtaprocentinių vyrų. Silpnieji nesuteiks Žmonijai nei laimės, 
nei teisingumo, kaip jau sakiau tau, matyt, sutinki su tuo. Beje, 
taip visada, - kalbėjo Vilis, - juk jau matėme tai fronte per pa- 
saulinį karą, kai kovojom už vokiečių garbę. Kartais daugiau 
blogio silpnume nei jėgoj. 

Pažvelgė į Milį, kuris grįžo su eskimo ledais. 

— Turi programą? - paklausė ponas Kopfrkinglas ir, kai Mi- 
lis aiktelėjo, pasakė: — Tai bėk, nupirk, kad žinotume, kas bok- 
suojasi. 

Ir Milis vėlei nuėjo. 

— Kartais Miliui prisieina viską dukart kartoti, - nusišypsojo 
ponas Kopfrkinglas ir užmetė akį įėjimo link, kur vis tebestovė- 
jo toji panaši į Mažutę iš „Malvazo“, ten kaip tik prasidėjo kaž- 
kokia sumaištis, žmonės ten sujudo ir pašoko iš vietų, bet nebu- 
vo matyt, kas vyksta. 

— Prie įėjimo kažkokia sumaištis, - tarė ponas Kopfrkinglas, — 
žmonės ten sujudo ir pašoko iš vietų, tai sakai, kietas... Bet jau- 

nimui netinkamas. Boksuotis gali kokie frontininkai arba polici- 
ja, bet ne tokie štai vaikai. Juk čia Jaunimo klubas! 

— Būtent, - tarė Vilis, - būtent jaunimas turi būti stiprus. Tai 
supranta ir čekai, patsai matai... - mostu parodė perpildytą salę, 
paskui pasisuko į dabar jau su programa grįžusį Milį: — Tai da- 
bar jau turi programą, sėskis, tuoj prasidės. 

Ponas Kopfrkinglas žvilgtelėjo į senyvą akiniuotą moterį su 
alum pirmoje eilėje ir į jauną juodai vilkinčią rožiaveidę merginą 
netoliese, paskui vėl atsigręžė atgal, Mažutės figūra vis tebesto- 
vėjo prie įėjimo, ir anksčiau tenai kilęs sujudimas per žmones 
pamažu artėjo jų link. Dabar matėsi, kad jį kelia kažkokie du ką 
tik atėjusieji, ieškantys savo vietų. 

Suskambo gongas, į ringą krito šviesos kūgis ir kilo Žiūrovų 
susijaudinimas. 

— Dabar žiūrėk, Mili, ir nebijok, — tarė Vilis, kreipdamasis į 
Milį, kuris ligi šiol vis lyžčiojo eskimo ledus, matyt, taupyda- 
mas, kitoj rankoj laikė programą. — Bijotis negražu. Baimė yra 
didžiausias žmonijos priešas. Taip, taip, tvirtinu tai... - nusišyp- 
sojo į veidą bičiuliui Kopfrkinglui... visi truputį pasisuko atgal, 
tiedu naujai atėjusieji, kėlę sujudimą, pagaliau susirado vietas 
tiesiai priešais Vilį. Į ringą įėjo du juniorai. 

— Boksas - tai kovinis sportas, ein Kampfsport, - prabilo Vilis 
vokiškai, patylom, kad nebūtų labai girdėti, - Kampf Mann ge- 
gen Mann*. Boksas nėra skirtas tik stipriems ir tiems, kurie vis- 
ką sugeba, bet kaip tik berniukams, kuriems stinga pasitikėjimo 
savimi ir drąsos. Kovodami vyras prieš vyrą mokomės naudotis 
savo jėga, ramiai ir užtikrintai atremti priešo puolimą. Puolimas 
ir gynyba yra dvi bokso užduotys. Parodyk... - pažvelgė į pro- 
gramą, kurią laikė Milis, ir parodė dvi pavardes, pažymėtas vie- 
netu, ir tarė: 


* kova vyras prieš Vyrą (vok.). 

— Šitie du. Tas iš Susivienijimo, antrasis iš AC Praha, mokinys. 

Suvirpėjo ringą juosiančios virvės, suvirpėjo tarsi voratinklis, 
pro jas lindo mažas storas teisėjas balta kieta apykakle ir su rau- 
dona peteliške, ir bato smaigalys jam užkliuvo už virvės. Salėj 
nugriaudėjo juokas. Ponas Kopfrkinglas dabar geriau pamatė tuo- 
du, atėjusius paskutinę akimirką ir atsisėdusius priešais Vilį, tai 
buvo kažkokie vyras ir moteris. 

— Kad jis taip koją nulūžtų, - tarė moteris. 

Teisėjas išsilaisvino iš virvių, išsilygino kietą apykaklę ir pete- 
liškę, žengė vidurin ringo ir ryžtingu rankos mostu pakvietė ko- 
votojus. Atrodė panašus į įpykusį nykštuką. 

— Tai pasilies kraujas? — būgtelėjo Milis. 

— Galbūt, - gūžtelėjo pečiais Vilis, - tai kovinis sportas. Ko- 
voje arba kare taip pat teka kraujas. Tačiau pagal taisykles bok- 
se neturėtų lietis. Žiaurūs smūgiai uždrausti, bent jau pas mus. 
Hitlerio jaunimas, besimokantis bokso pagrindinėj mokykloje, 
mokosi vien tiesių smūgių, kablys uždraustas... der Haken darf 
im Uebungsbetrieb des Jungvolks nicht angewandt werden... gal 
čekų Jaunimo klube Prahoje taip ir nėra. 

— Kad neišsidaužytų dantų, - tarė moteris priešais Vilį, kai 
teisėjas rankos mostu pasiuntė kovotojus į kampus, ir ponas 
Kopfrkinglas dabar geriau ją pamatė. Rankoj laikė programą, 
ant galvos buvo užsivožus skrybėlę su plunksna, ant kaklo ka- 
bojo karoliai. Vyras šalia buvo žemesnis, storas, ant kelių jis 
laikė kietą katiliuką ir tarp kojų spaudė lazdą. 

Paskui prasidėjo, ir Milis spoksojo kaip užkerėtas. 

— Juk nieko nėr, - po akimirkos tarė Vilis, - dar nebuvo nė 
vieno normalaus smūgio. 

Buvo suduoti keli smūgiai, suskambėjo gongas, lygiosios. Sto- 
rasis teisėjas su apykakle ir peteliške nirtulingai kilstelėjo ran- 
kas ir sutrepsėjo. 

— Jis šoka tryptinį, - tarė moteriškė su plunksna, - kodėl jam 
negroja bosas? 

— Kodėl jam turėtų grot bosas? - suurzgė kaimynas ir stumte- 
lėjo ją, — tu čia ne kokioje tryptuvėje, atėjai į boksą! 

Suskambėjo gongas, ir į ringą įėjo kita pora. 

- Tasai iš Susivienijimo, - Vilis parodė programą Milio ran- 
koje, - o tas mėlynas - tai mokinys iš AC Praha. 

Teisėjas tryptelėjo ir rėžė ranka žemyn. Pora pradėjo kovą. 
Šie buvo judresni, pasipylė daugiau smūgių, ir Milis žiūrėjo dar 
labiau susidomėjęs. 

— To reikia mokintis, - pasakė jam Vilis, - nesimokęs toli ne- 
nueisi. Reikia išmokti teisingai smūgiuoti, dengtis ir gintis. Ne- 
pasirengęs nepasiboksuosi. Nežinau, kaip šitam Jaunimo klube, 
bet Hitlerio jaunime kiekvienas vyrukas pradeda individualiu mo- 
kymu. Jeder neue Bewegungsablauf, - tyliai, kad nelabai girdėtų- 
si, kalbėjo vokiškai, - muss zuerst ohne Partner in der Gemeins- 
chaft geeubt werden...* 

Tą akimirką pora ringe kažkaip susikabino, storasis teisėjas 
įsispraudė tarp jų ir išskyrė. 

— Kad jam neužvožtų, - tarė moteris su plunksna. 

— Kas gi jam voš, - suurzgė storulis šalia ir stuktelėjo ją, - čia 
tau ne kinas, čia boksas. Taigi čia boksas, - užriko jai, - čia 
nieks nevožia, čia boksuojasi! 

Dabar ringe užvirė smarkesnė kova, jaunuoliai keitėsi smū- 
giais, teisėjas šokčiojo apie juos, salė ūžė ir švilpė, senyva aki- 
niuota moteris pirmoje eilėje nusiurbė iš bokalo, rožiaveidė juo- 
dai vilkinti mergina gręžiojosi į greta sėdintį jaunikaitį. Paskui 
teisėjas vėl ėmėsi skirti kovotojus. 

— Kad jis be pirštinių, - tarė moteris su plunksna. 

— Jis teisėjas, — užsipuolė ją storulis ir stumtelėjo, - jis nesi- 
boksuoja. Spoksok į tuodu su glaudėmis. 


* Kiekvieno naujo judesio pirmiausia turėtų būti mokoma be partnerio, komandoje... 
(vok.). 

Paskui mėlynasis įvarė priešininką į kampą, suskambėjo gon- 
gas, susirėmimas baigėsi. Teisėjas šoktelėjo prie mėlynojo, pa- 
kėlė jo ranką, ir salė sugriaudė. 

— Mėlynasis laimėjo, - tarė Vilis, - jis gerai gynėsi. Die richtige 
Deckung und Abwehr der Stoesse sind grosse Aufgaben*. Jeigu tu 
mokėtum taip gintis, - pasakė Miliui, - galėtum nieko nebijot. 
Jei kas ir užpultų, ramiai nuo jo apsigintum... 

Teisėjas persisvėrė per virves ir mojo kažkur įėjimo pusėn, 
turbūt kitiems kovotojams. 

— Kad jis nenugriūtų, - tarė moteris su plunksna. 

— Ir prisigalvoji tu, - šiurkščiai užsipuolė ją storulis, - ko gi 
jam griūti? Moja kitiems boksininkams, jisai teisėjas. Tylėk ir 
neprasižiok, — sušnypštė. 

Į ringą įžengė trečia pora. 

— Tai šitie, - Vilis parodė programoje, - tas su juodais iš Susi- 
vienijimo, anas su raudonais yra mėsininko mokinys... 

— Juk čia mėsininkas, - spygtelėjo moteris su plunksna, rody- 
dama į rankoj laikomą programą, - tas su raudonais. Bus kraujo. 

— Nekvailiok, - stumtelėjo ją storulis, - iš kur tau kraujas? Tu 
ne skerdykloje, o bokse. Tylėk ir, paprašysiu, žiūrėk, nes... 

Suskambėjo gongas, teisėjas treptelėjo ir prasidėjo trečioji ko- 
va. Ji užvirė staigiai, Milis buvo kaip nesavas. 

— Nebijok, - juokėsi Vilis, - žiūrėk, tai tiesus smūgis, der gera- 
de Stoss, - tyliai tarė vokiškai, — tai tasai iš Susivienijimo. Jei 
mokėtum taip, kiekvieną nugaletum. 

Tada tasai iš Susivienijimo smogė mėsininko mokiniui dar vieną 
smūgį, ir mokinys atsitrenkė į virves. 

— Tai buvo kablys, der Haken, - tarė Vilis. Žiūrovai gaudė, 
švilpė, senyva akiniuota moteris pirmoje eilėje siurbtelėjo iš bo- 
kalo, rožiaveidė juodai vilkinti mergina nusisuko, storasis teisė- 


* Teisingai gintis ir atmušti smūgius — sunki užduotis (vok.). 

jas įnirtęs trypčiojo ir mosavo rankom, net peteliškė lakiojo pa- 
kaklėje, o storulis stumtelėjo moterį su plunksna ir sušnypštė: 

— Nekvailiok. Ką darai? Žiūrėk ten. 

— Bet kad tas su peteliške nesigina, - cyptelėjo ir susijaudinusi 
gręžiojos į žiūrovus, - kad tik jo netrenktų priepuolis. Jisai kažkoks 
drugelių gaudytojas. Tik kad nepasiėmęs žaliojo tinklelio... 

— Netaukšk niekų, - suurzgė įsiutęs storulis ir stuktelėjo laz- 
da į Žemę, - koks čia tau gaudytojas, koksai žaliasis tinklelis, 
sakau, čia teisėjas, jisai nesiboksuoja. 

Staiga ringe užvirė visiška sumaištis, viskas sukos ten lyg rate, 
švysčiojo kumščiai, aidėjo smūgiai, tik pripulti ir trenkti... sto- 
rasis teisėjas kieta balta apykakle ir raudona peteliške lakstė tarp 
viso to, šokčiojo, trypčiojo, skėsčiojo rankom ir tada... 

„Staiga tas iš Susivienijimo kumptelėjo, įtempė raumenis, 
blauzdas, metėsi priekin... niekas nė mirktelt nespėjo, o teisė- 
jas jau išlėkė į orą tarsi drugelis, suplazdėjo rankom ir kiek 
ilgas išsitiesė ant žemės... bemat tas iš Susivienijimo vėl puolė 
ir pakirto žemėn mėsininko mokinį... Pusė salės praplyšo juo- 
ku, moterys pašoko iš vietų, ta senstelėjus akiniuotoji sviedė 
aukštyn alaus bokalą, iš kitos pusės pasigirdo riksmai, švilpi- 
mas, kauksmas... 

— Jis mirė! — tirtėdamas kaip avelė Milis išrėkė į siaubingą 
erzelį. 

— Na ir kas, - nusišypsojo Vilis, - was denn... 

— Ką tauškei, kad nesiboksuoja, - pašokusi iš vietos moteris 
su plunksna plyšojo storuliui, rodydama į ringe gulintį teisėją, — 
ką tauškei, kad jis teisėjas, juk skrido, o dabar guli! Ką tauškei, 
kad čia boksas ir nebus kraujo, čia ne skerdykla, juk kraujas 
teka... - rėkė, daužydama storuliui per pečius, -— tauškei, kad 
einu į boksą, ir kažkas čia kalba vokiškai... 

Ir storulis neištvėrė, nutvėręs taip papurtė ją, kad plunksna 
ant skrybėlės ir karoliai ant kaklo blaškėsi į šalis. 

— Tai klaida, - šaukė jis, - pasimaišė jam po ranka, tu, kvaiša, 
sėdėk ir tylėk, kas čia tau kalba vokiškai, juk ne reiche esi, kvė- 
ša, o Prahoj! - patempė ją už suknios. 

— Niekai, — juokėsi Vilis, - po ranka pasimaišė. Boksas nuo- 
stabus, ein schoener Kampjfsport*, - pridūrė vokiškai, - jis grū- 
dina kūną ir dvasią. Lavina pastabumą, greitą reakciją, drąsą ir 
ryžtą. Vadas laiko jį geriausiu iš visų sportų... 

Teisėjas tuo tarpu pakilo, atsitiesė ir apsimetė lyg niekas nie- 
kur, tačiau šnypštė iš piktumo, kramtė nagus, trypė kojomis, pa- 
kilo ir mėsininko mokinys, bet ir vėlei parkrito. Žiūrovai sulipo 
ant kėdžių, dalis puolė prie ringo virvių, moteris su plunksna trenkė 
storuliui per nugarą ir sušuko: —- Tauškia, kad esam Prahoje, - ir 
pasileido lauk iš eilės, o storulis su katiliuku ir lazda nusivijo ją 
šaukdamas: — Beprotė, pirmą kartą pamatė boksą, jau niekur su 
ja ir neinu, vis ką nors iškrečia, durnyne ją uždarysiu! 

Prie išėjimo buvo spūstis ir triukšmas, buvo ten senyva aki- 
niuota moteris su tuščiu bokalu ir šlapiom rankom, buvo rožia- 
veidė juodai vilkinti mergina ir jaunuolis, buvo ten ir panaši į 
Mažutę iš „Malvazo“, gūžčiojo pečiais, juokėsi ir mosavo ore 
sutraukytais karoliais. Ponas Kopfrkinglas nusišypsojo jai iš spūs- 
ties, ir ji nutėškė jam juokingą miną. Kiek toliau kažkoks žmo- 
gus dalijo žiūrovams kvietimus ar lapelius, bet ponas Kopfrkin- 
glas neprasigavo lig jo, tik Vilis, ir paėmė vieną kvietimą ar lape- 
lį. Pagaliau jie prasibrovė ligi vakarėjančios gatvės. Po žibintu, 
kelių frantų apsuptas, stovėjo storulis, atrėmęs lazdą į sieną, ir 
nosine šluostė kietojo katiliuko vidų. 

— Eikš, eime, — paragino ponas Kopfrkinglas Milį, šis susijaudi- 
nęs žvelgė į storulį ir norėjo kažką ištarti, - jo žmona pabėgo, šioks 
toks sukrėtimas, bet gydytojas jam lengvai pagelbės, eikš... - ir va- 
karo gatvėmis ėmė leistis nuo neaukštos kalvos... 


* gražus kovinis sportas (vok.). 

- Štai ir pamatėt vyrišką sportą, — Vilis nusišypsojo bičiuliui 
Kopfrkinglui ir Miliui, kuris leidosi gatve nuo kalvos įkandin jų, 
paskui, užmetęs akį į kvietimą ar lapelį, kurį paėmė išeidamas, 
vėl atsisuko į Milį ir tarė: 

- Čia, Mili, kažkoks lapelis ar kvietimas, rašo apie treniruo- 
tes Jaunimo klube, „ateikite pas mus“, parašyta... tai tau... ką? — 
paklausė, kai Milis paėmė lapelį ir kažką pasakė, — tasai mėsi- 
ninko mokinys? "Ias, kuris pralaimėjo? Ar jis dirba... kur tau. 
Jis yra mėsininko mokinys ir klube tik boksuojasi, matai, čia 
parašyta, lapelyje... 

Paskui jie pasuko į gerai apšviestą gatvę ir Vilis tarė: 

— Tad pamatėte šiandien vyrišką sportą ir auksinį čekų jauni- 
mą, tikiuos, jums patiko. Reikia kartais į ką nors panašaus pa- 
žiūrėt, ne musės juk esam. Tai ką sakai apie Sudetus? - nusišyp- 
sojo bičiuliui Kopfrkinglui, - juk nuo tų Sudetų mes beveik ir 
nesikalbėjome. Teko padirbėt, - tarė, - bet sėkmingai. Sudetai 
jau laisvai atsikvėpė, - pritildė balsą, nės lenkė kažkokius žmo- 
nes, — nugalėjo vokiečių teisė ir teisingumas, nes juos įkvėpė 
gryna ir stipri dvasia. Hitleris niekad nepralaimės. Jei mūs atei- 
tis jo rankose, tai jau visiška sėkmės garantija. 

— Niekas nėra tikra gyvenime, - su šypsena palingavo galvą 
ponas Kopfrkinglas, - ateitis niekad nėra tikra. Viena, kas tikra 
gyvenime, tai mirtis. 

— Nebijok, - vis dar maloniai, su šypsena atsakė Vilis, - Hitle- 
ris turi laimėt, nes kovoja dėl kilnaus tikslo. Už šimto milijonų 
žmonių išgelbėjimą iš skurdo ir bado, už teisingą tvarką, kur 
žmonės jausis lyg rojuje. Išnyks skriaudos, baimė ir kančios... 

— Tas įmanoma tik po mirties, — nusišypsojo ponas Kopfr- 
kinglas ir lengvai plastelėjo ranka, - tik po mirties, amžinajam 
gyvenime. Kai žmogus jau nebepersikūnija pasiekęs tikslą. O 
nebepersikūnija toliau ir tikslą pasiekia nebent koks faraonas, 
šventasis, dalailama... - nusišypsojo ponas Kopfrkinglas, - šia- 

me įsikūnijime, žemėje, tai neįmanoma. Šiame gyvenime gali- 
me vien apriboti kančią, sutrumpint ją, ne daugiau. Dulkės esa- 
me ir dulkėm virsime, —- nusišypsojo kažkokiai moteriai, kurią 
jie dabar lenkė, - ar pastebėjai tą jaunutę rožiaveidę merginą, 
kur ten buvo... 

— Bet juk ir kalbam apie amžinąjį gyvenimą, - šįkart jau tru- 
putį aštriau nutraukė jį Vilis, - apie amžinąjį mūsų tautos gyve- 
nimą. Amžinąją vokiečių imperiją, pašauktą tam, kad išgelbėtų 
žmoniją ir įsteigtų naują, laimingą tvarką. Šiandieną lemiame 
laimingą Europos ateitį, ir nežinau, kas galėtų būti tam abejin- 
gas. Vokiečių tėvai ir motinos tai tikrai ne, - atsisuko į Milį, 
kuris pamažu ėjo įkandin jų su lapeliu rankoje. 

— Mili, — atsisuko ir ponas Kopfrkinglas ir su šypsena per- 
klausė, - lemiame laimingą Europos ateitį? 

— Žinoma, - dabar jau truputį susierzinęs atsakė Vilis, - tu tai 
nė kiek. Tu nejauti savyje to lašelio vokiško kraujo. Tau jis netu- 
ri prasmės. Mes kovojame, - rėžė šiurkščiai, - mes, o bailiai nė 
trupučio. Iš baimės Žmogus užmiršta apie savo pareigas... na, 
taip, - ryžtingai pabrėžė, kai ponas Koptrkinglas norėjo paprieš- 
taraut, — apie kitas pareigas, pačias aukščiausias. Užmiršta ki- 
tus žmones, tautą, žmoniją... Kiekvieną penktadienį ar šeštadie- 
nį prieš kremavimą kokiai moteriškei duot porą grašių - tai vi- 
sai lengva. Šen ar ten įspraust ką į delną kokiam apipelijusiam 
ubagui - šitai kiekvienas sugeba, net ir kurvos taip daro, - tarė 
ir truputį grįžtelėjo į Milį. - Tačiau kovoti už šimto milijonų 
žmonių laimę ir teisingumą - tai kas kita! Pašalint nedarbą, skur- 
dą ir vargą, į kurį tautą įstūmė priešas, apvalyt nuo jos parazitus 
ir utėles, iškovoti gyvybinę erdvę — tai visai kas kita, Karelai. 

— Gyvybinę erdvę, - nusišypsojo ponas Kopfrkinglas, - kai ką 
tau pasakysiu, Vilhelmai. Žinau nemažai dalykų, pavyzdžiui, ir 
tai, kaip daromi karstai. Kai užvoži tokio karsto viršų, jo profi- 
lis sudaro šešiakampį, tokią formą, kurioje Žmogui daugiausia 

vietos. Jis pakankamai aukštas. kad antvožas negultų ant krūti- 
nės ir veido, ir kuo karstas aukštesnis, tuo daugiau patogumo. 
Geriausi karstai, kurie tokie erdvūs, kad juose tilptų net du žmo- 
nės. Tad vienintelė vertinga erdvė, - nusišypsojo ponas Kopir- 
kinglas, - yra erdvė karste. Taipgi eteris, begalybė, į kurią paky- 
la siela, - nusišypsojo. 

Jie priėjo kryžkelę, kur važinėjo tramvajai ir automobiliai, Vilis 
pasisuko į Milį, kuris vis ėjo iš paskos su lapeliu rankoje. 

— Taip gali užvirt tikras pragaras, —- tarė ponas Kopfrkinglas, 
nes jam pasirodė, kad Vilis įtartinai tyli, - pragaras. Per Hitlerį... 

— Todėl, kad kovojame už šimto milijonų žmonių laimę ir tei- 
singumą? — aštriai paklausė Vilis, - už amžinąjį mūsų tautos gy- 
venimą? už geresnę, laimingesnę Europą? Na, taip, žinoma, - link- 
telėjo galvą, - užvirs pragaras. Tiems, kurie nepripažįsta mūsų tei- 
sės gyventi, mūsų priešams. Garbingiems doriems žmonėms - ne. 

Per kryžkelę važiavo vien spalvoti automobiliai, bet nė vieno 
žalio - karinio, nei kalėjimo, ir nė vieno balto - sanitarinio, skir- 
to angelams. 

— Šiandien tikriausiai nė neužmigsi per tą boksą, — Vilis pasa- 
kė Miliui ir pažvelgė į lapelį jo rankoje. —- Gali būt, juk matei 
pirmąkart. Po kelių kartų priprastum, kaip ir tie mokiniai. Tai 
jūs jau namie, - mostelėjo galva. 

Jie stovėjo prieš namą, kur prie durų kabojo MU dr. Jakubo 
Betelheimo, odos ir venerinių ligų gydytojo, lentelė. Prie šali- 
gatvio glaudėsi keletas spalvotų automobilių, vienas jų priklausė 
daktarui Betelheimui. 

— Kur šiandien tavo auto? - paklausė ponas Kopfrkinglas. 

— Erna paėmus, - atsakė Vilis, - važiuosiu namo taksi. 


— Ak, tos Kalėdos šiemet, - ponas Kopfrkinglas valgomajame 
nusišypsojo Lakmei, kuri šluostė kėdžių sėdynes, ir, pažvelgęs 
kampan, kur stovėjo didelė Kalėdų eglutė, tarė: - Tikrai palai- 
mintos. Nauji klientai tiesiog plūsta į krematoriumą, visi bėga 
nuo žemės prie krosnių ir pelenų. Dovanėles abiem mūsų saulė- 
tiesiems, — kalbėjo, matyt, turėdamas omenyje vaikus, - ir nu- 
pirkau būtent iš komisinių. Ponas Štrausas iš tikro dirba puikiai, 
tas gerasis sąžiningas žmogus, kur kažin bus jis šįvakar. Iš sargi- 
nės jį išvarė, - ponas Kopfrkinglas pažvelgė į spintelę, kur kabo- 
jo per Zinos gimimo dieną padaryta šeimos fotografija, - j0 žmo- 
na mirė nuo gerklės džiovos, sūnus nuo skarlatinos... o aš sura- 
dau dar vieną. Ir dar kokį, - nusišypsojo Lakmės, vis dar valan- 
čios kėdes, klausimui, - tokį pat gerą Žmogų, tokį pat sąžiningą ir 
padorų, tokį poną Rubinšteiną. Šis tai tikrai bus žydas, - nusišyp- 
sojo, - Rubinšteinai — žydai. Buvo „Libos“, prekiaujančios pa- 
talyne, atstovas, bet „Liba“ bankrutavo. Regisi, žmonės lyg ir 
mažiau beperka patalynės. Anksčiau ponas Rubinšteinas siūly- 
davo patalynę, o dabar siūlys kremavimą, - nusišypsojo, — tai 
beveik tas pats. Abiem atvejais kalbama apie vietos parengimą 
ir atgulimą, kartą laikinai, į patalą, vienai nakčiai, kitąkart 
amžinai, į karstą, visiems laikams. Ponas Rubinšteinas taip pat 

mėgsta muziką, ypač Mocartą ir Frimelą... Tik viena man kiek 
užkliūva, mat ponas Rubinšteinas išsiskyręs su Žmona, - žengė 
Lakmės link prie kėdės ir švelniai paglostė jai plaukus, - labiau 
man patiktų neišsiskyręs. Arba jau, kad būtų bent našlys, kaip 
ponas Štrausas arba ponas Holis, - dar kartą paglostė Lakmę, — 
tačiau tebūnie. Tai jo reikalas ir mums nedera teisti ir spręsti, 
nes nežinia, ko ten būta. Ne kiekviena santuoka, dangut, - atsi- 
duso, - gali būti tokia graži ir laiminga kaip mūsų. Gaila, - tarė, 
žengdamas prie eglutės kampe, - gaila, kad tavo palaimintoji 
motina jau neateis pas mus. Galėtų ateiti vien kaip dvasia, kai 
vakare užžibinsime žvakes. Užtat penktą čia apsireikš Vilis... 

— Kalbi apie jį kaip apie vaiduoklį, - nusišypsojo Lakmė, žiū- 
rėdama į kėdę, - Erna irgi ateis? 

— Erna neateis, - atsakė ponas Kopfrkinglas, - Ernai turbūt 
daug darbo šį vakarą. Tikriausiai ateis svečių, vokiečiai iš Pra- 
hos SdP. Bet niekis, - nusišypsojo, - Vilis čia neužtruks. Nori 
kažką pasakyt man. Turbūt kad esu renegatas ir bailys, - nu- 
sišypsojo, - kad negirdžiu savo kraujo balso, neatlieku savo parei- 
gos. Bet gal vis dėlto per Kūčias nesakys man to, - vėlei nusišyp- 
sojo, — ateina turbūt palinkėti laimingų švenčių. Na, teateis, — 
pridūrė, - turime ir kepsnių, ir migdolų... Dieviškieji sugrįžo, — 
tarė greit, išgirdęs atrakinamas duris. 

Prieškambary po Meriboro paveikslu Žina ir Milivojus avėsi 
batus, o ant grindų prie stelažo stovėjo pirkinių krepšys ir jame 
kažkas judėjo. 

— Turėjo labai didelių, - sušuko tiesiog spurdantis Milis, - štai 
tokių! Tikrų milžinų. Bet ji nupirko du mažesnius, - parodė į 
ŽZiną. 

— Ponia Anežka taip pat nupirko du mažesnius, - atsiliepė 
Zina, - du mažesni geriau negu vienas didelis, kvailiuk. 

— Tai, brangučiai, bėgte, prileiskit vonion vandens, - linksmai 
paragino ponas Kopfrkinglas, žvelgdamas į krepšį prie stelažo, 

kur kažkas judėjo, - Žinau, kad ten Žiopčioja, gaudydami orą, o 
vakare ponia Anežka užmuš juos. 

Nuskubėjo visi į vonią, ponias Kopfrkinglas išėmė karpius iš 
krepšio, atsargiai paguldė ant gražios baltos vonios dugno ir at- 
suko čiaupą. Stojo šalia vonios, nuleidęs galvą lyg prie katafal- 
ko, greta jo Zina ir Milis, stebėjo kaip karpiai blaškos dugne, 
kaip vanduo pamažu užlieja vonią ir karpiai atsigauna, ir paskui, 
kai vandens jau pakanka, ima ramiai plaukioti. 

— Dabar, vaikučiai, - ponas Kopfrkinglas pakėlė galvą ir pa- 
žvelgė į ventiliatorių, nuo kurio kybojo prie kablio pririšta vir- 
velė ir po kuriuo ant sienos geltonavo drugelis, - karpiukams 
jau nieko neatsitiks. Karpiukai jau savoje stichijoje. Galim ra- 
miai palikti mūsų mieląją vonią. 

— O kodėl mums juos užmuš ponia Anežka? - paklausė Milis 
ir taip pat pažvelgė į ventiliatorių, - ar tu nemoki? 

— Betgi, mažuti, — meiliai nusišypsojo ponas Kopfrkinglas, — 
ko čia nemokėt? Tiesiog nelabai mėgstu tai. O ponia Anežka 
įgudusi, juk jau daug metų mums tai daro, ir tu nežinai kodėl? 
Nagi todėl, kad turėtume progą ką nors padovanot jai Kalė- 
doms, — nusišypsojo ir užbaigė: — Ta senoji geroji siela. 

Vakare ponia Anežka atėjo užmušti karpių. 

Ponas Kopfrkinglas išgirdo ją prieškambary besikalbančią su 
Lakme. Išėjo į prieškambarį, meiliai pasisveikino su senąja ge- 
raja siela ir šūktelėjo į virtuvę: 

— Vaikučiai, eikit į valgomąjį, Anežka jau čia. 

Ir pagalvojo, sakau taip, tarsi praneščiau atėjus budelį. 

— Dabar neikite į virtuvę, - pasakė Zinai ir Miliui valgomaja- 
me, stovėdamas kampe prie eglutės, - pabūkite šiek tiek čia. 
Nereikia jums to matyti. Čia ne koks nors boksas, - nusišypsojo 
Miliui. - O kur Rosana? - paklausė ir Milis atsakė: - Virtuvėje. 

Ponas Kopfrkinglas žengtelėjo prie spintelės ir užmetė akį į 
šeimos fotografiją. Sėdėjo ten vidury, šalia Lakmės, su kate 

ant kelių, iš šalių stovėjo Zina ir Milis. Paskui pažvelgė į išjung- 
tą toršerą ir kėdę po juo ir siektelėjo ant spintelės gulinčio laik- 
raščio. 

— Ieškomas devynerių metų berniukas, - perskaitė, atsiver- 
tęs per vidurį, — trejetą dienų prieš Kūčias išėjo dieną iš namų 
ir iki šiol negrįžo. Tėvai ir policija nesėkmingai ieško... - Milis 
nusisuko į langą, ir ponas Kopfrkinglas nevalingai nusišypsojo. 
Pasigirdo virtuvės durų trinktelėjimas, ir ponas Kopirkinglas 
atsisuko. 

— Karpiai jau virtuvėje, - linktelėjo vaikams, - ant stalo palik- 
ta vietos, ir ponia Anežka deda lentelę, peilį ir lazdą... 

Iš virtuvės pasigirdo smūgis. 

— Vienas jau nebegyvas, - linktelėjo ponas Kopfrkinglas ir pa- 
žvelgė į lentelę prie lango, į tauriausiąjį eismo tvarkaraštį, - kažin 
kuris tai buvo. Tas mažesnysis ar didesnis? Supusi jį siena išvir- 
to, ir jis praregėjo. Jo siela, - išlygino rankoj laikomą laikraštį ir 
lėtai nuėjo bibliotekos link, - jau pakilo į eterį. 

Paskui vėl pažvelgė į laikraštį ir perskaitė: „Moters savižudy- 
bė, manoma, jog iš bado. Šį rytą 8 valandą policija rado dr. S. 
viloje...“ - Ponas Kopfrkinglas perskaitė Žinutę ir pažvelgė į Zi- 
ną, kuri prieš mažąjį veidrodėlį taisėsi plaukus. Paskui iš virtu- 
vės pasigirdo antras smūgis, ir ponas Kopfrkinglas, stovėdamas 
prie bibliotekos, linktelėjo galvą. 

— Negyvas jau ir antrasis, — tarė jis ir pažvelgė į lentelę prie 
lango, tauriausiąjį eismo tvarkaraštį, - kažin kuris šį kartą? Ir šį 
supus siena išvirto, ir jo siela jau eteryje. Tu pasiimsi jų sielas, — 
nusišypsojo Miliui ir bibliotekoje paėmė knygą apie Tibetą, — 
žaisi su jomis, kaip nuo mažens darai. Tačiau tai nėra karpių 
sielos, o tik jų pūslės. Galbūt tikrosios jų sielos kaip tik šią aki- 
mirką persikūnijo, - ponas Kopfrkinglas atsivertė knygą, - gal- 
būt į kates. Tai mažesnieji mūs broliai, išties neturėtume žudyt 
jų ir valgyti, tai žiauru. Na, o dabar po akimirkos jūsų dangiška 

motina pradės juos kepti ant mūsų mažosios virtuvės krosnies, — 
tarė, dėdamas knygą apie Tibetą atgal į lentyną ir išimdamas 
juodą aplanką su įstatymu dėl kremavimo, - septintą valandą jie 
jau bus ant mūsų Kūčių stalo. Betgi šitaip sutvarkė Dievas, ir tai 
yra gerai. Suvalgydami juos per Kūčias, pagreitiname jų atgimi- 
mą. Atpirkėjas taip pat juos valgė, - tarė ponas Kopfrkinglas, 
dėdamas aplanką su įstatymu dėl kremavimo atgal į lentyną, — 
valgė ir avinėlį. 

Jis nusišypsojo, padėjo laikraštį ant spintelės ir ištiesė rankas 
Zinai ir Miliui. 

— Eime, vaikučiai, - tarė, - duosime dovanų gerajai poniai 
Anežkai. Puikią raudoną prijuostę. 

Poniai Anežkai išėjus, atėjo Vilis. Prieškambary pasisveikino 
su Lakme ir vaikais, nusivilko apsiaustą, dėvėjo naują elegantiš- 
ką kostiumą, ir žengė į valgomąjį. Ant stalo stovėjo atkimštas 
vyno butelis. 

— Graži jūsų eglutė, - tarė Vilis, - o karpį turite? 

— Net du, - nusišypsojo ponas Kopfrkinglas, - dangutė tuoj 
juos iškeps. Po minutės jie bus ant mūs mažosios virtuvės kros- 
nies. Palaimintoji jos motina, — tarė, - nekepdavo karpių. Pa- 
ruošdavo juos saldžiuose drebučiuose, kažkokiu svetimu būdu. 
Mes kepame čekiškai. Atėjai pasakyti man, kad esu renegatas ir 
bailys... - nusišypsojo ponas Kopirkinglas. 

— Niekada šito nesakiau, - atsigręžė prie eglutės stovėjęs Vi- 
lis, - sakiau tik, kad nejauti turįs vokiško kraujo, kad už laimę ir 
teisingumą kovojame mes. Mes, — nusijuokė sėsdamasis prie sta- 
lo, - stiprūs, šimtaprocentiniai žmonės. Sakiau, - tarė, įsipilda- 
mas į taurę truputį vyno, - kad kovoje dėl taurių tikslų užverda 
pragaras ne padoriems Žmonėms, o mūsų priešams. Karo kurs- 
tytojams. Ar tu mėgsti prievartą? - kažkaip įdėmiai nusišypsojo 
Vilis, jei tik įmanoma įdėmiai šypsotis, ir pakėlė taurę prie lūpų, 
0 ponui Kopfrkinglui iškart neatsakius pridūrė: - Ar myli tuos, 

kurie kalti dėl mūsų vargo? Tu palaikai juos? Kad mus dar giliau 
užkastų? Kad paleistų mus elgetom? Ar esi kada matęs, kaip 
nuleidžiamas kraujas? - paklausė probėgšmiais ir tęsė: — Tai taip 
įpjaunama gysla rankoj ir pridedamos dėlės, viduramžiais taip 
gindavosi nuo maro... Aš visą laiką maniau, - tarė ir vėl siurbte- 
lėjo vyno, - kad tu esi prieš prievartą. Kad tau rūpi taika, teisin- 
gumas ir visuotinė laimė. Tai žiūrėk, - tarė, barškindamas pirš- 
tais į stalą, - turiu pagaliau informuoti tave. Aš visada maniau, 
kad tu nekenti karo, kad neužmiršai, kaip žmonės kenčia kare, 
ir ne vien žmonės. Kalbėjai kartą ir apie arklius... tai štai šioji 
respublika yra didžiulė parako statinė. Naujo pasaulinio karo 
šaltinis. Mūsų priešų tvirtovė. 

— Tai Žmoniška valstybė, - paprieštaravo ponas Kopfrkin- 
glas, - žmoniška valstybė, turi gerus įstatymus... 

— Įstatymus dėl kremavimo, - nutraukė jį Vilis, - mes irgi 
tokius turime. Tokius turi kiekviena žmoniška valstybė, išsky- 
rus Vatikaną, kuris nepripažįsta kremavimo. Tačiau kodėl toji 
žmoniška valstybė nesuteikė vokiečiams apsisprendimo teisės? 
Kodėl Sudetų vokiečiams draudė siųsti vaikus į vokiškas mo- 
kyklas? Kodėl užpuldinėjo mūsų žmones pasienyje ir šaudė į 
juos? Ką... - atsiliepė į pono Kopfrkinglo perklausimą, ar tai 
tiesa, — ar tai tiesa? Tu dar nežinai? O kaip su čionykščiu skur- 
du, pats pripažinai, kad jo dar šen bei ten esama. Yra elgetų, yra 
moterų, kurios turguose vietoj triušių pardavinėja nuluptas ka- 
tes... Imperijoje tai neįmanoma jau šiandien, nors dar ir nesame 
su viskuo susitvarkę. Galvą dedu, jog Sudetuose šiandien nebe- 
rasi nė vieno elgetos, o kiek čia laiko tepraėjo, kai Vadas juos 
išlaisvino? — tarė ir išgėrė vyno, - ne, Karelai, kad tau būtų aiš- 
ku. Karas neturi kilti. Prievarta turi būt nuslopinta visur kur. 
Šioji respublika pasmerkta. Lenkija dėl jos nepajudins nė pirš- 
to. Bekas su Geringu susitarė dėl dalies, kuri jam teks likviduo- 
jant, ir Mažoji santarvė jau byra. Tai galas. 

— Negi išties taip toli nueita? - papurtė galvą ponas Kopfrkin- 
glas ir norėjo dar kažką sakyti, bet Vilis griežtai jį pertraukė. 

— Toliau kalbant, — tarė jis, — šioji respublika tėra tik viena 
priešo tvirtovė. Esama ir kitų priešų, ir Vadas su jais susidoros. 
Mes, vokiečiai, — tarė šypsodamas, - esame pašaukti padaryti 
tvarką. Įvesim visoj Europoj naują, laimingą, teisingą tvarką, — 
Vilis pakilo, perėjo valgomąjį ir sustojo prie spintelės. 

— Esame stiprios ir išdidžios dvasios atstovai, - tarė ir pažvel- 
gė į šeimos fotografiją, kurios viduryje sėdėjo ponas Kopfrkin- 
glas su kate ant kelių, - mūsų gyslomis teka grynas germanų 
kraujas. Kraujas, kurs yra mūsų didžioji garbė, kurio neatstos 
nei auksas, nei išsilavinimas... tai dovana iš aukštybių... taigi, — 
Vilis pažvelgė į bičiulį Kopfrkinglą, - nė vienas, jo turįs, negali 
išsižadėt jo. 

— Esame šviesios kultūros atstovai, - tęsė, žiūrėdamas į pa- 
veikslą su vestuvių eisena ir lentelę prie lango, tauriausiąjį eis- 
mo tvarkaraštį, mirties eismo tvarkaraštį, - žinome, kas yra gyve- 
nimas. Suprantame tai geriau nei kitos tautos, tai iš aukščiau do- 
vanotas kraitis. Tu taip pat... - atsigręžė į bičiulį Kopfrkinglą, — 
svarbiausia, kad ir tu, bet kodėl! Todėl, kad tavy teka vokiškas 
kraujas, kurio neįmanoma išsižadėti. Manai, tai atsitiktinumas? — 
Vilis nusišypsojo paveikslui su vestuvių eisena, — ne, tai ne atsi- 
tiktinumas. Tai lemtis. 

- Įtvirtinsim aukštesniąją bendrą žmonių moralę, - tarė, ženg- 
damas prie kalėdinės eglutės, ant kurios buvo daug dar neuž- 
degtų žvakučių, - naują pasaulinę tvarką. Tu esi vienas iš mūsų. 
Tu garbingas, jautrus, atsakingas ir svarbiausia... —- atsisuko į jį 
Vilis, - esi stiprus ir drąsus. Gryna germanų dvasia. Šito, mein 
lieber Karl*, iš tavęs nieks neatims. Šito, nors ir labiausiai norė- 
damas, nė tu pats neatimsi. Nes esi tai gavęs iš aukščiau. Tai ir 


* mano mielas Karlai (vok.). 

tavo dovana. Tavoji /emtis. Esi pašauktasis, — ir Vilis dūrė pirštu 
į lubas, tarsi rodydamas į dangų. 

Ponas Kopfrkinglas sėdėjo prie stalo, ant kurio stovėjo vyno 
butelis ir viena pusiau nugerta taurė, ir žiūrėjo į Vilį, šis stovė- 
jo prieš kalėdinę eglutę ir vos vos šypsojo. Akimirką tvyrojo 
tyla, paskui kažkas trinktelėjo durimis. Įėjo Lakmė su indeliu 
migdolų. 

— Vilis šiandien neims migdolų, - tarė ponas Kopirkinglas, — 
dėkui tau, kilnioji, mes tuoj ateisime. 

Lakmei išėjus, Vilis sėdo prie stalo ir, regis, noriai baigė gerti 
vyną. Ponas Kopfrkinglas įpylė jam antrą taurę. 

— Turiu eiti, - bičiuliškai tarė Vilis, - Erna laukia. Kūčių vaka- 
rą praleisime „Kazino“. Vokiečių „Kazino“ Rožių gatvėje, - mos- 
telėjo ranka, — tame, kurio įėjimas klotas baltu marmuru, su 
trejais laiptais. Susirinks tenai daug žmonių. Fabrikantai, depu- 
tatai, vokiškojo Karolio universiteto profesoriai, žinoma, tiktai 
kai kurie... turiu kai ką aptarti su Biormanu, Prahos SdP vado- 
vu. Prahoje, Karlai, nerasi prašmatnesnės vietos nei mūsų vo- 
kiškas „Kazino“. Kai mes jį įrengėme, - jis apžvelgė valgomojo 
sienas, — dabar ten tikras stebuklas. Pradedant kilimais, veid- 
rodžiais ir paveikslais, baigiant praustuvais ir voniomis. Prade- 
dant valgiais, baigiant aptarnavimu. Tenai nuostabios padavė- 
Jos, barmenės, kompanionės. Patrauklios ir žavios moterys, net 
kvapą gniaužia, — nusišypsojo, - ir, žinoma, visos jos vokietės. Į 
„Kazino“ gali patekt tik gentainiai. Vokiečių tautybės. Ne čekai. 
Savo namuose nepakęsime jokių šnipelių ir kenkėjų. Na, sausį 
važiuosiu į Vieną ir Berlyną, - Vilis pakilo nuo stalo, - iš Berly- 
no parvažiuosiu nauju automobiliu. Karlai, — ištiesė ranką bi- 
čiuliui Kopfrkinglui, kuris dabar taip pat atsistojo, - svarbiausia 
matyti visumą. Galvot apie ateitį. Apie geresnį mūsų vaikų gy- 
venimą. Apie džiaugsmingesnę žmoniją. Dingojas man, kad esi 
geriau informuotas apie tai, kas yra Tibete, nei apie mūsų na- 

mus, — nusišypsojo, — tai linksmų Kalėdų ir visa ko geriausio 
ateinančiais metais. Tenai jūsų užuolaida kažkaip atsileido, - mos- 
telėjo galva lango link, ir išties užuolaidos kampas buvo išsprū- 
dęs iš kilpos ir kabojo ant gembės, - tai lik sveikas. Atsisveikin- 
siu dar su šeima. 

Prieš septintą Lakmė su Zina padengė valgomojo stalą, abid- 
vi vilkėjo šventiškai. Zina juoda šilkine suknele, dovanota gimi- 
mo dieną, o Lakmė tamsiąja šilkine suknia su balta siuvinėta 
apykakle, ponas Kopfrkinglas užžiebė žvakes ant eglutės ir įjun- 
gė radiją. Visi susėdo prie stalo. 

— Aš maniau, - tarė Zina, - kad žvakutes uždegsime dovano- 
dami dovanas. 

— Geriau uždegti jau prieš vakarienę, - nusišypsojo ponas 
Kopfrkinglas, - juk taip retai jos dega, tik kartą per metus. Ant 
katafalkų 17 kapų dega dažniau. Dabar tai jau tikros Kalėdos, — 
parodė į radiją, iš kurio suskambo kalėdinės giesmės, - ir mes 
turime prisiminti mūsų brangiąsias gerąsias sielas, kurių nėra 
tarp mūsų ar kurios mūsų nesupranta. Mūsų stebuklutė, - nu- 
sišypsojo į kampą, kur katė laižė lėkštę, - mūs amžinoji Rosana. 
Teta iš Slatinianų, ta mūsų ištikimoji geroji siela, visada pasiren- 
gusi padėti, ji, jei būtų katalikė, tai tikriausiai po mirties būtų 
paskelbta šventąja, ji ir dabar jau yra šventa. Švelnučiai, - tarė 
turėdamas omenyje vaikus, — turėtumėt kada nors vėl ją aplan- 
kyti su lelijų puokšte. Tavo palaimintoji motina, dangute, - nu- 
sišypsojo Lakmei, - jos karpis saldžiuose drebučiuose, pagamin- 
tas svetimu būdu, galbūt dabar ji regi mus, gal yra čia, iš tikrųjų 
atėjo, kai žiebiau žvakutes, ir stovi ten prie eglutės, bet galbūt ji 
jau persikūnijus. Neturėtume puikuodamiesi tikėtis, kad ji jau 
nebepersikūnijo toliau, kad pasiekė tikslą, tai tik išimtys, kai 
kurie faraonai, šventieji, kai kurie dalailamos... - ponas Kopfr- 
kinglas šypsodamas pažvelgė į biblioteką. —- Na, o kaip ponas 
Mila Janačekas, panele, - nusišypsojo Zinai, - vakarieniauja na- 

mie su tėvais ir galvoja apie tave, padovanojo tau gražią dovanė- 
lę ir parašė gražų sveikinimą, tai geras vaikinas, mėgsta muziką, 
fiziką ir mašinas, kilęs iš geriausios šeimos ir nusipelnęs laimės 
gyvenime. Kaip tos dvi panelės, Lenka ir Lialia, šviesiaplaukės 
tavo mokslo draugės? Pas Betelheimus, - ponas Kopfrkinglas 
žvilgtelėjo į Milį, - šiandien taip pat šventinė vakarienė. Švenčia 
Kalėdas kartu su mumis. Nė negirdėjau, kad kada švęstų kokias 
nors žydų šventes. O juk kilęs iš garsios Vengrijos žydų giminės, 
tasai mūsų gerasis, kilnusis žmonių mylėtojas daktaras Betel- 
heimas. Pasikvietė kartą mane į priimamąjį ir papasakojo man 
tai, - tarė žvelgdamas į paveikslą su vestuvių eisena prie lango, — 
papasakojo susiedamas su senu gražiu paveikslu, kuris ten ka- 
bo. Jame pavaizduotas nepavykęs grafo Betleno mėginimas pa- 
grobti svetimą žmoną... - ponas Kopfrkinglas apvedė akimis val- 
gomojo sienas... paskui pakėlė jas aukštyn, į lubas, tarsi matytų 
ten žvaigždėtą dangų, vėl pažvelgė į Milį ir tarė: 

— Kaži kaip Pracharžai. Nelaimingoji ponia, jau seniai nema- 
čiau jos, nelaimingas Voita, pono Pracharžo sūnelis. 

Per radiją pasigirdo naujos kalėdinės giesmės, ponas Kopfr- 
kinglas kurį laiką žiūrėjo į kalėdinę eglutę, paskui į priėjusią ka- 
tę, galiausiai tarė: 

— Šiandien, brangieji, Kūčios, ir Mirties šventykla neveikia. Šian- 
dien joje tylu ir tuščia. Nėra ten nei pono Dvoržako, nei pono 
Vranos sarginėje, kuris sėdi ten, nes jam kažkas su kepenimis... o 
ir tasai vargeta ponas Fenekas su savo nagu ant mažojo pirštelio 
nesėdi sarginėje, o kažkur namuose, kaži kaip jisai leidžia Kūčių 
dieną... Na, o ponia Struna ir panelė Čarska ... - tarė klausyda- 
mas radijo, iš kurio dabar sklido „Norint, kad miegotų“, - jeigu 
būtų užkastos, šiandien, vargšelės, jau baisiai atrodytų... laimė, 
jos ne žemėje, jos - dulkės urnose, ir jų sielos toliau sau mainosi. 
Mirties šventykloje šiandien guli, - tarė, - tik pora mirusiųjų 
ruošykloje, laukia švenčių pabaigos. Kūčios - ne mirties, o gimi- 

mo diena, - tarė, žvelgdamas į radiją, iš kurio dabar sklido „Pie- 
menėliai, skubėkite“... - tad šiandien nedeginama. Lygiai kaip šeš- 
tadieniais po pietų, — nusišypsojo Miliui, - šeštadieniais po pietų 
taip pat nedeginama... Bet per Kūčias turėtų būt deginama. Kaip 
tik todėl, kad Kūčios yra gimimo diena. Tokią džiaugsmingą die- 
ną turėtų būt daug laidotuvių, kad kuo daugiau sielų ištrūktų, išsi- 
laisvintų, pakiltų į visatą, susirastų naujus kūnus. Kūčios turėtų 
būti šventė ir mirusiesiems. Na, gal ką laimi šie mieli kepti kar- 
piai... —- užbaigė radijui pradėjus „Atnešu jums naujieną“. 

Baigus valgyti keptus karpius, ponas Kopfrkinglas padėjo ant 
stalo laikraštį, iš radijo kaip tik skambėjo „Kartu eisim į Betlie- 
jų“, ir vyno butelį, įpylė į taures, susidaužė, bet jis pats tik suvil- 
gė lūpas. 

— Tik simboliškai, — tarė, - esu abstinentas. Užtat gryna germa- 
niška siela. Taip... - nusišypsojo Lakmei, pakėlusiai į jį akis, — 
šiandien Vilis man taip pasakė. Išrinktasis, pašauktasis, - nusišyp- 
sojo taurei, - vakarieniauja su Erna vokiečių „Kazino“. „Kazino“ 
yra Rožių gatvėje, įėjimas su trejais laiptais, klotais baltu marmu- 
ru. Vilis vakarieniauja su rinktine publika. Kad neužmirščiau, — 
nusišypsojo Lakmei, kuri kažkaip nuliūdo, - laikraštyje vėl pilna 
nelaimių. Nusižudė moteris, atrodo, iš bado, - pažvelgė į laikraštį 
ir perskaitė žinutę, paskui skaitė toliau: „Pasiutęs šuo sukan- 
džiojo penkerių metukų mergaitę. Vakar po pietų Loučenėje Ka- 
relo B. šuo nutrūko nuo grandinės, išbėgo pro dureles į gatvę, kur 
žaidė vaikai, ir...“ — o čia dar kai kas, - ponas Kopfrkinglas nu- 
sišypsojo, — visai nepastebėjau, skelbimas. „Užuolaidas ir porije- 
ras taiso“, - skaitė, o vaikų choras per radiją tuo metu dainavo 
„Jėzuli, vaikeli, aš tave sūpuosiu“, - „Josefa Broučkova, Praha — 
Hloubetinas, Kateržinos 7“ ...kad neužmirščiau, - nusišypsojo Lak- 
mei, - tenai mums kliūva užuolaida. Sutaisykime prieš pradėdami 
dalyti dovanas. Kad mūsų dieviškas butas būtų vėl be dėmės ir 
priekaišto, tikras rojus. 

Lakmė atsikėlė ir nuėjo prie lango, ponas Koptrkinglas padė- 
jo laikraštį, paėmė savo kėdę ir pastatė prie užuolaidos. Lakmė 
ant jos atsistojo, truputį pasistiepė ir pataisė traukimo virvutę. 

— "Tai tvarka, — nusišypsojo ponas Kopfrkinglas, padėjęs Lak- 
mei nulipti ir išbandęs, ar užuolaida gerai užsitraukia. Paskui 
apkabino Lakmę ir paglostė jos baltą siuvinėtą apykaklę. 

— Taigi, - tarė, - o dabar atnešime smaližiams saldėsių ir iš- 
dalysime dovanas. Ne kiekvienoj šeimoj būna tokių brangių do- 
vanėlių kaip pas mus, ir pas mus, ir pasaulyje dar daug skurdo. 
Vilis šiandieną taipgi sakė, - nusišypsojo, - kad labai svarbu ma- 
tyti visumą. Galvoti apie ateitį. Apie geresnį mūsų vaikų ir atei- 
siančių po mūsų gyvenimą. Apie laimingesnį žmonijos gyveni- 
mą. Ir dingojasi man, - ponas Kopfrkinglas nusišypsojo kažkur 
bibliotekos pusėn, - kad Vilis kalbėjo tiesą kaip iš knygos... 

Radijas užgrojo ir užgiedojo „Užgimė Viešpats Kristus“, ir 
ponas Kopfrkinglas atnešė dovanėles, kurias laikė paslėpęs sve- 
tainėje. Lakmė gavo kojines, didžiulį indelį kvapiųjų tepalų su 
auksine etikete ir saldainių dėžutę. Zina gavo rankinuką, saldai- 
nių dėžutę ir Šopeno „Gedulingos eisenos“ klavyrą. Milis gavo 
tryninių pyragaičių krepšelį, mažą baltą automobilį su raudonu 
kryžiumi ir dar tokią juodą pagalvėlę, padabintą auksuotais ir 
sidabruotais kutais. Be to, nuotykių knygą „Mirtis džiunglėse“. 

— Vilis davė man paketą vasarį, o štai šiandien jau parašė, - trims 
mėnesiams po Kalėdų praėjus ponas Kopfrkinglas valgomajame 
pasakė savo tamsiaplaukei Lakmei, Zinai ir Miliui, - taigi. At- 
liksiu tai kambary, kurį labiausiai mėgstu mūsų bute, vonioje, ir 
neišeisiu, kol neužbaigsiu. Nuostabieji, - tarė, turėdamas ome- 
ny visus, — nebelskite į duris ir nieko man nešaukite, leiskite 
susikaupti. Atsitraukite nuo durų, kad neišsigąstumėt, kai išei- 
siu, pirmas įspūdis tikriausiai bus sukrečiantis. 

Palinksėjo suglumę, gal net išsigandę, ir ponas Kopfrkinglas, 
paėmęs paketą, dingo vonios kambary. 

— Visados savęs klausdavau, kai parėjau iš to mūsų gerojo dak- 
taro Betelheimo, ir kodėl tas Hitleris Vokietijoje taip persekioja 
žydus, - kalbėjo sau ponas Kopfrkinglas vonios kambary, žiūrė- 
damas į baltą vonią, baltą blizgantį ventiliatorių su nuo kablio 
nukarusia virvute ir geltoną drugelį ant sienos, - kodėl taip juos 
persekioja, juk tai tokie mieli, malonūs ir pasiaukojantys žmo- 
nės. O dabar jau žinau, Vilis man paaiškino. Persekioja juos to- 
dėl, kad stoja prieš jį. Kad jie prieš vokiečių tautą. Nes tai nelai- 
minga, paklydus tauta, kuri nesupranta... - ponas Kopfrkinglas 
liūdnai nuleido galvą ir atrišo paketą. 

Kelnės buvo aptrintos ir apipelijusios, bjaurus tamsus megz- 

tinis visas skylėtas. Marškinių apykaklė kažkuo išterliota. Vilis 
perspėjo, kad neskalbčiau, nusišypsojo ponas Kopfrkinglas, sa- 
kė, kad elgetos drabužių neskalbia. Vaikšto wie eine Schlampe“. 
Pilkas paltukas buvo siaurutis, apibrizgęs, kabojo sulūžusios sa- 
gos. Vilis patarė, nusišypsojo ponas Kopfrkinglas, neužsisagsty- 
ti. Elgetos tokius paltus palieka atvirus, kad matytųsi, kas po 
jais. Tasai skylėtas megztinis ir purvini marškiniai... Ant galvos 
užsidėti nieko neatnešė, kad geriau laikytųs perukas... Ištraukė 
peruką su žilstelėjusių gaurų kuokštais, ant pakaušio švytėjo pli- 
kė, ties ausimis styrojo pageltę peisai. Nešukuoti, nusišypsojo 
ponas Kopfrkinglas, Vilis sakė, kad elgetos vaikšto den ganzen 
Tag wie sie vormittags aus dem Nest kriechen**. Paskui iš paketo 
ištraukė porą gauruotų antakių ir dvi šviesiai gelsvas bjaurių še- 
rių juosteles, jas reikėjo priklijuoti palei žandikaulius. Jos buvo 
įdėtos į celiulioidinę dėžutę su etikete „Made in Germany“. Ta- 
da išėmė indelį su trijų rūšių dažais... A, čia toji pilkšva, arba 
purvinoji, kaip sakė Vilis, nusišypsojo ponas Kopfrkinglas, čia 
toji rausva, arba odos spalvos, o štai čia ta pamėlusi, arba džio- 
vininkiškai šiurptelėjusi. Sudėtingiausia esą yra įtrint juos į odą, 
paskui odą reikia nusausinti taip, kaip moterys daro su pudra ir 
vata. Mit einem Puderzeug...*** O čia tie akinukai, ponas Kopfr- 
kinglas atsargiai išėmė akinius, dvi stiklo pusytės po pusę diop- 
trijos ant susuktų vielučių, Vilis mano, kad netikriems akiniams 
netinka grynas stiklas, o čia toji stebuklingoji medžiaga. Eine 
Wundermaterie. Truputį paminkyt kaip vašką, sakė Vilis, kaip 
vašką... Ponas Kopfrkinglas nusišypsojo ir perbraukė kaktą ran- 
ka, ant kurios kažkas sutviskėjo... Nulipdyti iš jos kuprelę, ir 
nosis pasikeis neatpažįstamai, pilkšva su ochros atspalviu arba 


* kaip driskius (vok.). 
** visą dieną taip, kaip ryte iš migio išsirito (vok.). 


*kk Truputis pudros... (vok.). 

nešvarios odos spalva, jokio violetinio šešėlio, to girtuoklių žen- 
klo. Vilis sakė, kad girtuokliai elgetos kelia greičiau pasišlykštė- 
jimą, 0 ne užuojautą, man to nereikia. Esą neseniai tai Berlyne 
tyrimais nustatęs vienas profesorius... Tai ir gerai, nusišypsojo 
ponas Kopfrkinglas, juk aš pats tikrovėje irgi negeriu. Negeriu, 
nerūkau, esu abstinentas, nusišypsojo veidrodžiui, vargšas po- 
nas Pracharžas iš ketvirto aukšto... A, dar čia tie suvarstomi 
batai atplyšusiais padais. 

Ponas Kopfrkinglas patikrino, ar vonios kambario durys ge- 
rai uždarytos, ir pradėjo iš lėto persirenginėti ir grimuotis. Ak 
taip, kur ir kodėl eisiu, nusišypsojo veidrodžiui jau apsivilkęs 
apipelijusias kelnes ir marškinius ir prisiminė, ką jam sakęs Vi- 
lis... „Nieko ypatinga, - nusijuokė Vilis vasario mėnesį valgoma- 
jame, atnešęs paketą, Lakmės ir vaikų tada nebuvo namie, — 
šiame pakete yra kaukė. Elgetos kaukė. Kovo šeštąją užsidėsi ją 
ir pirmiausia nueisi iki mūsų „Kazino“ Rožių gatvėje, Žinai, ten 
prie įėjimo su trejais laiptais, išklotais baltu marmuru, sutiksiu 
ten tave pusę penktos, sustabdysiu, duosiu tau pinigėlį ir tyliai 
pasakysiu, ar tu atpažįstamas, ar ne. Nuo „Kazino“ pamažu nu- 
eisi į Maiselio gatvę prie žydų rotušės ir tenai pastovėsi kiek. 
Kodėl?“ Vilis nusijuokė: „Nieko ypatinga. Kovo šeštosios vaka- 
rą žydai rotušėje Maiselio gatvėje švęs savo šventę. Pastovėsi 
ten prie įėjimo, vor dem Ausgang, vor dem Tor, gali perskaityt ir 
įstiklintą lentelę prie įėjimo, Žinai, šalia įėjimo į rotušę kabo to- 
kia įstiklinta dėžutė... kaip tyčia ir žibintas greta, tad šeštą vaka- 
ro ramiai gali sau vaizduot beskaitantį. O paskui sugrįši namo. 
Atsargiai atsirakinsi butą, lygiai kaip išeidamas, ir vėl persireng- 
si įprastine pono Karlo Kopfrkinglo, Prahos krematoriumo dar- 
buotojo, oda. Tai ir viskas. Tai bus lyg ir tavo drąsos ir stiprybės 
išbandymas, so eine vortrefliche Exerzierung, tiksliau sakant, ban- 
dymas padėti tiems vargšams pasimetusiems ir klystantiems 
žydams, stojantiems prieš mūsų tautos gėrį ir laimę. Kaip galima 

jiems padėti? Aš dar pasakysiu tau. Kai šeštą kovo susitiksime 
Rožių gatvėje prie „Kazino“... Tikiuosi, tave tai domina, - pridū- 
rė dar Vilis, - visada buvai prieš prievartą ir karą, prieš išnaudoji- 
mą, skurdą ir kančią, beje, ir pats įdarbinai agentais kažkokius du 
žydus, poną Štrausą ir poną Rubinšteiną, du padorius, gerus, tvar- 
kingus žmones, kodėl gi jiems nepadėjus? Negi tavo gyvenimo 
prasmė — amžinai reguliuoti karstų eismą į krosnis?“ Akimirką 
patylėjęs Vilis siektelėjo kišenės ir ištiesė bičiuliui Kopfrkinglui 
kažkokį lapelį. „Tai SdP nario anketa, - padavė jam lapelį, - dar 
ne vėlu, užsirašyk. Pats laikas, tačiau nedelsk. Ir dar prašau, — 
tarė jau išeidamas ir pažvelgė į Nikaragvos prezidento portretą 
viršum durų, - tas klounas vis dar čia... labiau tiktų tobulas tobu- 
lo džentelmeno atspaudas, Vado ir Imperijos kanclerio portretas, 
o ne toksai kvailys...“ Vilis atsisveikino ir išėjo. Tai vyko vasarį, 
Lakmės ir vaikų tada nebuvo namie, o dabar buvo kovo šeštoji, 
ponas Kopfrkinglas stovėjo užrakintame vonios kambaryje, jau 
buvo apsivilkęs apipelijusias kelnes ir marškinius, grimavosi ir ta- 
da... pažvelgė į veidrodį ir vos neišgriuvo. 

Čia, vonios kambary, stovėjo ne jis, ponas Romanas Kopifr- 
kinglas, savo dangiškosios vyras ir dviejų savo stebuklučių tė- 
vas, čia stovėjo visiškai kitas Žmogus, pats tikriausias elgeta, ei- 
ne menschliche Ruine...* Valkataujantis dėdulis, kurio gyvenime 
nemačiau ir nepažinojau, tarė sau ponas Kopfrkinglas, ir kaip 
žmogus gali taip pasikeisti, persimainyti... ir kokiu būdu? Su Vi- 
lio kauke... Paskui tarė sau: mano nuostabieji stovi valgomajam 
prie lango ir laukia, laukia manęs, tuo tarpu aš, kai praversiu 
duris ir įeisiu, tai juk ir nejeisiu! ĮJeis štai tas... - parodė į save 
veidrodyje, tasai... Paskui tarė sau: išties, kad per daug neišsi- 
gąstų. Kad per daug jų neišgąsdinčiau. Negaliu per daug jų iš- 
gąsdinti, negaliu, kalbėjo sau priešais veidrodį ir pažvelgė į ven- 


* žmogaus griuvėsiai... (vok.). 

tiliatorių su virvute ant kablio ir geltoną drugelį po juo, per daug 
jie man brangūs, kad galėčiau juos išgąsdinti... ir pagaliau atsi- 
traukė nuo veidrodžio, pakėlė akis į ventiliatorių, tarsi maldau- 
damas dangų suteikti jėgų, ir čia jam, šovė mintis: jeigu mane 
pamatytų tasai mūsų vargšas ponas Fenekas arba ponas 
Dvoržakas... Tada žengė prie durų, ištiesė ranką prie rankenos, 
bet paskutinę akimirką dar prisiminė, kad Vilis patarė persiren- 
gus truputį vilkti kairę koją, den Fuss ein wenig nachschleppen... 
ir eiti truputį palinkus į priekį... liemeniu pasidavė priekin, pri- 
spaudė koją, kad vilktųs Žeme, ir išėjo... 

Pirma, ką pastebėjo valgomajame, buvo atskiri vaizdai: pirštai 
prie praviros Lakmės burnos, ji stovėjo prie toršero, Zinos nuo- 
staba ir išspogintos Milio akys, taip pat ir katės. Kiek stabtelėjo 
ant slenksčio su iš paskos velkama koja ir pirmyn pasidavusiu 
liemeniu, po dar tebekabančiu Nikaragvos prezidento portretu, 
paskui žengė du žingsnius jų link, prie Lakmės, Zinos ir Milio, 
taip pat katės ir, pažeminęs balsą ir ištiesęs delną, išmekeno: 

— Gal, gerieji žmonės, turėtumėte kąsnelį duonos, šiandieną 
dar nevalgiau. Būkit mielaširdingi. 

Tai buvo siaubinga. 

Pirmoji atsitokėjo Zina. 

— Tėvai, užmiršai nusimauti žiedą! — sušuko ji. 

Ir iš tikro ant kairės pono Kopfrkinglo rankos blizgėjo vestu- 
vinis Žiedas. 

— Tokia menka smulkmena, o kaip gali įklampint Žmogų, - 
nusišypsojo ir išsitiesė ponas Kopfrkinglas, - turiu pagirti tave, 
Zinute. Teks nusiimt žiedą. Kaip Žinai, brangioji, tai bus pirmą 
kartą gyvenime, - kreipėsi į prie toršero stovinčią Lakmę, - per 
visus devyniolika mūsų santuokos metų nė minutėlę nebuvau jo 
nusimovęs nuo piršto... - ir lengvai nutraukęs žiedą žengė prie 
nerimstančios Lakmės, paėmė jos delną ir įspraudė žiedą. - Sau- 

kad apėjęs viską galėčiau paimt jį nuo tavojo skaistaus delno ir 
vėl užsimaut ant piršto šį mūsų meilės ir ištikimybės ženklą... 
Ar ir vargšas elgeta būdamas galėčiau pabučiuoti tave? 

Lakmė apkabino jį ir siekė pabučiuot, bet jis paskutinę aki- 
mirką susilaikė. 

— Gal tik simboliškai, brangut, pamažėl, - nusišypsojo jai, - 
kad mano dažai nenusitrintų ar nosies kupra nenukristų. Grįžęs 
su kaupu atsilyginsiu... 

Lakmė atsitraukė, buvo vis dar nerami, galiausiai pasakė: 

— Ir kodėl, Romanai, turi tai daryti, šitaip eiti gatvėn, kam 
visa tai? Ir kur tu ruošiesi eiti? 

— Į vokiečių „Kazino“, brangioji, - nusišypsojo ponas Kopfr-. 
kinglas, nusišypsojo taipgi Zinai, Miliui ir katei, - tenai pusę 
penkių prie įėjimo gatvėje mane sutiks Vilis, paskui nueisiu ligi 
Maiselio gatvės Senamiesty. Tai, brangut, susiję su žydais, - švel- 
niai nusišypsojo jai, — tikriausiai suprastum tai... tiktai reikėtų 
kiek ilgiau aiškinti... - vykstelėjo delnu ir tęsė: - Reikia juk jiems 
kaip nors pagelbėti. Nelaimingi, suklaidinti žmonės kovoja su 
Hitleriu, su vokiečių tauta, nežino patys, ką daro... čia toksai 
mano drąsos ir jėgos išbandymas, toks pratimas, nebijok, kai 
grįšiu, viską tau papasakosiu... Žinute, - ponas Kopfrkinglas su- 
mirkčiojo po varganais savo akinėliais ir automatiškai siektelėjo 
peisų, - Zinute, juk tau pasimatymas, jau tuoj keturios. Kelintą 
turėjote susitikt? 

— Pusę keturių, - atsakė Zina. 

— Dievulėliau, pusė keturių, - sušuko ponas Kopfrkinglas, — 
tai jau tas gerasis ponas Mila tikriausiai bus nuėjęs... 

Bet Zina tik papurtė galvą. 

— Koksai pasitikėjimas žmogum, - sumirkčiojo ponas Kopfr- 
kinglas ir vėl mechaniškai siektelėjo peisų, - aukso vertas tasai 
ponas Mila. Tai lėk ir gražiai nuo mūs jį pasveikink. Aš po pen- 
kių minučių eisiu lauk. 

— Jaunystė, ak, ta jaunystė, - Zinai išbėgus ponas Kopfrkin- 
glas nusišypsojo į mažą virtuvės veidrodėlį, - ir mes, Lakme, 
buvom ne kitokie. Jau devyniolika metų, kai susipažinome 
zoologijos sode priešais leopardą, - nusišypsojo mažajam veid- 
rodžiui, — leopardas jau seniai Anapily... Na, bet man jau po 
truputį metas, laikas bėga, turiu neužmiršt pareigos. Reikia at- 
sargiai, kad niekas name nepastebėtų, kaip išeinu iš buto. Kai 
sugrįšiu, dangut, už viską tau atsilyginsiu su kaupu... 

Ponas Koptrkinglas paglostė vis nenurimstančią ir prislėgtą 
Lakmę, nusišypsojo katei ir Miliui, kuris stūksojo kampe ir spo- 
gino akis, paskui kumptelėjo, ištempė koją, dirstelėjo į Nikarag- 
vos prezidentą viršum durų ir išėjo į prieškambarį. Dirstelėjo į 
Meriborą virš stelažo, pasiklausė prie durų, pažiūrėjo pro aku- 
tę, atsisuko į Lakmę ir Milį, tirtenančius iš paskos, pasakė, kad 
nieko negirdėti, name tyla, tyliai pravėrė duris ir išėjo lauk. 

Kai susikūprinęs, laikydamasis turėklų leidos žemyn, jam ding- 
telėjo, kas gi nutiktų, jei kas nors pastebėtų jį išeinant iš buto, 
tikriausiai pagalvotų, kad ponia Kopfrkinglova įsileidžia į vidų 
elgetas. O jei mane taip pastebėtų mūsų gerasis daktaras Betel- 
heimas, pas kurį slaptomis lankaus pasitikrinti, ar neužsikrė- 
čiau, pagalvojo sukumpęs, laikydamasis turėklų, jeigu būtent jis 
pastebėtų tokį bjaurų vargetą išeinant iš Kopfrkinglų. Arba jo 
vyresnė gražuolė žmona, arba sūnėnas Janas, arba šeimininkė 
Anežka su raudona prijuoste, toji geroji, ištikimoji siela... Bet 
buvo jau beveik apačioje... 1r staiga jam vos nesustojo širdis. Į 
namą kaip tik suko ponia Pracharžova, kurios taip seniai ne- 
buvo matęs, o šalia jos ėjo Voitikas. Pagarbiai jų išsilenkė, pri- 
sispaudė prie sienos... praėjo prošal su nuostaba akyse, tik- 
riausiai dar ir atsisuko... prišliaužė ligi namo durų. Neatpažino, 
tarė sau prie durų, žinoma, kaip galėtų, kaukė tobula, ir kaip ji 
gali perkeisti žmogų, atmainyt jį... vargšė ta ponia Pracharžo- 
va, vargšas Voita, kad tik nenueitų tėvelio pėdom. Išėjo gat- 

vėn, įsimaišė tarpu Žmonių, kurie kaip tik ėjo pro namą, bet dar 
kiek grįžtelėjo ir jam pasirodė, kad lyg tolėliau ant kito šaligatvio 
stovi Zina ir Žiūri į jį. Netolies mažas pinčeris lengvino savo po- 
reikius. 


Vokiečių „Kazino“ Rožių gatvėje, prie kurio ponas Kopirkin- 
glas atšliaužė vilkdamas vieną koją ir pasidavęs priekin, įėjimą 
puošė treji baltu marmuru kloti laiptai. Mėgstu marmurinį įėji- 
mą su trejais laiptais, galvojo ponas Kopfrkinglas, pamažu per- 
sikraustydamas ant kito šaligatvio, atrodo kaip įėjimas į kokio 
nors turčiaus vilą. Galėtų tai būti laiptai ir į kokią nors taurią 
apeigų salę. Vilis tenai viduj, galvojo, Vilis tenai, o aš dar nė 
karto ten nebuvau, bet Žinau iš jo pasakojimų, kilimai, veid- 
rodžiai, paveikslai... praustuvai, vonios... aukščiausios klasės Pra- 
hos vokiečių bendrija, deputatai, fabrikantai, vokiečių universi- 
teto profesoriai, ne visi, žinoma... ponas Biormanas, kuris važi- 
nėja į Berlyną pasitart su ministrais, ir aukščiausios klasės pada- 
vėjos, barmenės, kompanionės... Ponas Kopfrkinglas priėjo kitą 
šaligatvį ir mašinaliai atsirėmė į namo sieną... paskui prisimerkė 
po savo akinukais, pasuko koją ir palenkė liemenį, kad iš baltojo 
įėjimo su trejais laiptais išėjęs Vilis rastų jį tinkamoj pozicijoj, ir 
kol jis taip stovėjo prie namo priešingoj pusėj ir žiūrėjo į baltąjį 
įėjimą, prošal praėjo keli žmonės - jų nė nepastebėjo. Bet vieną 
moterį įsidėmėjo. Visiškai nepažįstama, niekada anksčiau jos ne- 
buvo matęs, lieknu liemeniu ir didoka krūtine. Įkišo delną ran- 
kinėn, ir ponas Kopfrkinglas nė mirktelt nespėjęs pajuto pirš- 
tais pinigėlio svorį. Patsai nesuvokdamas kada, jau buvo ištiesęs 
priekin delną, visai kaip namie, kai išėjo iš vonios kambario. 
Net širdis jam suspurdėjo iš netikėtumo, gavus išmaldą. Kokia 
geraširdė gražuolė, pagalvojo kiek atsikvėpęs, ir koks geras kau- 
kės poveikis... ir tą akimirką jau pamatė nuo „Kazino“ įėjimo 
ryžtingu žingsniu artėjantį bičiulį Vilį. 

— Fantastiška, — nusijuokė Vilis, žvilgsniu palydėdamas nuto- 
lusią moterį, - fantastisch, tadellos. Juk tu visai neatpažįstamas. 
Juk vaidini visai kaip Čaplinas. Eime, paeisim kiek, - nusijuo- 
kė, - nebeneinander... 

Vilkdamas vieną koją, liemeniu pasidavęs priekin ponas Kopfr- 
kinglas pamažu eina šalia Vilio ir, žvelgdamas į elegantišką drau- 
go paltą, klausia: 

— Ar nekris į akį, kad eini su manim? 

— Kodėl, - sako Vilis, - kodėl šios respublikos pilietis negalė- 
tų paeiti sau kiek su elgeta? Juk čia vis dėlto laisva, demokra- 
tiška šalis, ar ne? Ausgezeichnet, - nusijuokė, žiūrėdamas į ko- 
jas, - du schleichst wie echter Betler*. — Vilis sukišo rankas į ele- 
gantiško palto kišenes, palenkė galvą ir tyliai pridūrė: 

— Tu esi garbėtroška. Esi gimęs dideliems darbams, - nusišyp- 
SOjo jo pamėlusiam veidui, peisams ir šeriams, - ir tai tau sekasi. 
Tai puikiai sugebi. Ne, tu ne silpnuolis, esi šimtaprocentinis vy- 
ras, turi gryną vokišką sielą. Dar truputėlį pašliaužiok gatvėmis, 
kad viduj nusiteiktum, paskui trauk į Maiselio gatvę. Jeigu ten 
nušliauši prieš šeštą, bus pats tas. Pastirksok ten prie įėjimo ir 
delną atkišk. Paspoksok į lentelę prie įėjimo, sakiau tau, prie 
vartų kabo nedidelė įstiklinta lentelė, turi perskaityt, kas ten 
parašyta, netoliese šviečia gatvės žibintas... Paskui... pasistenk 
nugirst porą žodžių. Einige Worte auffangen. Porą žodžių, ko- 
kiais apsikeičiame kur nors įeidami. Naemlich, - Vilis nusijuo- 
kė, - kokiais apsikeičia žydai, 1939 kovo 6 eidami žydų rotušėn, 
į Chevra suda, savo šventę... Rytoj paklausiu tavęs. 

Paskui tęsė: 

— Žinai, tai vargšė tauta, kuri nieko nesupranta. Tokia sena, 
kad jau serga skleroze... Bet gali jiems pagelbėti, - tarė, - pagel- 
bėti, kai žinosime, apie ką jie kalba, ką mąsto. Be to, tai juk ne 


* Puiku. šliauži kaip tikras valkata (vok.). 

kas kita kaip mažutis tavo išbandymas, kurį minėjau pas jus 
būdamas. Kadangi nuo praeito mėnesio esi SdP narys, reikia 
atlikti tokias nedideles pratybas. Visa vokiečių tauta pradėjo 
pratybas, kur kas sunkesnes pratybas, vilkėdama uniformas, 
kovos laukuos, krintant aukoms, HJ jaunimas boksuojasi, o 
čia tas tavo šliaužiojimas, - Vilis mostelėjo galva šalia sliūki- 
nančio bičiulio Kopfrkinglo pusėn, - juk tas šliaužiojimas pa- 
lyginti tėr paprasčiausias maskaradas. Na, ir greit jau galėsi 
ateiti į „Kazino“... 

Ponas Kopirkinglas meiliai nusišypsojo, jei apskritai tokiai 
klaikiai vargetos kaukei įmanoma meiliai šypsotis, ir tarė: 

— Gražūs kilimai, paveikslai, vonios, sakai... ir gražios mo- 
terys? 

— Gražios moterys, — nusijuokė Vilis, - fantastiškos! Nie- 
kur Prahoje nerasi dailesnių, palankesnių, und doch Eleganz*. 
Ir prašau tavęs, visokios tenai Mažutės iš „Malvazo“, visokios 
ten tavo Liškovos, Strunos, Čarskos, ar kaip ten tu jas vadi- 
ni... su tuo teks užbaigti. Tau to nebereiks. Negi tavo gyvenimo 
prasmė yra amžinai reguliuoti karstų eismą į krosnis ir matuo- 
ti temperatūrą? 

Ir baigė: 

— Esi gimęs dideliems žygiams, ir todėl tau pridera kitokia 
aplinka. Eik į Maiselio gatvę, rotušėn, pas tuos paklydėlius, 
ištempk ausis. Šiandien eini tenai kaip elgeta, tačiau kartą gali 
nuvažiuoti ten mersedesu. Gražiu žaliu karišku automobiliu... 
O dabar eik, rytoj išklausysiu tave. Geh... 

Vilis Reinkė atsiliko, ir ponas Kopfrkinglas tarė sau: 

— Nė tų kelių grašių neįspraudė, kuriuos turėjo dėl akių 
įspraust, nebuvo reikalo. Ko gero, būtų man temperatūra paki- 
lus per tokias keistenybes. Tai keisčiau ir už sidabro dėžutę. Tai 


* be to, elegantiškų (vok. ). 

beveik lygiai įdomu ir keista, kaip dalailamos persikūnijimai ma- 
nojoje knygoje apie Tibetą, nors tai ir nesusiję, tai juk viso labo 
paprasčiausia kaukė, ir nieko daugiau. Kad mane taip pamatytų 
mūsų vargšas ponas Fenekas arba vargšas ponas Dvoržakas, — 
vėl prisiminė juos, - bet tai nieko. Mano kakta šalta lyg iš ge- 
ležies, ranka tvirta ir širdis plaka lyg iš germaniško plieno būtų! 

Ir šaltas kaip plienas įsimaišė su savo kauke tarpu apgailėtinų 
vargetų gatvėje... 


Maiselio gatvėje priešais žydų rotušę stovėjo mėlynas lengva- 
sis automobilis „Tatra“, ir ponas Kopfrkinglas geriausiai kaip 
mokėjo nušlubčiojo prie jo. Matė šviečiantį žibintą, įstiklintą 
lentelę už jo ir įėjimą į rotušę. Ir kaip tas įėjimas atrodo, kalbėjo 
sau ir šlubavo kiek įmanydamas, čia nė žymės marmuro ar ko- 
kių laiptų, čia tiktai pilkas tinkas ir juodi kaustyti vartai, na taip, 
čia juk ne vokiečių „Kazino“, o žydų rotušė... Pastirksojo kiek 
šalia „Tatros“, per akinukus žiūrėdamas į mėlyną jos spalvą, ap- 
sižvalgė į kairę, į dešinę pusę, suteikęs veidui bejėgiškumo... į 
rotušę ėjo keletas žmonių ir pastebėjo jį. Reikėtų stotis prie tos 
lentelės, tarė sau ir nuvilko koją prie lentelės ir įėjimo, pasitaisė 
akinius ir perskaitė: 


CHEVRA SUDA 


Mūsų mokytojo Mozės gimimo ir mirties dieną 7 adaro, t. y. 
1939 kovo 6, Prahos Chevra Kadiša rengia bendrą vakarienę 
„Chevra suda“. Šioji vakarienė vyks 18 valandą, po minchos mal- 
dos Laidojimo brolijos salėje šioje rotušėje. Per vakarienę kal- 
bės dvasininkas, o vyriausiasis kantorius giedos religines gies- 
mes. Pagal tradiciją sudos dalyviai bus pavaišinti. 


— Vaišės, - sušnabždėjo ponas Kopfrkinglas su tįsančia už nu- 
garos koja, - Mozės gimimo ir mirties diena, gimė /4 pačią die- 

ną, kuną ir mirė, kokios išmonės, koksai mitas... - nusišypsojo, 
paskui darkart nusišypsojo ir tarė: 

— Laidojimo brolijos salė. Kažin kokia ta Laidojimo brolija ir 
kaip toji salė atrodo? Kilimai, veidrodžiai, paveikslai... vonios... 
kaip „Kazino“, — nusišypsojo, — to ten tikrai nebus. Bus gal kas 
nors kaip mūsų ruošykloje arba apeigų salėje, tiktai be kryžiaus, 
žinoma. 

Ir pridūrė sau, kad šitie vargšai nenori būti sudeginti, gula į 
žemę, kur dvi dešimtis metų užtrunka, kolei pavirsta dulkėmis, 
iš kurių kilę. Ir tarė sau: ir čia jie klysta, nesupranta, kaip ten 
Vilis sakė? Tokia sena tauta, kad jau serga skleroze... 

Išgirdo ateinant daugiau žmonių, atsisuko, susigūžė priekin 
pasidavusiu liemeniu, dar labiau kumptelėjo ir atkišo delną. 

Sustodavo prie jo prieš įeidami vidun, siekė rankinių ir kiše- 
nių, ir į tirtančio, mirksinčio, šiurenančio koja pono Kopfrkin- 
glo delną biro monetos, o jis mekendamas virpančiu balseliu dė- 
kojo... te Dievas jums atsilygins... Ir staiga priešais poną Kopfr- 
kinglą išniro tarsi pažįstami veidai... žinoma, bet širdis vėl vos 
nesustojo, juk tai ponas Štrausas ir ponas Rubinšteinas, jo agen- 
tai, kuriems atiduoda pusę ir ne mažiau, tiedu geri, mandagūs, 
padorūs žmonės, ir į pono Kopfrkinglo delną nukrinta dar dvi 
monetos, vargšai, nieko jie neturi, galvoja ponas Kopfrkinglas, 
ponas Rubinšteinas išsiskyręs, pono Štrauso žmona mirė nuo 
gerklės džiovos, o sūnus nuo skarlatinos, jeigu žinotų, kam jie 
duoda išmaldą... ir staiga prieš jį iškyla... taip, vos nepakerta 
kojų, tai jis, odos ir venerinių ligų gydytojas iš jų namo, gerasis, 
taurusis daktaras Betelheimas... Prievarta, šmėsteli pono Kopfr- 
kinglo galvoje, niekam per ilga neapsimoka, istorija ja nerašoma... 
žmones galima apmulkint, įbaugint, sugrūst į požemius, bet ar 
ilgam... juk gyvename civilizuotame pasaulyje... o už daktaro Be- 
telheimo stovi vyresnė graži jo žmona, į pono Kopfrkinglo delną 
nukrinta dar viena moneta... o čia ir jų Janas... eina palenkęs 
galvą, tarsi klausytų muzikos... nė nenutuokia tas gerasis vaiki- 

nas, kaip ir jo dėdė su teta, jeigu jie žinotų... bet Anežkos su jais 
nėra, Anežka yra krikščionė, ji turi raudoną prijuostę... Vis- 
kas plaukė tartum sapne. Žmonės liovėsi ėję, visi jau buvo vi- 
duj, rotušėje, ir ponas Kopfrkinglas prie įėjimo liko vienas su 
mėlynąja „Tatra“, dar kartą atsisuko į lentelę ir tarė sau: 

— Laidojimo brolija, vaišės, dalyviai bus pavaišinti, šiandien 
gimė ir mirė Mozė. O ką, jeigu ir aš įeičiau vidun? Tiesa, aš ne 
žydas, esu gryna germaniška siela, bet kartu ir toks tobulas elge- 
ta, kad tikriausiai ir man duotų lėkštę. Matyt, žydai duoda to- 
kiam griuvenai, nors jis ir yra, kaip ten sakoma, gojus... 

Ponas Kopfrkinglas nusišypsojo, suskaičiavo pinigus ir patyrė 
surinkęs šešias kronas, 0 su tuo dvidešimtuku nuo „Kazino“ bus 
šešios dvidešimt. Šešias dvidešimt uždirbau su elgetos kauke, nu- 
sišypsojo ponas Kopfrkinglas, šešias iš žydų, einančių į Chevra 
suda, o dvidešimtuką iš arijų moters... Jeigu ir Vilis būtų davęs 
man dvidešimtuką, turėčiau šešias keturiasdešimt... Ir nuėjo. 

Gatvėse buvo jau tamsu, visur švietė žibintai... Nušliaužęs iki 
Henriko bokšto, sustingo vietoje. Juk aš prie tos žydų rotušės 
taip nieko ir neišgirdau, tarė sau, ich habe kein Wort aufgefan- 
gen, juk aš tiktai savęs klausiausi, savo dėkojimų, savo mekeni- 
mo! Ir ką reiks pasakyti Viliui, kai rytoj paklaus? — tarė sau, ką 
nors juk turėčiau pasakyti jam. Visada kruopščiai atlikdavau sa- 
vo pareigas, o čia buvo toksai išbandymas, pratybos, nuo pra- 
ėjusio mėnesio esu SdP narys. Jeigu pasakyčiau, kad eidami į 
rotušę žydai kalbėjo: Hitleris žmogžudys, Gebelsas nusikaltėlis, 
tasai ponas Biormanas, tasai iš Prahos, kuris važinėja į Berlyną 
pas ministrus, yra išsigimėlis, jis bus likviduotas ir sunaikintas... 
Ponas Kopfrkinglas liūdnai nusišypsojo ir papurtė galvą. Taip 
tiems vargšams persenusiems paklydėliams, kurie nesupranta, 
liūdnai papurtė galvą, tikrai nepadėčiau. Greičiau priešingai, Hit- 
leris turėtų pretekstą juos persekioti, tarė sau, ir vis dėlto, dar 
kartą tarė sau, turiu ką nors išgalvoti. 

Paskui jį sušildė mintis apie vestuvinį žiedą, paliktą savo dan- 
giškosios tamsiaplaukės, kuri buvo kažkokia liūdna ir sutrikusi, 
delne, ir ėmė bėgti. Kryžkelėje už bokšto, kur važinėja tramva- 
jai ir automobiliai, sutiko jauną rožiaveidę merginą juoda suk- 
nele, įsikibusią į jaunuolio parankę. Vos pastebėjo ją, nes vis 
bėgo toliau, ir sutiko pagyvenusią akiniuotą moterį, kuri turėjo 
gyventi netoliese, nes nešės alaus ąsotį... paskui už kryžkelės 
sutiko senyvą storą drimbą kieta balta apykakle su įsegta raudo- 
na peteliške, vienos rankos pirštais jis skaičiavo kažkokius lape- 
lius, kitos pirštai buvo sugniaužti į kumštį... bėgo toliau, vienos 
gatvės kampe kiek stabtelėjo, ten po žibintu stovėjo kažkokia 
gražuolė. Pamatė, kad ji šviesiaplaukė, ir išgirdo, kaip sako 
kažkam nematomam: „Kai kurie geria su soda, kai kurie su le- 
du...“ Tada vėl prisiminė „Kazino“ ir ėmė bėgti taip greitai, kaip 
tik įstengė su atplyšusiais batų padais. 


11 


O savaitei po vakarienės žydų rotušėje praėjus atėjo kovo 15, su 
ja ir visa, kas tądien atsitiko ar nuo tos dienos prasidėjo, kai 
Imperijos ginkluotosios pajėgos įsiveržė į šalį, į Prahą atvažiavo 
Vadas, ir Imperijos vėliava suplevėsavo virš Hrado, namų, gal- 
būt ir krematoriumo... o ponas Kopfrkinglas... Ponas Kopfrkin- 
glas tikriausiai, kai nebūdavo darbe, stovėdavo gatvėse ir žiūrė- 
davo į kariuomenę, skaitydavo vokiškus užrašus virš parduotu- 
vių, tikriausiai užeidavo ir į Vaisių turgų perskaityti užrašo vir- 
šum pono Kadnerio knygrišyklos, ir į Nekazanką pažiūrėt į už- 
rašą virš pono Holio parduotuvės, ir tikrai dažnai užsukdavo į 
Rožių gatvę, kad nuo šaligatvio priešais bent žvilgsniu pasimė- 
gautų baltu marmuriniu „Kazino“ fasadu su trejais laiptais, pri- 
menančiu jam turtuolio vilą, itin prakilnią apeigų salę arba jau- 
dinančių paslapčių rūmus, tokią sidabrinę dėžutę... ir kartą ba- 
landy, kažkur apie Vado gimtadienį, pagaliau jam teko garbė bū- 
ti pakviestam į tą „Kazino“. 

Jis sėdėjo prašmatnioje salėje su kilimais, šviestuvais, veid- 
rodžiais ir paveikslais, greta jo — bičiulis, vienas iš Prahos sau- 
gumo tarnybos vadovų, Vilhelmas Reinkė su savo žmona Er- 
na, pasidabinusia išpuoselėta šukuosena ir dideliais auskarais, 
taip pat karininkai ir darbuotojai, bet ir ne tik jie. Buvo dar 

nuostabios padavėjos, barmenės ir kompanionės, šviesiaplau- 
kės gražuolės. Ponas Kopfrkinglas buvo sužavėtas jų grožio, 
palankumo ir elegancijos, sužavėtas visko, ką girdėjo ir matė, 
ką valgė ir... 

— Ne, dėkoju, bet vis dėlto negersiu... - nusišypsojo ponams 
ir ponioms užstalėje, - esu abstinentas. Net nerūkau. Vilis ir 
Erna žino. Gaila man pono Pracharžo iš mūsų namo, jis alkoho- 
likas, sūnus Voitikas gali tai iš jo paveldėti, tąjį išsigimimą. Tokie 
žmonės tiktai sunkmenos, jie negali prisidėti kovoje dėl rytdie- 
nos. Žinoma, čia visai kas kita, - greit pridūrė, rodydamas į tau- 
res ant stalo, - čia joks alkoholizmas. Beje, neturėtume nieko 
perdėtai įtarinėti ir smerkti, mums ir savų klaidų per akis. Pa- 
veikslai ir veidrodžiai tokie gražūs, —- nusišypsojo salei, — čia, 
pasakyčiau, tikras rojus. Taip būsimoje laimingoje ir teisingoje 
santvarkoje turėtų atrodyti visas pasaulis, - nusišypsojo ir ga- 
liausiai leido Žvilgsniui pasiganyt tarp gražuolių. 

— Visa tai mūsų galioje, - nusišypsojo Vilis, - 1r mūsų jėgoms, 
jei tik visi atliksime savo pareigą. Nuo kiekvieno iš mūsų pri- 
klauso, - pakartojo, - nuo kiekvieno iš mūsų, kad pasaulyje dingtų 
karas, skurdas, badas, išardytos šeimos, nutrauktos santuokos, 
kaip tu sakai... išnaudojimas, kančios, — Vilis nusišypsojo, - ko- 
dėl gi tai turėtų būti neįmanoma dar žemėje, kodėl tik amžina- 
jam gyvenime... negi tu čia matai ką nors kenčiant... - Vilis iš- 
skleidė rankas ir pažvelgė į šviesiaplaukes, kurios prapliupo juo- 
ku, paskui į ponią Erną, - matai, kenčiančių čia nėra, 0 jeigu tai 
įmanoma čia, Prahos vokiečių „Kazino“, kodėl negalėtų būti vi- 
sada ir visur - Varšuvoje, Budapešte, Paryžiuje, Briuselyje, Lon- 
done, Niujorke... tiktai Vadas turėtų dėl to pakovoti. Jeigu jisai 
pakovos, taip visur ir bus, ir nė arkliai nekentės... - Vilis palinko 
prie bičiulio Kopfrkinglo ir nusijuokė. - Ginkluotosios Imperi- 
jos pajėgos, —- nusijuokė, - Imperijos ginkluotosios pajėgos ne- 
turi arklių kaip aname kare Austrijos armija, Imperijos ginkluo- 

tosios pajėgos yra mechanizuotos ir automatizuotos... Tačiau tu- 
rime ir priešų, mein lieber Karl, - baigė Vilis. 

— Visi dideli darbai dirbami įveikiant priešą, - tęsė Vilis, - to 
ir turime tikėtis. Žmonės ne angelai, o blogis, kaip tu sakai, ran- 
dasi iš žmonių... Vadas įveikė vieną karo bastioną, šią buvusiąją 
respubliką, bet tai nereiškia, kad čia nebeliko kenkėjų. Kad jau 
galime ilsėtis ant laurų. Kad galime ramiai užsimerkt ir miegot. 
Kenkėjai gali slypėti visuose visuomenės sluoksniuose, tai gali 
būti mokslininkai, menininkai, rašytojai... tai gali būt buvę Če- 
koslovakijos kariuomenės ir policijos karininkai, gali būt kuni- 
gai... bet gali būt ir paprasčiausios valytojos, mechanikai, kūri- 
kai, lygiai ir prekeiviai bei direktoriai, kurie gali nuteikinėti, er- 
zinti, kurstyti... ir jie pavojingi, kol apie juos nežinome. Kol mes 
apie juos nežinome, kol negalime jų perkelti į kitą vietą, įsidė- 
mėti, sekti jų... tai būtų nusikaltimas mūsų vokiečių tautai ir 
visai Žmonijai, jeigu sėdėtume sudėję rankas ir žiūrėtume į jų 
sėjamą pražūtį... krematoriume tu vienintelis mūsų Žmogus, vie- 
nintelis vokietis, kultūros nešėjas ir vienintelis naujosios tvar- 
kos atstovas, o dabar jau ir NSDAP narys, turime pasikliauti 
tavim, tai kaip ten viskas pas jus atrodo... - pasiteiravo Vilis, ir 
Ernos, šviesiaplaukių, karininkų ir darbuotojų žvilgsniai nukry- 
po į poną Kopfrkinglą. 

— Taigi, kaip ten viskas pas mus atrodo, - susimąstęs palinga- 
vo galvą ponas Kopfrkinglas ir kiek pastūmė kažkieno priešais 
pastatytą taurę vyno, - tikra tragedija... Esama ten tokių, kurie 
nieko nesuvokia... Ir dabar, po kovo penkioliktosios, deja, dar 
blogiau... - ponas Kopfrkinglas kilstelėjo galvą, pamatė, kad visi 
Žiūri į jį, dar toliau pastūmė taurę ir tarė: 

— Kad ir tokie Zajicas su Beranu, jie Imperijos ir naujosios 
teisingosios tvarkos priešai, beje, prieštaravo jau ir užėmus Su- 
detus. Vrana sarginėje kieme sėdi todėl, kad jam kažkas su ke- 
penimis, mažai su juo ir pasikalbu, bet, kiek galiu spręst, nieko 

gero, ponia Liškova, dirbus pas mus valytoja, paskui išėjusi... 
adreso, deja, nežinau, bet galima sužinot... ponas Pelikanas, 
atveriantis geležinę uždangą apeigų salėje ir išleidžiantis žmo- 
nes į eterį... tasai tai tinka, su juo tvarka... tačiau direktorius, 
krematoriumo direktorius, manosios Mirties šventyklos, — iš- 
tarė, ir Vilis, ir visi kiti nusijuokė, pajuto šiais žodžiais pakilęs 
visų akyse, - taigi direktorius taip pat neteisingai galvoja apie 
Imperiją, visus vokiečius sudeginčiau šiose krosnyse, pasakė 
man kartą, dabar, po kovo penkioliktosios, jo pavardė Srne- 
cas... nežinau, ar tokiam derėtų ir toliau likti direktorium... — 
apžvelgė visus, ir Vilis, ir visi kiti linktelėjo galvas, juto, kad 
jam pritaria, ir Vilis tarė: 

— Atrodo, nėra galimybių jam likti. Mums nėra reikalo jį laiky- 
ti, kai ten esi tu ir puikiai išmanai reikalą... Ponai, Karlas Kopfr- 
kinglas dvidešimt metų dirba krematoriume, - Vilis kreipėsi į ka- 
rininkus ir darbuotojus. Kai visi linktelėjo pritardami ir ponas 
Kopfrkinglas, matydamas tai, maloniai nusišypsojo, Vilis tęsė: 

— O kaip ten taviškiai vargšai nelaimingieji žydai, kurie nieko 
ne iš antro karto nesupranta, persenusi tauta, serganti skleroze, 
tu netgi du įdarbinai... 

Ponas Koptrkinglas papurtė galvą ir tarė: 

— Aš Žinau, — paskui dar kartą atstūmė taurę vyno ir tęsė: - Ma- 
no agentas ponas Štrausas - geras, mandagus žmogus, jis jaut- 
rus, megsta muziką ir gerai dirba, turime būti teisingi... Tačiau 
galimas daiktas, kad gerai dirba dėl pelno, jis keliaujantis pre- 
kiautojas saldumynais. Su protektoratu ir vokiečiais nesutinka, 
nusiteikęs prieš. Ponas Rubinšteinas, tas antrasis, taip pat ge- 
ras, mandagus, jautrus, ir jis mėgsta muziką, ir jis gerai dirba, 
bet irgi tikriausiai dėl pelno, jis - buvęs patalynės firmos atsto- 
vas, na, o Vado ir Imperijos tai nemyli... Kas? - ponas Kopfrkin- 
glas nusišypsojo į Vilio klausimą ir delnu perbraukė kaktą, — 
taip, daktaras Betelheimas iš mūsų namo. Jis geruolis, - delnu 

perbraukė kaktą, - bet, žinoma, taip pat nesupranta. Kartą tvir- 
tino man, kad vokiečiai imasi prievartos, o prievarta istorija ne- 
rašoma. Galima Žmones nutildyti, bet tik laikinai, gyvenam, sa- 
kė... - ponas Kopirkinglas apžvelgė damas ir ponus, - civilizuo- 
toje Europoje, dvidešimtajame amžiuje... na, jo žmona taip pat 
mūsų nemėgsta. galbūt tuo persisunkęs ir jų sūnėnas Janas, la- 
bai geras berniukas, mėgsta muziką... Jų šeimininkė Anežka ne 
žydė, tai sena gera siela, bet ir ji regimai persisunkus, per Kalė- 
das užmušė mums karpius, aš pats tai... - ponas Kopfrkinglas 
servetėle nusišluostė rankas, - to nedarau... 

Vilis linktelėjo galvą, pakvietė adjutantą ar ką ten tokį ir užsa- 
kė dar vyno ir konjako, bičiuliui Kopfrkinglui kavos, omarų ir 
migdolų, ir pakvietė prisėsti dar vieną gražuolę. 

— Jeigu jau kalbame apie žydus, - tarė Vilis Reinkė ir pažvelgė 
į Erną ir kitas ponias bei ponus prie stalo, - jau ir pats matai, 
kodėl Vadas jų nemėgsta. Nemėgsta jų todėl, kad jie nieko ne- 
supranta, kad stoja prieš mus ir skleidžia neapykantą mums. 
Pats sakai, kad šeimininkė Anežka nėra žydė, bet ir ji persisun- 
kus, tai kaip tik tinkamas žodis, o galėtų juk nebūti tokia. Ir 
nebūtų, jeigu tiek metų nebūtų gyvenus kartu su jais. Tai nelai- 
minga paklydusi tauta, kuri nė ateity mūsų nesupras, netikėk, 
kad galima juos perauklėti, įtikinti, įkalbėti. Tam jiems stinga 
vingių, — Vilis parodė sau į kaktą, - jie serga senatvės skleroze, 
ir tai paveldima. Kai kovą kaip elgeta stovėjai prie Žydų rotu- 
šės, ir tada buvai neapsakomai aukščiau už juos. O kai nusiė- 
mei tą elgetos kaukę, vėlei tapai Karlu Kopfrkinglu, vokiečiu, 
arijum, grynu germanišku krauju, o jie, nusivilkę savo rūbus, 
taip ir liko tie patys vargani nelaimingi žydai. Čia kaip su ta 
muzika, tavo žodžiais tariant. Esama žmonių, kurie taip ir 
miršta vargšai, nes niekada nepatyrė Listo arba Šuberto grožio. 
Taip ir šitie vargšai miršta nepatyrę Didžiosios Vokietijos Im- 
perijos jėgos ir grožio. Praeityje jie daug kentėjo ir buvo per- 

sekiojami. Manai, kad juos taip ir persekiojo be jokios priežas- 
ties? Ar girdėjai kada nors apie marą? — Vilis nusišypsojo ir 
gurkštelėjo konjako, — apie tą viduramžių rykštę, nuo kurios 
mirė šimtai tūkstančių žmonių? Ar žinai, ką pridarė tas ma- 
ras? — Vilis nusišypsojo, ir ponas Koptfrkinglas apvedė akimis 
visus, neryžtingai ir nepatikliai stabtelėdamas prie Ernos... — 
Na, o užnuodyti šuliniai? Žydai, norėdami išnaikinti krikščio- 
nis, užnuodydavo šulinius, negi to nežinojai? Tačiau mūsų ne- 
turėtų dominti praeitis arba kilmė, - Vilis numojo ranka ir nu- 
sijuokė, — kas buvo, tas pražuvo. Sakai, kad visi esame iš tų 
pačių dulkių ir tomis pačiomis virsime, kad nėra skirtumo tarp 
žmonių pelenų, čia tu juk specialistas... Tačiau turėtum tapti 
direktorium. Juk tavo gyvenimo prasmė nėra amžinai regu- 
liuoti karstų eismą į krosnis ir matuoti temperatūrą... taigi mus 
domina ne kilmė, o pasekmės. O jos yra tokios, kad žydai yra 
prieš Vadą, prieš Didžiąją Vokietijos Imperiją. Jie trukdo mū- 
sų laimei, kelia grėsmę Europos tvarkai ir pašaukimui, mūsų 
visų, taigi ir tavo, išrinktumui. Atskirai paėmus, individai iš 
pirmo žvilgsnio gal ir geri, kaip, tarkime, tasai tavo ponas Štrau- 
sas arba Rubinšteinas, pats visada sakydavai, kad jie geri, man- 
dagūs žmonės, bet šiandien patsai matai, jog nėra taip, kad tu 
klydai. Klydai ir dėl daktaro Betelheimo, kurį visada taip gir- 
davai. Šiandien jau supranti, kaip jis nuteikinėjo prieš mus, pa- 
veikė ne tik sūnėną, kuris, kaip bežiūrėsi, yra jo palikuonis, 
bet užkrėtė ir savo šeimininkę, kuri nėra žydė. Spartoj, ponios 
ir ponai, — Vilis kreipėsi į visus klausytojus, - užmušdavo pa- 
liegusius vaikus. Kai kuriems jautruoliams tai galėtų pasirody- 
ti per žiauru. Bet juk tai buvo tikra geradarystė patiems vai- 
kams, jiems nebeteko kentėt gyvenime... ir sveika visai tautai. 
Kiek tai prisidėjo prie visos Spartos sveikatinimo ir kiek Spar- 
ta pasiekė istorijoje! Tai būtų nusikaltimas tautai ir žmonijai, - 
Vilis kreipėsi į bičiulį Kopfrkinglą, - jei neatsikratytume šių 

nepageidautinų gaivalų. Esame atsakingi už vokiečių tautos ir 
visos žmonijos laimę. Už visumą. Detalės - tai tik dekoracija, 
arba prieduras, ne daugiau. 

Vilis nutilo tarsi užbaigęs kokią valstybinės reikšmės kalbą, 
karininkai ir darbuotojai prie stalo šypsojosi ir Žiūrėjo į poną 
Kopfrkinglą, tarsi tai, ką dabar pasakė Vilis, būtų jų pačių pasa- 
kyta, o ponas Kopfrkinglas gėrė kavą ir Žiūrėjo į juos, taip pat į 
Erną ir šviesiaplaukes, ir į tą naująją, kuri ką tik atėjo, buvo 
graži kaip angelas, atrodė lyg pati geriausia aktorė, paskui aki- 
mis apvedė salę, veidrodžius, paveikslus... 

Vilis tarė: 

— Žmonijai padėti galima tik jėga, ir tai turi būti gryna, sveika, 
nesugadinta žmonija... išgerk, — Vilis stumtelėjo draugui taurę, 
kai šis atsisakė, pats šypsodamasis išgėrė ir tarė: — Silpnuoliai 
nieko nepasieks, parodyki jiems jėgą ir pamatysi pats. Su vokie- 
čio garbe nesuderinami santykiai su žydais. Čia... - mostu apve- 
dė „Kazino“ veidrodžius, paveikslus, - yra vien gryni, šimtapro- 
centiniai žmonės. Vokiškumo nešėjai, pašaukti tam, kad ryžtųsi 
aukai dėl naujosios tvarkos... nėra čia jokių čekų, jokių slavų... 
klausyk, Karlai, - Vilis staiga pritildė balsą ir pažvelgė į visus 
kitus, - tavo Marijos, tavo Lakmės motina žuvį patiekdavo sal- 
džiuose drebučiuose, kaip tu sakei, svetimu būdu, ar žinai, koks 
tai būdas? Tai Žydiškas būdas... 

Ponas Kopfrkinglas truputį sutriko, o Vilis tęsė: 

— Juk tavosios Lakmės motina buvo žydė! 

Karlas Kopfrkinglas sustingo. 

— Lakmė, - tarė Vilis ir išgėrė, - tavo juodaplaukė Lakmė, jau 
išorė viską pasako, kartą, kai priminiau tavo vokišką kraują, pa- 
sakė, kad pas jus kalbama tiktai čekiškai. Tavo juodaplaukė Lak- 
mė visada būdavo labai sutrikus ir nesava, kai tik lankydavaus 
pas jus ir primindavau tau tavąjį vokiškumą. Tavo Lakmė visada 
tvirtino, kad vardai nieko nereiškia... Žinoma, kadangi mer- 

gautinė jos pavardė buvo Sternova. Tavoji Lakmė norėjo nuty- 
lėti ir apie mano raštelį su kvietimu į boksą, įkišo jį į indaują 
tarp lėkštučių, žinoma, tam, kad sukliudytų jums su Miliu pa- 
matyt Vado sportą. Nebuvo sužavėta tavo įstojimu į SdP vasarį, 
o buvo pats laikas, nes kovą atėjo Vadas. Dėl to, kad pas jus 
visada buvo kalbama čekiškai, kaltas ne tu, o jinai, nes yra žydė. 
Ir tai, kad nejutai savy vokiško kraujo, taip pat ne tavo kaltė, o 
jos, slopino jį tavyje, nes yra žydė. Nežinau, ką ji sakė, kai kovą 
kaip elgeta ėjai į Maiselio gatvę, ir geriau nė girdėt nenoriu, ką 
sakė, kai įstojai į NSDAP Labiau mane domintų, ką sakys, kai 
vaikus pasiųsi į vokiškas mokyklas. Šiandien matau nebent vie- 
na - kokį blogą poveikį turi Miliui. Tas berniukas toksai išgle- 
bęs, kone sumoteriškėjęs, negi pats nematai? Žinoma, jie veikia 
paslapčiom, pradėdami nuo vaikų gadinimo... man įdomu, ką ji 
pasakytų, jeigu /apium... leisk, - Vilis Reinkė staiga pakilo, atsi- 
stojo ir visi kiti, - leisk pristatyti tave... 

— Dėkojame jums už ligšiolinę tarnybą, Herr Kopfrkingl, - tvirtu 
balsu ištarė atėjęs aukštasis asmuo, - turite patirties, galėtumėt 
panaudoti ją su garbe... jums, grynakraujui vokiečiui, neturėtų 
būti tas pats... žinote, kas yra Anforderung an die Reinheit des 
Blutes*? Bijau, kad negalėtumėt eiti aukštų pareigų, kurias no- 
rime jums skirti, ir garbingai vykdyti savo pašaukimo, tapti... 
jeigu jūsų paties šeimoje būtų... kiek laiko, Herr Kopfrkingl, esa- 
te vedęs? — nusišypsojo aukštasis asmuo ir linktelėjęs visiems, 
kad sėstų, pats atsisėdo... 

— Mūsų santuoka trunka devyniolika metų, —- atsakė ponas 
Kopfrkinglas. - Susipažinome zoologijos sode prie leopardo, plėš- 
rūnų paviljone. Tame paviljone yra ir narvas su gyvate, - tarė, — 
man visada atrodė keista, kad ten įkurdino gyvatę, ir lig šiol ten 
yra, tai tarsi kokia dekoracija, iliustracija, arba prieduras... 


* kraujo grynumo reikalavimas (vok.). 

— Herr Kopfrkingl. - linktelėjo aukštasis asmuo, - dėl visumos 
intereso ir dėl savojo pašaukimo privalom aukot aukas. Atei- 
nančią savaitę noriu pasikalbėti su Prahos saugumo tarnybos 
šefu ir pono Imperijos protektoriaus sekretoriumi Biormanu... 
Kiek baugu, ką jisai pasakys... Išties bijau, kad negalėsite eiti 
tokių aukštų pareigų, jeigu... —- ir aukštasis asmuo nusišypsojo 
Ernai ir šviesiaplaukėms, ir tai, kuri atrodė kaip angelas ir aukš- 
čiausios klasės aktorė, ir ponas Kopfrkinglas taip pat nusišypso- 
j0 Ernai ir šviesiaplaukėms, o ta, kuri atrodė kaip angelas ir aukš- 
čiausios klasės aktorė, staiga atsirėmė jam į petį ir tada... ponas 
Kopfrkinglas tarė: 

— Bet juk aš, ponai, galiu išsiskirti. 


Kai pakilo iš krėslų, Vilis i1r Erna su ponu Kopfrkinglu sustojo 
priešais vieną puikų nuogos moters paveikslą, kuris kabojo 
priešingame nei stalas su konjaku ir vynais salės gale, ir Vilis, 
kuriam tarnas padavė žalią nusklembtą skrybėlę su virvele, tarė: 

— Taip, turbūt taip būtų protingiausia. Išsiskirti. Gali juk vesti 
iš naujo. Dar kartą, ar ne? — jis pažvelgė į Erną, ji linktelėjo, — 
bet, svarbiausia, Lakmė turėtų suprasti, kad nėra verta gyventi 
su tavimi. Kad tai nesuderinama su tavo garbe. Su nacionalso- 
cialistinio žmogaus garbe. Prisimeni, kaip kartą tas jūsų dakta- 
ras Betelheimas, - tarė ir pažvelgė į nuogos moters paveikslą, — 
domėjosi jos sveikata... pats man pasakojai, žinoma, dabar su- 
pranti. Tai ištvirkimas, Karlai, — tarė ir pažvelgė į savo žalią 
nusklembtą skrybėlę su virvele, — visa tai ištvirkimas, pasileidi- 
mas ir daugiau nieko. Silpni ir nevisaverčiai, Karlai... - Paskui 
baigė: - Jos, Karlai, laukia daug kančių... 

Namo iš „Kazino“ sugrįžo tik paryčiais, visi tebemiegojo. Val- 
gomajame, kur virš durų vis dar kabojo Nikaragvos preziden- 
tas, o prie lango lentelė ant juodos virvutės, tauriausias eismo 
tvarkaraštis, ir paveikslas su vestuvių eisena, atstūmė katę, kuri 

buvo pabudus ir atėjus prie jo kojų... kurį laiką Žiūrėjo į šeimos 
fotografiją virš spintelės, paskui iš lentynos paėmė knygą apie 
Tibetą, atsisėdo po toršeru ir truputį paskaitė. Paskui jam po 
lempa ėmė merktis akys ir pasirodė, tarsi iš knygos, kuri nukri- 
to ant kelių, kažkas kyla, tarsi kokia vidinė apgaulė, ir nuėjo 
miegoti. 


12 


- Štai mes ir čia, - ponas Kopfrkinglas neatkreipdamas dėmesio 
atsikvėpė po žaliomis medžių šakomis, tarsi norėdamas paslap- 
čiom pravalyt plaučius, - mes ir čia. - Paskui priglostė plaukus, 
kuriuos buvo kilstelėjęs silpnas vėjelis, parodė aukštyn ir pasakė: 

- Štai koks aukštis. Kai užlipsime ten, būsime šešiasdešimčia 
metrų priartėję prie dangaus. Bet tai niekis, - nusišypsojo Lak- 
mei, vilkinčiai tamsia suknele su balta siuvinėta apykakle, Zinai 
juoda šilkine suknele, gauta per gimimo dieną, ir Miliui su bere- 
te, laižančiam eskimo ledus, - tai niekis. Vyksta didūs dalykai, ir 
mums privalu suprasti. Jeigu dabar nėra apžvalginių skrydžių ir 
negalime pamatyti Prahos iš lėktuvo, tai bent užlipsime čia ir 
pamatysime ją iš šešiasdešimties metrų. Geriau jau pamatyti Pra- 
hą iš šešiasdešimties metrų, negu iš nieko, - tarė ir pagalvojo: 
negu iš nieko, arba nuo žemės, arba iš po žemės. Paskui linktelė- 
jo ir paragino savo brangiuosius užeit į vidų. 

Jie įėjo į apskritą vestibiulį su daug geležinių kolonų, čia 
buvo maloni vėsa, žengė tarp geležinių pertvarų ir atsidūrė prie 
mūrinės kasos. Už langelio matėsi tuščias bokalas ir pagyve- 
nusi akiniuota moteris, su karčia šypsena pardavinėjanti bilie- 
tus. Ponas Kopfrkinglas nupirko bilietus ir su brangiaisiais pa- 
suko prie lifto. 

— Tai važiuosime liftu? — neramiai pasiteiravo Milis, baigda- 
mas ledus, ir ponas Kopfrkinglas linktelėjo galvą. 

— Važiuosime liftu, - patvirtino, - nebijosi? Juk čia vieni niekai. 

Paskui darkart pažvelgė į Milį ir tarė: 

— Anuomet prieš madam Tiuso palapinę ir tame bokse su Viliu 
taip pat bijojai, ir matai, kad nebuvo ko. Tai ko dabar bijot? 

Liftas nusileido, prasivėrė durelės ir išlipo senyvas storas drim- 
ba balta kieta apykakle su raudona peteliške, paėmė bilietus iš 
pono Kopfrkinglo, ir ponas Kopfrkinglas su brangiaisiais įlipo 
vidun. Kabinoje stovėjo kėdutė, o ant sienos kabojo mažas veid- 
rodėlis. 

— Gražu čia, - nusišypsojo ponas Kopfrkinglas liftui įsibėgė- 
jus, — toks gražus mažas narvas. Jeigu dar būtų ir grotos, - jis 
nusišypsojo Lakmei, ši kažkaip liūdnai stovėjo šalia, — tai be- 
trūktų tik leopardo... 

Liftas sustojo, senyvas storas drimba balta kieta apykakle su 
raudona peteliške atidarė dureles, ir ponas Kopfrkinglas su bran- 
giaisiais išėjo į apskritą aikštelę, įstiklintą baltomis ir spalvoto- 
mis plokštėmis. Dauguma jų buvo praviros ir į aikštelę pūkšno- 
jo vėjas. 

— Stovime, — nusišypsojo ponas Kopfrkinglas, - aukščiausioje 
mūsų palaimintojo miesto vietoje. Tuoj mums pasirodys, kad sto- 
vime kokio nors kalno viršūnėje ir stebime pasaulį po mūs kojom. 

Milis ir Zina puolė prie stiklo toje aikštelės vietoje, iš kur 
matėsi miesto centras, dalis Vltavos, Senamiestis, Tautos teat- 
ras, Vinohradai, ponas Kopfrkinglas ir Lakmė žengė paskui juos. 
Kairėje, šiauresnėje aikštelės pusėje, iš kur matėsi Mažoji pusė, 
Hradas, Šventojo Vito katedra ir Deivicės, stovėjo graži jauna 
rožiaveidė mergina juoda suknele su jaunuoliu... už posūkio, 
priešingoje, vakarinėje aikštelės pusėje, kurios iš čia nesimatė, 
nes per vidurį buvo liftas, matyt, stovėjo būrelis žmonių. Iš ten 
girdėjosi garsus šnabždesys. 

— Taigi čia Praha, - tarė ponas Kopirkinglas, atitraukdamas 
žvilgsnį nuo rožiaveidės merginos juoda suknele kairėje, - ji po 
mumis kaip ant delno. Tarsi stovėtume kalno viršūnėje ir stebė- 
tume pasaulį po mūs kojom. Antai tenai Vltava, Karolio tiltas, 
Tautos teatras, — tarė, - tiedu bokštai — tai Tyno katedra, tasai 
bokštas artėliau - Senamiesčio rotušė, tas kampuotas už jos — 
Parako bokštas... tenai Tautos muziejus, tenai toliau didelis bal- 
tas modernus pastatas, tai Viešpaties Švenčiausiosios Širdies baž- 
lą, - ir parodė plokštę su gelsvai padūmavusiu stiklu. Miliui pa- 
sižiūrėjus tarė: 

— Stiklas panašios spalvos kaip ir tas, kurį turime mūsų kros- 
nių langeliuose. Šviesiausiuose pasaulio langeliuose, nes tiesiai 
pro juos matome Dievo virtuvę ir kaip siela, atsiskyrus nuo kūno, 
išskrenda į eterį. Parodyk, kaip pro jį atrodo toji mūsų Praha, - jis 
pasilenkė ir pažiūrėjo, paskui vėlei pakėlė galvą ir tarė: — Išties 
graži ta mūsų Praha. 

Jie paėjo kairėn, šiauriau, į vietą, iš kurios matėsi Mažoji pu- 
sė, Hradas, Šventojo Vito katedra ir Deivicės, jauna rožiaveidė 
mergina juoda suknele su jaunuoliu, pirmiau ten stovėję, taip 
pat buvo paėję toliau, į vakarų pusę, iš kur matėsi stadionas ir 
Koširžės. Ir būrelis žmonių už posūkio, priešingoje aikštelės pu- 
sėje, matyt, taip pat buvo paėję, nes jų vėl nesimatė, buvo vėl 
priešingoje aikštelės pusėje, pietuose. Iš tenai sklido garsus 
šnabždesys. 

— Štai tenai Hradčanai, Šventojo Vito katedra, - ponas Kopir- 
kinglas parodė ligi galo pravirą plokštę, - Čekijos karalių ir pre- 
zidentų pilis. Pažiūrėk pro šį stiklą, - tarė Miliui ir parodė gelto- 
nai padūmavusį stiklą ir, Miliui Žiūrint, tarė: 

— O ana tas šviesus platus pastatas su stulpais iš kairės — tai 
Černino rūmai, buvusi užsienio reikalų ministerija. Šiandien ten 
sėdi ponas Imperijos protektorius baronas fon Noiratas. Ar, 

brangioji, matai viršum rūmų, - ponas Kopfrkinglas nusišypso- 
jo Lakmei, kuri kažkokia liūdna stovėjo šalia, - ar matai viršum 
rūmų plevėsuojančią Imperijos vėliavą? Mūsų Imperijos vėlia- 
vą, - jis nusišypsojo Lakmei, paskui tarė Miliui: - Pažiūrėk pro 
stikliuką. 

— Tenai Alpės, - pasigirdo garsus šnabždesys iš už posūkio, 
priešingoje aikštelės pusėje, - tenai Zalcburgas... 

— Prašau —- užsičiaupk, - atsiliepė piktas vyro balsas, - kokios 
tau Alpės, koks Zalcburgas! Tai Podolo uola, o ne Alpės. Tenai 
ne Zalcburgas, o Branikas! Ne kine sėdi, esi apžvalgos bokšte... 

Ponas Kopfrkinglas iškišo ranką pro angą, pamosavo ja ir tarė: 

— Lauke puikus drėgnas vėjelis. 

Paskui jis įsižiūrėjo už Šventojo Vito katedros bokšto. 

— Tenai Ržipas? - paklausė Milis, ir ponas Kopfrkinglas link- 
telėjo galvą. 

— Taip, Ržipas. Ržipas, kur, pasak čekų legendos, įsikūrė pro- 
tėvis Čechas. Bet tai tik legenda, - nusišypsojo ir įtraukė ranką 
vidun, - mitas, fantazija. Kažkas panašaus į protėvio Mozės gi- 
mimo ir mirties dieną septintą kovo, - nusišypsojo Lakmei ir 
pažvairavo į jos juodus plaukus... - Už Ržipo tos viršūnės tolu- 
moje — tai Krkonošai, - tarė, - o už jų - Imperija. 

Jie vėl paėjo kairėn, į vakarus, ton vieton, iš kur matėsi sta- 
dionas ir Koširžės, jauna rožiaveidė mergina juoda suknele ir 
jaunuolis taip pat pasislinko toliau, į pietus, iš kur matėsi Smi- 
chovas, Branikas, Podolas. Žmonių būrelis priešingoje aikštelės 
pusėje, matyt, irgi paėjo, nes vėl buvo kitoje pusėje. 

— Tenai Masaryko stadionas, - tarė ponas Kopfrkinglas, - da- 
bar ten tylu ir tuščia. Tuščia kaip mano Mirties šventyklos kie- 
me anksti rytą prieš darbo pradžią. Pernai stadione buvo gyva, 
vyko „Sokolo“ sąskrydis, kažin kada dar bebus... - nusišypsojo 
ponas Kopfrkinglas, - žinau, kad ir stadionas jau Masaryko var- 
du nebevadinamas, jisai pervardytas. Ką padarysi, - nusišypso- 

jo, - esama vardų, kurie ne kiekvienam laikui tinka, nors vardai 
nesvarbu, kaip tu sakai, - jis nusišypsojo Lakmei. - Galbūt, kad 
šiandien jis vadinasi Baldura fon Širach. Pažiūrėkit, - kilstelėjo 
galvą ponas Kopfrkinglas, jam pasirodė, kad pro praviras stiklo 
plokštes girdi tolimą muziką, ir parodė į Strahovą, kur vienoje 
gatvėje tarp namų kažkas juodavo, ta juoduma pamažu tarsi juo- 
da gyvačiukė slinko pirmyn. 

— Laidotuvės, - tarė ponas Kopfrkinglas ir iškišo ranką į lau- 
ką, - ten eina laidotuvininkai, matote, dieviškieji... Ar matai, 
dangut, - pasiteiravo Lakmės, - pažiūrėk tenai... matai? Ją veža 
į Malvazinkas, vargšė, bus užkasta žemėje... 

— Nemaniau, - tarė Zina, - kad iš taip toli galima išgirst mu- 
ziką. Kad iš apačios girdėtųs net čia. 

— Ramus oras, giedra, - ponas Kopfrkinglas pasukiojo iškištą 
ranką, — ir tas malonus drėgnas vėjelis pučia mūsų pusėn. Kai 
pučia mūsų pusėn, tai girdėt. Gaila, kad nelabai matosi, - ponas 
Kopfrkinglas įtraukė ranką vidun ir prispaudė delną prie kak- 
tos, — tasai karstas. ĮŽžiūriu tik palydą ir padabintus arklius... 

— Tenai lyg Splite, - už posūkio pasigirdo moters balsas, — 
matau ten jūrą. 

— Prašau — baik taukšt, - sušnypštė vyro balsas, — juk niekad 
ten nebuvai. Čia ne Splitas, o Hloubetinas. Tu ne panoptikume, 
o apžvalgos bokšte... 

Vėl ponas Kopfrkinglas, Lakmė ir vaikai paėjėjo į kairę, į pie- 
tus, į vietą, iš kurios matėsi Branikas, Podolas, Smichovas, jau- 
na rožiaveidė mergina ir jaunuolis taip pat pasislinko toliau, 1š- 
ėjimo link, iš kur matėsi miesto centras, būrelis už posūkio prie- 
šingoje aikštelės pusėje, matyt, taip pat paėjo toliau. Ponas Kopfr- 
kinglas tarė: 

— Tenai Branikas, Podolas, arčiau - Smichovas. Iš čia matosi 
Smichovo alaus darykla, tas pastatas su kaminu. Bet aš negeriu, — 
tarė, - esu abstinentas. Tenai Barandovas, - parodė uolą ir kitą 

ranką prispaudė delnu prie kaktos, nes stvėjo prieš saulę, - ten 
randama fosilijų. Tokių senų fosilijų, - nusišypsojo Lakmei, — 
kad jeigu šiandien dar gyventų, tai sirgtų skleroze... Visokie vaba- 
lai, drugiai ir trolobitai, - nusišypsojo ir pro atvirą angą atstatė 
delną prieš saulę, - pažiūrėk ten geriau, dangut, nebijok. Lauke 
malonus drėgnas vėjelis, - pamosavo ore ranka, ant jos prieš 
saulę sublizgėjo Žiedas. 

— O tenai Šventasis Kalnas, - sušuko moteris už posūkio, — 
tasai žaliasis bažnyčios bokštas tarp namų - tai Jeruzalė, o te- 
nai, kur balti debesys, tenai rojus... 

— Baik kvailioti, prašau tavęs, - užriaumojo vyras, —- koksai 
Šventasis Kalnas, juk ten Ržipas, kokia ten Jeruzalė, juk tai Boh- 
nicės. Bohnicės, beprotnamis, — piktai sušnypštė, — jeigu tuoj 
nesiliausi, tai... 

— Tai mes vėl čia, - nusišypsojo ponas Kopfrkinglas, kai visi 
aikštelėje vėl pasislinko į kairę, ir ponas Kopfrkinglas su bran- 
giaisiais vėl atsidūrė toje vietoje, iš kur matėsi miesto centras, 
dalis Vltavos, Senamiestis, Tautos teatras, Vinohradai... — vėl 
mes čia. Tarsi stovėtume ant aukščiausio kalno ir žiūrėtume į 
pasaulį po mumis. Po mūsų kojomis, - nusišypsojo ponas Kopfr- 
kinglas, ištiesė ranką ir vėl parodė: 

— Tenai Tautos teatras, Tautos muziejus, tasai didžiulis baltų 
plytelių pastatas Žižkove - tai pensijų valdyba... Jeigu tai pa- 
matytų mūsų Marinas valgomajame viršum durų, tasai mūsų 
mielasis buvęs pensijų ministras... ten kažkur už Tyno bokštų 
yra Vaisių turgus... ten už Parako bokšto, truputį į mus, turėtų 
būt Nekazanka... tenai Senamiesčio aikštė, Františekas, Prahos 
turgus, gėdos stulpas... - parodė už stiklo, ir ant rankos sublizgė- 
jo... - tenai už muziejaus kažkur yra Rožių gatvė... o už tų dviejų 
paauksuotų apvalių kupolų, kur taip tviska... nagi tenai Vinoh- 
raduose... — parodė, ir ant rankos sublizgėjo Žiedas, - ar tu 
nežinai, - jis nusišypsojo Lakmei, - kas tenai? Tai juk Vinohra- 

dų sinagoga, didžiausia Prahoje, negi tu tikrai nežinai, - nusišyp- 
sojo jos juodiems plaukams, - ir niekados tenai nebuvai? ...taigi 
už tų paauksuotų apvalių kupolų kažkur yra manoji Mirties šven- 
tykla. Deja, iš čia nesimato, nes ją užstoja kalva. Nesimato, de- 
ja, iš čia, bet svarbiausia, kad tenai yra. Pasižiūrėk, Mili, pro 
stikliuką, — paragino berniuką. 

— Kažkaip čia viskas dreba, - tarė moteris už posūkio, - ma- 
tyt, čia kokios sūpynės. 

— Nekvailiok, kas čia tau gal drebėti, - aprėkė ją vyriškas bal- 
sas, — viskas čia iš geležio. Ne į sūpynes atėjai, o į bokštą. 

— Ateikit dar čia, - pakvietė ponas Kopfrkinglas ir žengė žings- 
nį kairėn, lyg ir Hrado link, bet ne visiškai, nes graži rožiaveidė 
mergina juoda suknia ir jaunuolis taip pat pasuko lyg ir Straho- 
vo link, bet ne visiškai, ir ponas Kopfrkinglas vėl iškišo ranką 
laukan pro pravertą stiklo plokštę. 

— Kažkaip čia krato, - tarė moteris už posūkio, — aš jaučiu. 
Kažkaip čia krato. Kad tik nenulėktų! 

— Kaipgi, kaipgi, taip ir bus, — nutraukė ją vyro balsas, — ir 
nulėks kaip tik tada, kai tu čia. Šimtą metų atlaikė, ir kaip tik 
šiandien, kai čia esi, ims ir nulėks. Tokios laimės aš nesulauksiu. — 
Paskui sušnypštė: — Viskas čia iš geležio, ne iš vaško, kvaiša tu, 
ne į boksą čia atėjai! Esi apžvalgos bokšte! 

— Na, o tenai, - parodė ranka ponas Kopfrkinglas, - tenai upė 
pasisuka. Tenai Hloubetinas. Kažkur ten yra Kateržinos gatvė, — 
tarė ir parodė ranka, - iš čia nesimato. Tikriausiai per maža, 
niekada joje nebuvau, žinau tik Kateržinos gatvę antrajame Pra- 
hos rajone. 

— Na, ir dar truputėlį, - po akimirkos tarė ponas Kopfrkin- 
glas ir dar truputėlį pasistūmėjo kairėn, iš kur matės Hradčanai, 
ir rožiaveidė juodai vilkinti mergina su jaunuoliu dar truputėlį 
pasistūmėjo stadiono link, - vėl Hradčanai, Šventojo Vito ka- 
tedra, čekų karalių ir prezidentų pilis... o tas šviesus platus pa- 

statas su stulpais, prieš kurį stovi tiek automobilių — Černino 
rūmai, buvusi užsienio reikalų ministerija, dabar ten įsikūręs po- 
nas Imperijos protektorius baronas fon Noiratas. Ar matai virš 
rūmų, brangioji, — jis nusišypsojo Lakmei ir ištiesė ranką pro 
angą, - matai plėvesuojant Imperijos vėliavą... įsižiūrėk geriau, 
nebijok... - sumosavo ranka, - koks drėgnas tasai vėjelis. Tai 
gerai paukšteliams jame, - pažvelgė į Lakmę, - lakioti... 

— Aš negalėsiu lipti žemyn, - garsiai tarė moteris už posūkio, — 
man galva apsisuktų. 

— O ko tau lipti žemyn, - nukirto vyras, — nusileisi liftu. 

— Negi čia važinėja liftas? —- paklausė moteris, - prašau nepa- 
sakot man. Koks čia tau liftas, juk ne Niujorke esi. Esi reiche. 

— Baik tu taukšt, - piktai sušuko vyras ir dar kažkuo trinkte- 
lėjo į grindis, - kodėl gi jis negalėtų važinėt? Ar ne juo tu čia 
pasikėlei? Argi mūsų čia neužvežė? Negi tu pati čia užsikorei? 

— Tos laidotuvės pasuko už kampo, - tarė ponas Kopfrkin- 
glas, dar labiau pasistumdamas į vakarus, iš kur geriau matėsi 
Strahovas, rožiaveidė juodai apsirengusi mergina su jaunuoliu 
taip pat truputį pasistūmėjo į pietus, - laidotuvės jau užsuko. Ta 
gatvė, kuri anksčiau juodavo, jau tuščia, jie artėja prie kapinių. 
Bet eina ne į Malvazinkas, o turbūt į Brževnovą. Vargšė mote- 
ris, — tarė, —- ar tik nebus nusižudžius. 

— Iš kur, tėve, Žinai, - paklausė Zina, - kad tai buvo moteris? 

— Tai jau taip ir sužinau, - nusišypsojo ponas Kopfrkinglas, - 
tokiu vidiniu pojūčiu. Taipgi ir pagal muziką, kurią pirmiausia 
išgirdome, — nusišypsojo. — Vargšė, ilgai truks, kol visiškai suirs. 
Bent dvi dešimtis metų. Krosnyje tai užtruktų septyniasdešimt 
penkias minutes. 

— Aš išsisuksiu koją, o tu užsimuši, - cyptelėjo moteris už 
posūkio, - tie laiptai juk įviji. Geriau jau užsivožk tą skrybėlę, 
nes kitaip nulėks. 

— Kokius niekus tu vis mali, - dabar jau smarkiai įsiutęs sušu- 

ko vyras ir vėl kažkuo trinktelėjo į grindis, net sudundėjo, — 
sakiau juk tau, kad čia yra liftas, šičia, - trinktelėjo, - nusileisi 
žemyn taip, kaip ir pasikėlei, ir viskas. Ir baik zaunyti, - suriko, — 
nes žinai, kas už mūsų nugarų. Toji tavo Jeruzalė! - sušuko gra- 
sindamas. 

Aikštelės viduryje sugirgždėjo ir atvažiavęs sustojo liftas, pro 
duris išėjo nauji atvykusieji. Paskui išėjo senyvas storas drimba 
kieta balta apykakle su raudona peteliške ir sušuko visiems: 

— Liftas žemyn nevažiuos, pasinaudokite laiptais numeris du! — 
ir užtrenkė duris. 

— Štai tau! —- sušuko moteris už posūkio, - štai, prašom! Ką 
čia man paistei, dabar reikės lipti, tu... 

Ir iš už posūkio išbėgo moteris, ant jos skrybėlės plaikstėsi 
ilga plunksna, o ant kaklo karoliai. Ji bėgo apie aikštelę, jai įkan- 
din iškėlęs lazdą bėgo žemesnis apkūnus vyras kieta skrybėle. 
Taip ji dukart apibėgo aikštelę, viskas net lingavo, 0 jis taip pat 
dukart, paskui ji puolė prie laiptų numeris du ir nubildėjo že- 
myn... Apkūnusis nusiėmė skrybėlę, išsitraukė nosinę ir tarė žmo- 
nėms aikštelėje: 

— Beprotė. Iš čia ji matė Jeruzalę ir kažkokį rojų, manė, kad 
čia pateko į dangų. Ir visą laiką taip. Jau niekur su ja ir neinu, — 
nusišluostė nosine kaktą, o greiti žingsniai laiptuose tuo metu 
vis labiau tolo, - keliaus jau ji į durnyną. Tenai, - parodė Bohni- 
cių link... 

— Tai nieko, nieko, - greitai tarė ponas Kopfrkinglas, kai į jį 
atsisuko Milis ir regimai norėjo kažką pasakyti, lygiai kaip ir 
Zina su Lakme, kuri buvo gana liūdna, - tai poniai, matyt, apsi- 
suko galva. Taip gali atsitikt, kai žmogus stovi per aukštai. Bet 
čia negali būti dangus, - jis liūdnai nusišypsojo, - antraip čia 
neturėtų būti kančios ir turėtų būt angelų. Tada jau nebūtų nė 
mirties, nebebūtų persikūnijimo. Jai tai praeis, — tarė jis, — tai 
praeis, kai atsidurs apačioje. Apačioje, - ponas Kopfrkinglas 

pažvelgė žemyn, į šešiasdešimties metrų gilumą, parodė kažkur 
už Deivicių ir tarė: 

— Kažkur tenai yra Suchdolas... 

Paskui jisai Žvilgtelėjo į gražią rožiaveidę juoda suknele su 
jaunuoliu ir tarė: 

— Na, dangiškieji, mes taip pat pamažu eikime... 

Jie priėjo prie laiptų numeris du ir iš lėto pradėjo leistis. Pir- 
moji ėjo Zina juoda šilkine suknele iš gimimo dienos, paskui ją, 
įsikibęs turėklų, o kita ranka suspaudęs beretę, Milis, ėjo koja 
už kojos, už jo — tamsia šilkine suknele su siuvinėta apykakle 
vilkinti Lakmė, ji taip pat laikės turėklų... ir paskutinis ėjo po- 
nas Kopfrkinglas. 

— Tokiame aukštyje tarsi išvirto, - nusišypsojo į juodus Lakmės 
plaukus priešais, - mus supanti ir įžvelgti trukdanti siena. Viskas 
čia kaip ant aukščiausio kalno, kai visas pasaulis po kojomis. 

Ir pridūrė: 

— Mirtis yra graži ir vertinga, bet turi būti užtikrintas sudegi- 
nimas. Ne taip, kaip tai vargšei moteriškei, kurios laidotuves 
matėme Strahove. Kam užtikrintas sudeginimas, tas neturi ko 
baimintis ir gali ramiai numirti, - nusišypsojo į Lakmės galvą 
priešais, paskui pro geležinius stulpus pažvelgė žemyn, į truputį 
mažesnę nei šešiasdešimties metrų gelmę, nes buvo dar pačiame 
laiptų viršuje, iškišo ranką lauk į malonų drėgną vėjelį ir tarė: 

— Tai bent būtų šuolis. 

Apačioje prie pertvaros, netoli kasos, pagyvenusi akiniuota 
moteris kėlė nuo žemės sulaužytą plunksną ir pertrauktą karo- 
lių vėrinį. 

— Negalėjau ateit laiku, - gan sausai, bet visai ne priešiškai po- 
nas Kopfrkinglas pasakė direktoriui Srnecui jo kabinete porai 
dienui praėjus po apsilankymo „Kazino“ ir apžvalgos rate, - įvyko 
tai, ko negalėjau numatyti. Dalyvavau pasitarime. 

Direktorius pažvelgė į poną Kopfrkinglą ir nepasakė nė žo- 
džio, jo veide nesuvirpėjo nė raumenėlis, jis nė nemirktelėjo. 
Ponas Kopfrkinglas truputį linktelėjo ir išėjo. Direktorius, sakė 
sau, eidamas laiptais į rūbinę, ne savo kaily, lyg nujaučia, kad 
aplink jį kažkas vyksta. Kad apie jį kalbama ir tariamasi. Kad 
jau neilgai išsilaikys čia. Jis nėra blogas Žmogus, kalbėjo sau, bet 
ką padarysi. Negalima pakęsti kenkėjų tokiose vietose. Juk nie- 
kas nepakęstų kenkėjų tokiose vietose, tai savaime suprantama 
ir žmogiška. Tai, ką jis pasakė apie vokiečių deginimą krosnyse, 
tai... Ponas Kopfrkinglas stipriai papurtė galvą, delnu pridengė 
akis ir paspartino žingsnį, kad greičiau pasiektų rūbinę. Atėjo į 
rūbinę ir persirengė. Prie krosnių nusišypsojo Zajicui ir Bera- 
nui, kurie tylomis šaltai stebėjo termometrus, per mikrofoną iš 
apeigų salės skambėjo „Čekija graži, Čekija mano...“, pasiteira- 
vo jų, kur ponas Dvoržakas, ir Zajicas galva mostelėjo į korido- 
riaus galą, ruošyklos link. 

— Pataisote drabužius, - ruošykloje nusišypsojo ponui Dvor- 

žakui, kuris stovėjo prie vieno atidaryto karsto ir dėjo gėles ant 
mirusiosios, priėjo arčiau, pasižiūrėjo ir tarė: 

— Graži suknelė, žavinga, juoda, šilkinė ir, žinoma, su apy- 
kakle. Žmonės į karstą, kaip visada, ima pačius geriausius, ko- 
kius turi, drabužius. Kad ir tokius, pone Dvoržakai, kuriuos tik 
porą kartų tebuvo apsivilkę. Kiekvienas, pone Dvoržakai, nori 
būti gražus karste. 

Paskui tęsė: 

— Tai panelė Vomačkova. Pardavinėjo vyną ir stipresnius gė- 
rimus užkandinėje, nelaiminga panelė... Po akimirkos iškeliaus 
į salę, ponas Pelikanas ją išveš. O šis karstas, - ponas Kopfr- 
kinglas parodė septintu numeriu pažymėtą užkaltą karstą, — 
užkaltas, jis nerodomas ir keliaus tiesiai į apeigas, infekcijos 
atvejis. Ponas Kalousas... Jau, pone Dvoržakai, beveik nebe- 
rūkote, ar ne, - ponas Kopfrkinglas nusišypsojo ir pažvelgė į 
geležinę dalbą, kuri gulėjo ruošykloj ant žemės šalia prideng- 
tos nišos, — atrodo, kad jau pripratote. Ateina ponas Pelika- 
nas, — parodė į duris. Kai įėjo ponas Pelikanas su vežimėliu, 
ponas Kopfrkinglas dar kartą pasižiūrėjo į gėlėmis padabintą 
panelę karste, linktelėjo ponui Pelikanui ir tarė: - Galite pasi- 
imti. Vomačkova parengta... 

Ponui Kopfrkinglui einant iš pastato, iš sarginės išlindo po- 
nas Fenekas. 

— Pone Kopitrkinglai, - pakėlė ašarojančias akis, o jo balsas ir 
ranka su ilgu nagu ant mažylio piršto drebėjo, - kaip ten su tuo 
morfijum... 

— Pone Fenekai, - gan šiurkščiai atsakė ponas Kopfrkinglas 
ir sustojo, - jei nesiliausite kibti, aš pranešiu policijai. Juk žino- 
te, kad už morfinizmą baudžiama. Tai su žmogaus orumu nesu- 
derinamas iškrypimas. Nenoriu daugiau girdėti nė žodžio, ki- 
taip pasiųsiu jus į beprotnamį. - Jis pažvelgė į kone svirduliuo- 
jantį poną Feneką ir truputį atlaidžiau tęsė: - Nieko jums, pone 

Fenekai, neduosiu, nes saugau jūsų sveikatą. Jeigu neturite pro- 
to, tai aš privalau būt protingas ir neapsunkinti savo sąžinės. 
Esu garbingas ir sveikas Žmogus. Aš pats negeriu alkoholio, nė 
nerūkau, esu abstinentas ir, matote, dar tebegyvenu. Liaukitės 
kibt prie manęs. 

Ponas Fenekas visiškai palūžęs įlindo atgal į sarginę. Žiūrėk, 
iš tikro, galvojo ponas Kopfrkinglas, eidamas iš pastato į kiemą, 
vos truputį parodžiau jėgos, tuoj išsigando. Žiūrėk, kaip iš tikro 
jėga ir tvirtu būdu galima padėti žmonijai. Silpnieji ir nevisaver- 
čiai yra sunkmenos, jie neprisidės kovoje dėl rytdienos. Kiemo 
sarginėje pamatė poną Vraną, kuris ten sėdėjo, nes kažkas jam 
su kepenimis, ir jam pasirodė, kad ponas Vrana, pamatęs jį, nu- 
sisuko.... 

Kai parėjo namo, dangiškoji stovėjo valgomajame prie lango 
po paveikslu su vestuvių eisena ir lentele, tauriausiuoju eismo 
tvarkaraščiu, tiktai šyptelėjo jos juodiems plaukams ir pajuto 
gailestį. Paskui užtiko Milį prie mažojo veidrodžio, kabančio val- 
gomajame, greitai kažką beslepiant. Pastebėjo, jog tai fotografi- 
ja, Ir tarė sau, taigi, gyvenimas eina į priekį. Ne vien Zina ir tas 
jos ponas Mila, bet jau ir Milis, na, žinoma, vaikai bręsta, auga... 
jis žengė prie radijo ir įjungė jį. 

— Vargšas tas mūsų ponas Fenekas, - tarė, - vėl norėjo, kad 
duočiau morfijaus. Tai silpnas, ištižęs, baigtas Žmogus... tai iškry- 
pimas. Kažin kaip ponas Pracharžas su savo gėrimu ir nelaimin- 
gas jo sūnus Voita, jau beveik metai, kai mačiau ponią. - Iš radi- 
jo suskambėjo saldi Almavivos kavatina iš „Kirpėjo“, dainuoja- 
ma po Rosinos balkonu... ponas Kopfrkinglas apsisuko, priėjo 
prie Milio, stovinčio po mažuoju veidrodžiu, ir ištiesė ranką. 

— Tai parodyk man tą savo meilę, - atkišo delną, — tą savo 
pirmąją meilę, kad mes susipažintume... 

Kiek pasvyravęs Milis padavė fotografiją. Bet tai buvo ne mer- 
gina. Tai buvo mėsininko mokinys. 


144 LADISLAV FUKS Iš LAVONŲ DEGINTOJAS 


— Tai tas mėsininko mokinys, - sumikčiojo Milis, žiūrėdamas 
į katę, - na, tas boksininkas. 

Akimirką tvyrojo tyla, paskui ponas Kopfrkinglas nusišypso- 
jo ir tarė: 

— Iš kur ją gavai? Jūs pažįstami? 

— Juk tu pats mane pasiuntei programos, kad sužinočiau, kas 
boksuojasi, — tarė Milis, paskui prasitarė, kad du kartus buvo 
Jaunimo klube, kur vyksta treniruotės. 

— Ir juk ten buvo parašyta, - tarė Milis, - „ateikite pas mus...“, 
na, tame lapelyje, - tarė jis, - kvietime, kurį man davė ponas 
inžinierius Reinkė... 

— Bet juk tai, Mili, puiku, draugauti su boksininku, - po aki- 
mirkos tarė ponas Kopfrkinglas ir pagalvojo, draugauja su bok- 
sininku, tai gal vis dėlto nebus toks ištižęs, sumoteriškėjęs, kaip 
sako Vilis, gal dar pasikeis, ir balsu tarė: 

— Tu, Mili, turi būti tvirtas, drąsus, šimtaprocentinis, tavy juk 
vokiškas kraujas. Iš manęs, —- pridūrė suraukęs antakius. - Po 
atostogų pereisi į vokiečių gimnaziją. Na, taip, - jis nusišypsojo 
prislėgtai, liūdnai Lakmei, paskui vėl pasisuko į Milį, kuris Žiū- 
rėjo į katę, ir tarė: - Draugauti su boksininku tikrai gerai, bok- 
sas yra kovos sportas, ein Wettkampf, Vadas laiko jį vienu ge- 
riausių. Kad tik, Mili, vis neklajotum. Geriau neik nė prie tilto. 
Ar tas tavo boksininkas daug treniruojasi? — nusišypsojo grą- 
žindamas berniukui fotografiją, o kai Milis linktelėjo, paklausė: — 
Ką jis tau pasakoja, apie ką kalbatės? 

Ir su siaubu patyrė, ką boksininkas jam pasakoja, apie ką jie 
kalbasi. Kodėl tiek daug treniruojasi. Kodėl taip atkakliai mo- 
kosi boksuotis. Kodėl jo smūgiai turi būti tikslūs. Nes vokiečiai 
įsiveržė į mūsų žemę. Nes jie smurtininkai. Nes pamynė mūs 
laisvę... Milis, kartodamas tai, žvelgė avinėlio akimis, žvelgė į 
katę, ir ponas Kopfrkinglas susitvardė ir liūdnai papurtė galvą. 
Dar turiu laiko viską jam paaiškinti, galvojo jis žiūrėdamas į Mi- 

lį, greitai jam tai paaiškinsiu, įkalbėsiu, įtikinsiu. Jis priėjo prie 
radijo, per kurį kaip tik Almaviva baigė dainuoti savo saldžiąją 
dainą Rosinai, ir truputį pastūmė besipinančią po kojom katę. 


Prieš Sekmines gestapas krematoriume suėmė Josefą Zajicą ir 
Beraną, paskui - direktorių Srnecą. Tai, ką padarė gestapas, kal- 
bėjo sau NSDAP narys, gryna vokiška siela, ponas Karlas Kopfr- 
kinglas, gali pasirodyt žiauroka. Bet, regis, nieko kita ir nebuvo 
galima imtis. Nieko nepadarysi, juk kalbama apie milijonų žmo- 
nių laimę. Būtų tikras nusikaltimas tautai, tarė sau ponas Kopfr- 
kinglas, ir nusikaltimas Žmonijai, jei nesugebėtume atsikratyti 
kenkėjų, jei sėdėtume rankas sudėję ir Žiūrėtume į jų sėjamą 
naikinimą. Taigi gestapas krematoriume suėmė Zajicą, Beraną 
ir direktorių Srnecą... Milis ir Zina Sekminėms išvažiavo pas 
gerąją tetą iš Slatinianų, kuri, jei būtų buvusi katalikė, po mirties 
būtų paskelbta šventąja, jau dabar buvo šventoji, - išvažiavo pas 
ją su lelijų puokšte, o tomis dienomis sprendėsi svarbus ponui 
Kopfrkinglui jo paaukštinimo klausimas. 

— Dangiškoji, - pasakė ponas Kopfrkinglas savo Lakmei val- 
gomajame, - vaikai Sekminėms išvažiavo pas tetą į Slatinianus, 
pas tą mūsų gerąją sielą, kuri jau dabar yra šventoji... 1r mes 
esam vieni. Pas mus suėmė poną Zajicą, Beraną ir diektorių Srne- 
cą... dievaižin kodėl, turbūt už jų priešiškumą Imperijai, vokie- 
čių tautai, žmonijai... Ką? - jis nusišypsojo Lakmei, ši persigan- 
do, - ko tu bijai? Kad suėmė Zajicą, Beraną ir direktorių? Nusi- 
ramink, nieko jiems neatsitiks, kas gi jiems galėtų atsitikt, tie- 
siog perkels juos į kitas darbovietes. — Ir tęsė: - Direktorium 
vietoj pono Srneco turiu būti aš. Turiu būti direktorium, nes esu 
specialistas... Ką, brangioji, jeigu taip šventiškai apsirengus ir 
pasidarius sau nedideles gražias vaišes? Žinoma, be vyno, esu 
abstinentas... paskui išsimaudytume savo gražiojoje vonioje, kaip 
ir dera po romėniškų vaišių. Ar tik ne mūsų dangiškųjų vestuvių 

metinės? — švelniai nusišypsojo, - arba bent mūsų palaimintojo 
susipažinimo zooparke prie leopardo metinės... ne metinės, ge- 
rai, bet tarkime, kad metinės... eikš, - ponas Kopfrkinglas paė- 
mė Lakmę už parankės ir nuvedė į virtuvę, kad jie pasiruoštų 
valgį. 

Vakare, kai maistas jau buvo paruoštas, ponas Kopfrkinglas 
paragino Lakmę apsivilkti tamsiąją šventinę šilko suknią su bal- 
ta siuvinėta apykakle ir, kai apsivilko, nuvedė ją į valgomąjį, pa- 
sodino prie stalo, atnešė sumuštinių, migdolų, kavos ir arbatos, 
įjungė radiją, tada ir pats atsisėdo prie stalo. 

— Ar girdi, dangute, - švelniai nusišypsojo, - tai, ką kaip tik 
dabar groja, yra choras ir boso partija iš Donicečio „Liučija de 
Lamermur“. Tai įdomu. Tai tobula laidotuvių muzika, tačiau taip 
retai pas mus grojama. Jeigu ją sugrotų mūsų salėje, tai būtų 
tikrai vertos laidotuvės. Poniai Strunai andai grojo „Nebaigtą- 
ją“, panelei Čarskai - Dvoržako „Largo“, o neseniai panelei Vo- 
mačkovai — Frydricho fon Flotovo „Dainą apie paskutinę rožę“. 
Bėda tik, kad dažniausiai ne mirusieji pasirenka muziką, ją pa- 
renka likę gyventi! Tie renka ne pagal mirusiųjų skonį, 0 pagal 
savąjį. Ir parenka ne tai, kas patiktų jų vargšams, oO tai, kas jiems 
patiems patinka. 

Po kiek laiko jis tarė: 

— Tai didžioji Liučijos arija iš trečiojo veiksmo. Dainuoja kaž- 
kokia įžymi italė. 

Kolei jie valgė ir iš radijo sklido didžioji Liučijos arija, ponas 
Kopfrkinglas kalbėjo: 

- Skaisčiausioji, visas gyvenimas mums prieš akis. Mums, dan- 
giškoji, atviras visas pasaulis. Dangus mums atviras, - parodė ir 
pažvelgė į lubas, tarsi rodytų žvaigždes, nuostabų paveikslą ar- 
ba reginį, - dangus, kuriame per visus tuos devyniolika kartu 
praleistų metų nepasirodė nė vienas debesėlis, dangus, kokį kar- 
tais matau viršum savo Mirties šventyklos, kai joje niekas nede- 

ginamas. Tačiau pastebėjau, kad vonios kambary sugedo venti- 
liatorius, noriu rytoj atiduot jį taisyti. Kol kas pririšau virvutę su 
kilpa, kad ventiliatorių būtų galima atidaryt nuo kėdės. Toji užuo- 
laida kampe, - mostelėjo lango pusėn, - kurią per Kūčias paro- 
dė Vilis, nuo tol gerai laikosi. Girdi tą gražų dainavimą, - paro- 
dė į radiją, iš kurio sklido didžioji Liučijos arija, - tikra tiesa, 
kad vargšu miršta tas, kuris nepatyrė muzikos grožio, kur kažin 
Rosana... 

Po vakarienės ponas Kopfrkinglas pabučiavo dangiškąją ir tarė: 

— Eime, neišpasakytoji, prieš nusirengdami paruoškime vonią. 

Jis paėmė kėdę ir jie nuėjo, į juos žiūrėjo katė. 

— Karšta čia, - tarė ponas Kopfrkinglas vonios kambaryje ir 
pastatė kėdę po ventiliatoriumi, - rodos, persistengiau su šildy- 
mu. Atidaryk tą ventiliatorių, brangioji. 

Kai Lakmė užlipo ant kėdės, ponas Kopfrkinglas paglostė jos 
blauzdą, užmetė kilpą ant kaklo ir su švelnia šypsena pasakė: 

— Ojei taip tave, brangioji, pakorus? 

Ji iš viršaus nusišypsojo jam, tikriausiai gerai nesuprato, jis 
taip pat nusišypsojo, paspyrė kėdę, ir buvo baigta. 

Prieškambary paėmė paltą, nuėjo į vokiečių kriminalinę poli- 
ciją 1r padiktavo protokolui: 

— Matyt, padarė tai iš nevilties. Buvo žydiško kraujo ir nega- 
lėjo pakelti gyvenimo šalia manęs. Tikriausiai nujautė, kad no- 
riu skirtis su ja, kad tai nesuderinama su mano vokiška garbe. 

O mintyse sau kalbėjo: gailėjaus tavęs, brangi, gailėjausi. Bu- 
vai nutilusi ir liūdna, žinoma, kaip kitaip, tačiau aš kaip vokietis 
turėjau sudėti šią auką. Apsaugojau tave, brangioji, nuo kančių, 
kurios kitaip būtų tau tekusios. Ir kiek tau, dangiškoji, per tavą- 
jį kraują būtų tekę prisikankinti naujojoje, teisingoje pasaulinė- 
je tvarkoje... 

Lakmė buvo paversta pelenais Chrudime prie Slatinianų... o 
ponas Kopfrkinglas po Sekminių buvo paskirtas Prahos kre- 

matoriumo direktorium. Jis išleido į pensiją poną Vraną, kuris 
sėdėjo kiemo sarginėje todėl, kad kažkas jam buvo su kepenim, 
jis jau senas, galvojo, kai atėjau čionai dirbti beveik prieš dvi 
dešimtis metų, jis jau čia sėdėjo, tegu pailsi, atleido valytoją po- 
nią Podzimkovą, juk ji beveik bijosi, tarė sau, teišgelbėsiu ją nuo 
baimės, nuo to prakeikimo... Bet paliko poną Dvoržaką: „žino- 
te, pone Dvoržakai, man patinka, kad jūs negeriat ir nerūkote, — 
tarė jam, - kad jūs esate abstinentas...“, paliko ir poną Pelikaną, 
taip pat ir poną Feneką dar paliko. Turėčiau jį apsaugoti, pagal- 
vojo kartą direktoriaus kabinete, juk vos laikos ant kojų. Kai jis 
ėjo pro sarginę, ponas Fenekas verkė ir gūžėsi nelyginant šuo. 


14 


Taip, tai, ką padarė motina, buvo smūgis vaikams, bet gyvenime 
tenka su daug kuo susitaikyti. 

- Šiandien, brangiausieji,- valgomajame, stovėdamas po lempa 
su laikraščiu rankose, tarė ponas Kopfrkinglas, - šiandienis gy- 
venimas yra didi kova, gyvename didingais kaitos laikais ir ten- 
ka narsiai pakelti visus išbandymus ir kančias. Mūsų dangiškoji 
jau palaiminta, kaip ir jos motina. Maloningoji gamta išplėšė ją 
iš šio pasaulio pančių, ramybėj sugrįžo ten, iš kur rados, į dul- 
kes, jai atsivėrė eteris, galbūt šią akimirką jau įgijusi naują kūną, 
sudeginimas paspartina... Buvo miela ir gera žmona, - tarė su 
laikraščiu rankose, - ištikima, tyli, kukli, amžinoji šviesa jai jau 
šviečia, ilsisi jau ramybėje. 

Paskui, žiūrėdamas į laikraštį, tarė: 

— Žmogaus gyvenime nėra nieko tikra. Ateitis netikra, todėl 
žmonės dažnai jos bijo. Viena, kas tikra žmogaus gyvenime, yra 
mirtis. Dabar, beje, jau tikra ir tai, kad Europoje bus įtvirtinta 
nauja, laiminga tvarka. Naujoji, laiminga Vado Europa ir mirtis 
yra vienintelės dvi tikrybės, kurias mes, žmonės, šiandieną turi- 
me... Čia, laikraštyje... - pavartė laikraštį, — yra gražus eilėraštis, 
atrodo man, lyg būtų specialiai parašytas mūsų palaimintosios gar- 
bei. Perskaitysiu jums bent pirmą posmelį, - ir perskaitė: 

Kai prieblandoj diena su vakaru žieduojasi... 

Pažvelgė į paveikslą su vestuvių eisena šalia lentelės, mirties 
eismo tvarkaraščio, ir rūpestingai tęsė: 

Liepsnos nebegali jau skaudėti... 

Padėjo laikraštį, paėmė iš lentynos knygą apie Tibetą ir tarė: 

— Dabar jums, švelnieji, kai netekome motinos, turiu dar dau- 
giau aukotis ir dar labiau jumis rūpintis. Zinute, - nusišypsojo 
dukrai ir pažvelgė į knygą apie Tibetą, kurią laikė rankoje, - esi 
graži kaip tavoji motina, draugauji su ponu Mila, tačiau po atos- 
togų reikėtų tau pereiti į vokiečių mokyklą. Miliui taipgi, - ilgu 
tiriamu žvilgsniu nudelbė vaiką, paskui vėl pažvelgė į knygą apie 
Tibetą ir kiek suraukė kaktą, tasai berniukas su savo švelnia 
sumoteriškėjusia siela kėlė kuo toliau, tuo daugiau rūpesčių. Nie- 
kada nebuvo jis į mane, galvojo, žvelgdamas į knygą, niekada 
nebuvo į mane, ir klajoja gatvėmis dar labiau nei anksčiau. Kad 
tik vėl kur nors nenuklystų naktį ir nereikėtų vėl ieškoti su poli- 
cija, kaip anąkart Suchdole. Tasai jo mokinys boksininkas, užuot 
jį grūdinęs ir stiprinęs, tiktai suvedžioja ir klaidina... Kad tik 
nenutiktų taip, kaip su tuo nelaiminguoju Pracharžų Voitiku iš 
mūsų namo. Ir kartą... 

Kartą „Kazino“, dalyvaujant šviesiaplaukei gražuolei Marijai, 
atrodančiai kaip angelas arba aukščiausios klasės artistė, kurią 
jis vadino Marlena, pasikalbėjo apie jį su Viliu. 

— Kuo toliau, tuo daugiau rūpesčių su Miliu, - atsiduso žvelg- 
damas į kilimus, paveikslus ir tviskančius šviestuvus, — kuo to- 
liau, tuo labiau atrodo ištižęs ir sumoteriškėjęs, niekada nebuvo 
jis į mane ir klajoja dar daugiau nei anksčiau. Bijau, kad vėl ne- 
apsinakvotų kur nors Suchdole. Iš to bokso, kur mes anąkart 
buvome, - pažvelgė į konjako taureles ant stalo, - deja, ne per 
daug pasisėmė. Pats nė už ką nesiboksuotų, nors to gali ir pri- 
reikti, kaip tu sakei. Iš to bokso tuomet, matyt, tiek tepešė, kad 
susipažino su mėsininko mokiniu. Tas mokinys boksininkas, ta- 

čiau, kaip man atrodo, tiktai klaidina jį ir suvedžioja, užuot grū- 
dinęs ir stiprinęs jame vokiškąjį kraują, kurį iš manęs paveldėjo, 
tiesiog liūdna. Kad tik neatsitiktų, - pažvelgė į konjako taurelę 
ant stalo, - kaip su tuo nelaiminguoju Pracharžų Voitiku iš mū- 
sų namo... 

— Jo motina buvo pusiau žydė, - tarė Vilis ir pažvelgė į švie- 
siaplaukę Marleną, ši atsirėmė į pono Kopfrkinglo petį, - ir, 
matyt, tai ryškėja. Milivojus yra antro laipsnio mišrūnas. Pagal 
Imperijos 1935 lapkričio 14 pilietybės įstatymo 2 paragrafą, jis 
yra antro laipsnio žydiškas mišrūnas, vadinamasis ketvirčiu žy- 
das... Vierteljude ist derjenige, der von einem volljuedischen Gros- 
selternteil abstammt*. Toks įstatymas, - tarė žvelgdamas į atsi- 
rėmusią į poną Kopfrkinglą Marleną, - įstatymai skirti tarnauti 
žmonėms, kaip pats sakai, ir mes privalome juos gerbti. Bijausi, 
Karlai, kad jo nepriims į mūsų gimnaziją. Bijau, kad jo nepriims 
nė į hitlerjugendą. Tikrai neparagausi konjako? — parodė į tau- 
reles ant stalo, bet ponas Kopfrkinglas papurtė galvą ir vieną jų 
truputį atstūmė. 

— Artinamės prie Varšuvos, — nusijuokė Marlena. 


Tos savaitės, kai virš Varšuvos suplevėsavo svastika ir Imperijos 
ginkluotosios pajėgos ritosi toliau į Rytus, šeštadienio popietę 
ponas Karlas Kopfrkinglas apsiavė naujus juodus aulinius ba- 
tus, užsidėjo žalią nusklembtą skrybėlę su virvele ir plunksna, 
kurią neseniai pirko pas vokietį skrybėlininką Na Mūstku gat- 
vėj, į švarko kišenę įsidėjo mažas gražias repliukes ir išėjo paro- 
dyti Miliui krematoriumo. Šeštadienio popietę jau nebuvo degi- 
nama, galima apžiūrėt. Buvo graži diena. Prie namų sutiko Janą 
Betelheimą ir Voitiką Pracharžą. Jie stovėjo atsirėmę į sieną ir 
žiūrėjo į sustojančius automobilius. Linktelėjo Miliui ir pasitei- 


* Ketvirčiu žydas vra tas. kurio seneliai gryni žydai (vok.). 

ravo, kur einąs. Ponas Kopfrkinglas sustojo, draugiškai nusišyp- 
sojo ir pasakė, kad pasivaikščioti. Milis žiūrėjo į abu berniukus, 
O jie į jį, tarsi mintyse kurtų kokius planus, ir ponas Kopfrkin- 
glas tarė: 

— Turite, berniukai, vėl kada nors užeiti. Seniai jau pas mus 
bebuvote. Tiktai išėję gatvėn neikite kur toli. Deja, dabar ne 
klajonių metas. 

Paskui nusišypsojo stovintiems automobiliams ir tarė: 

— Tai čia, Mili, pagal tavo teoriją spalvoti automobiliai, ar 
ne? Žalieji yra kariški ir kalėjimo, o baltieji - sanitariniai. An- 
gelams. 

Linktelėjo berniukams ir jie nuėjo toliau... Paėjus keletą žings- 
nių ponas Kopfrkinglas tarė: 

— Galbūt, Mili, mes taip pat greitai turėsime gražų spalvotą 
automobilį, kuris vežios tave, kaip buvo vežiojamas Janas Be- 
telheimas. Sekmadieniais važinėtume į išvykas. Žinoma, kur nors 
toliau nei Suchdolas, kad ir į kokią nors pilį, tai, manau, tau 
patiktų. Daktaras Betelheimas, deja, automobilio jau nebeturi. 

Jie priėjo rožinę cukrainę ir Milis sustojo. 

— Tai palauk, smaližiau žvėrie, - nusišypsojo ponas Kopfrkin- 
glas ir siektelėjo kišenės, kurioje buvo repliukės, - štai, paimk ir 
nusipirk eskimo. - Paskui darkart kyštelėjo ranką kišenėn ir tarė: 

— Palauk, nusipirk dar ir pyragaitį. 

Milis nusipirko eskimo ledų ir pyragaitį, ir jie nuėjo toliau. 
Prie Vinohradų kapinių kabojo kažkokia reklama, po ja stovėjo 
senyvas storas drimba ir skaitė ją. Priėjęs arčiau ponas Kopfr- 
kinglas pamatė, jog drimba su kieta balta apykakle ir raudona 
peteliške, ir, pastebėjęs tai, kiek kilstelėjo galvą. 

— Gaila, - pasakė Miliui ir jo balsas truputį suvirpėjo, - gaila, 
kad su mumis nėra tavo dangiškos motinos. 

Pažvelgė į reklamą ir jam pasirodė, kad kai kurios raidės nori 
Iš jos iššokti: 

Užuolaidas ir portjeras taiso 
JOSEFA BROUČKOVA 
PRAHA - HLOUBETINAS 
Kateržinos 7 


— Eikime per kapines, - tarė Miliui, - iš tos pusės gražesnis 
kelias negu per kiemą. Prieš tapdamas direktorium per pietus 
išeidavau čia pasivaikščioti. Gaila, kad tavo dangiška motina jau 
pas Viešpatį. 

Vos įėję pro kapinių vartus, už pirmųjų antkapių išgirdo triukš- 
mą ir bildesį, tarsi kas šokinėtų ir šnypštų, ir tuoj priešais juos 
iššoko kažkokia moteris su karolių vėriniu ir skrybėle su plunks- 
na, ji rodė į kažką už savęs ir cypčiojo, 0 ją vijosi žemas kresnas 
vyras kieta skrybėle, su lazda ir šaukė: 

— Kur bėgi, tu... čia nėra jokių bokštų, čia kapinės. Kapinėse 
buvai!.. 

Jis sustojo prieš poną Kopfrkinglą, nirtulingai papurtė galvą 
prieš jo juodus aulinius batus, žalią nusklembtą skrybėlę su vir- 
vele ir plunksna ir išrėkė: 

— Tai beprotė, visą laiką man ką nors iškrečia! Pasivaideno jai, 
kad vedu ją į kažkokias Žudynes!.. 

— Nieko, tuoj jai praeis, - maloniai ištarė ponas Kopfrkinglas, 
ir storulis nusiėmė skrybėlę ir nusišluostė kaktą. 

— Eikš, - meiliai paragino Milį ponas Kopfrkinglas, berniukas 
žvelgė išsigandęs, - tikriausiai jai priepuolis, tuoj praeis, angelai 
tarp žmonių, gydytojai jai padės. Mili, - tarė, - žiūrėk, niekada 
nesikišk burnon šaltosios ugnies. Tai gali liūdnai baigtis. Ar ska- 
nus buvo pyragaitis? 

Jie perėjo kapinėm tarp kapų, ant jų gulėjo vainikai, ir atsidū- 
rė prieš krematoriumo pastatą. Sarginėje tirtėjo tas šunėkas su 
ilgu nagu ant mažylio ir, išvydęs poną direktorių su auliniais ba- 
tais, nusklembta skrybėle su virvele ir plunksna, ėmė lankstytis, 

jo užtinusios akys ašarojo. Kažin, ar išsaugosiu jį, pagalvojo po- 
nas Kopfrkinglas, turėsiu atleist ar padėt uždaryt beprotnamy. 
Pamojo jam ranka ir nuėjo toliau. Atvedė Milį į rūbinėn sukantį 
koridorių, prie užgesusių krosnių, ten jautės lizolio kvapas, ir 
berniukas visas virpėjo kaip drebulė. 

— Tai čia tos krosnys, — drebėjo ir nejaukiai dairėsi. 

— Šitos, - nusišypsojo ponas Kopfrkinglas, - bet galgi tu ne- 
pradėsi čia bijotis. Juk jos tuščios, juk nedeginama. Tu, Mili, 
visada bijai, kai tik kur nors einame, - nusišypsojo. - Nežinau, 
iš ko tai paveldėjai. Bijojai tąkart panoptikume, bijojai per bok- 
są, bijojai prie apžvalgos bokšto... ir ar kas nors atsitiko? 

Paskui tęsė: 

— Šitie mygtukai valdo geležinę uždangą apeigų salėje, čia ter- 
mometrai, čia mikrofonas, kad darbuotojai galėtų klausytis mu- 
zikos... tai tokie tie mūsų gerieji mechanizmai ir automatizmai... 
tenai ant pastolių yra dūminiai krosnių langeliai, jų, manau, tau 
išties nereikia matyti... Čia kabo lentelė, ją Žinai, palauk, pažiū- 
rėsiu... 

Jie praėjo pro skardinių, skirtų pelenams, sandėlį - jų sker- 
smuo 16 centimetrų, aukštis 23 centimetrai, tenai jautės lizolio 
kvapas, ir berniukas virpėjo kaip drebulė... 

— Tai skardinių pelenams sandėlis, - tarė ponas Kopfrkinglas, — 
tai normalizuota... 

Jie įėjo į ruošyklą su karstais. 

- Čia matai poną Daneką, - nusišypsojo ponas Kopfrkinglas, — 
šičia daktarą Veverką, jo karstas ankštokas, vargšas, kai užvoš 
dangtį, prispaus jam kaktą, o čia guli ponas Piskoržas... jis mirė 
nuo angeliškos ligos... bet tai nesvarbu. Parodysiu tau šitą kars- 
tą, — nusišypsojo ponas Kopfrkinglas ir jie priėjo prie užkalto 
karsto, pažymėto 5 numeriu, su užrašyta E. Vagnerio pavarde, - 
jis užkaltas ir nebus atidaromas. Nebus išstatomas, pirmadienį 
iš čia keliaus tiesiai į apeigų salę. 

Ponas Kopfrkinglas ištraukė iš kišenės repliukes ir atidarė 
dangtį. 

Karste jie pamatė aštrių bruožų veidą ir pilkai žalią paradinę 
uniformą. Ant krūtinės gulėjo geležinis kryžius, kepurė ir bal- 
tos pirštinės. Iš sagos kilpos kyšojo lauro šakelė, kita šakelė, 
tikriausiai mirtos, gulėjo ant sukryžiuotų rankų. 

— Tai ponas Ernstas Vagneris, - tarė ponas Kopfrkinglas ber- 
niukui, kuris virpėjo kaip drebulė ir neviltingai gniaužė rankas, - 
SS Sturmbannfuerer... mylėjo tautą ir muziką, bus palaidotas ai- 
dint Vagnerio „Parsifaliui“. Tai tasai tavo boksininkas daužys 
vokiečius, — ponas Kopfrkinglas liūdnai nusišypsojo išsigandu- 
siam sūnui, — užpuolikus, įsibrovėlius. Tikriausiai jam pasakei, 
kad mėgsti saldumynus, ir jis kviečia tave į cukraines, ar ne... Tai 
žiūrėk, tasai ponas Vagneris yra grynakraujis vokietis. Tai ne 
kokia ištižusi, sumoteriškėjusi siela... gryna kilmė. Ohne Ruek- 
sicht auf den Dienstgrad muss jeder SS-Angehoerige den Abstam- 
mungsnachweis erbringen, wenn er sich verloben oder verheiraten 
will, šitaip skamba Imperijos įstatymas, ar žinai, ką tai reiškia 
čekiškai... taigi: kiekvienas SS narys, neatsižvelgiant į jo laipsnį, 
privalo įrodyti kilmę, kai nori susižadėt arba vesti... Įstatymai 
skirti tam, kad padėtų žmonėms, - ponas Koptfrkinglas nusišyp- 
sojo ir tęsė: - Jo karstas, kaip ir pridera, pakankamai aukštas ir 
platus, o ką, Mili, jeigu taip atsigultum šalia jo? Atsigultum šalia 
jo ir pirmadienį, aidint „Parsifalio“ garsams, ištirptum? 

Ir su nelabai linksma šypsena paėmė geležinę dalbą, gulėjusią 
nišoje už užuolaidos, prispaudęs paklupdė berniuką, išsižergė 
viršum jo Su savo juodais auliniais batais ir nusklembta skrybėle 
su virvele ir plunksna, ir užtvatino jį dalba. Paskui pakėlė nuo 
žemės, įgrūdo į karstą šalia esesininko, karstas buvo kaip pride- 
ra, ir aukštas, ir platus, abu sutilpo ten tarsi broliai, repliukėmis 
užkalė karstą, apžiūrėjo, ar ant dalbos ir grindų neliko jokių 
žymių, pasitaisė skrybėlę ir išėjo. Mirtis suartina, kalbėjo sau, 

laikydamas repliukes kišenėje, žmonių pelenai nesiskiria. Ne- 
svarbu, ar tai vokiečių banfiurerio, ar ketvirčiu žydo berniuko 
pelenai. Vargšas berniukas, tarė sau, kiek būtų kentėjęs gyveni- 
me kiti atveju, nuo šito aš tą gerą vaiką apsaugojau. Jau dabar 
jo nebūtų priėmę į vokiečių mokyklą ir į hitlerjugendą, o kas 
lauktų jo naujoj, laimingoj santvarkoj. Gaila tik, kad negalėjau 
jo dar ir nufotografuoti...“ 

— Mili, nebėk, palauk manęs! — sušuko prieš pono Feneko 
sarginę, kad būtų girdėt joje, toje kamaroje, kur kaip tik gūžėsi 
ponas Fenekas, lūpom prigludęs prie savo rankos, lyg ją bučiuo- 
tų, jo akys buvo padėrusios. 

— Pone Fenekai, —- užriko ponas Kopfrkinglas, - jūs laižote 
sau rankas! Jums reikia gydytis, pone Fenekai, nebegalima taip 
daugiau naikinti savo gyvenimo. Tai Abartigkeit, tai, ką darote, 
išsigimimas, jums reikia pas psichiatrą! 

Ponas Kopfrkinglas išėjo iš pastato, perėjo per kiemą, ten sar- 
ginėje, žemai nusilenkdamas, jį pasveikino naujas budėtojas, at- 
ėjęs po pono Vranos, prie vartų davė pinigėlį elgetaujančiai mo- 
teriai, stovinčiai čia žiemą vasarą, išskyrus penktadienius ir šešta- 
dienius - ji atrodė kaip laumė, ir pasuko tramvajaus link. Ten 
stovėjo jauna rožiaveidė mergina juoda suknele ir jaunuolis, per- 
simetęs per petį fotoaparato dirželį. 

Po keturių dienų ponas Kopfrkinglas nuėjo į vokiečių krimi- 
nalinę policiją ir pranešė, kad dingo šešiolikmetis sūnus. 

— Jau ketvirta diena, kai negrįžta namo, - tarė, - nuo mažens 
mums taip daro, galiausiai kartą turėjom ieškoti su policija, ra- 
do jį net prie Suchdolo, norėjo pernakvoti ten šieno kupetoj. 
Turėjo visokiausių romantiškų sumanymų, bijau, kad nebūtų pas- 
kui mūsų armiją patraukęs į Lenkiją. Pastaruoju metu vis vaikš- 
čiodavo su vienu tokiu boksininku. 

Tuo tarpu Milis jau keturios dienos buvo sumaišytas su gry- 
nakraujo esesininko pelenais, operaciją atliko pats ponas direk- 

torius, asistuojant supratingoms ir paslaugioms poros, pakeitu- 
sios Zajicą ir Beraną, šypsenoms, jis prie krosnių atnaujino savo 
profesinius įgūdžius ir kartu pademonstravo jiems, kaip gerbia 
jų darbą, per kurį pats iškilo, būdamas visai paprastų tėvų sū- 
nus, ir tuo metu grojo gedulingąją eiseną iš Bethoveno „Heroji- 
nės“. Prieš tai nuskambėjo Vagnerio „Parsifalis“. 


15 


Paskui, po pergalingo žygio per Lenkiją, ponas Kopfrkinglas buvo 
pakviestas pas aukščiausiąjį Prahos saugumo šefą ir pono im- 
peratoriškojo protektoriaus sekretorių Biormaną, pas Biorma- 
ną į šviesų, platų pastatą su stulpais, prieš kurį stovėjo tiek auto- 
mobilių, virš kurio plevėsavo Imperijos vėliava, į kabinetą, ku- 
riame saldžiai kvepėjo sandalo medžiu ir kur, be gražių užuolai- 
dų, storo kilimo ir didžiulio Vado portreto, kabojo dar keletas 
kitų nuostabių paveikslų, ir čia, šiame aukščiausiojo Prahos sau- 
gumo šefo ir imperatoriškojo protektoriaus sekretoriaus kabi- 
nete, jam buvo konfidencialiai pranešta apie būsimą eksperimen- 
tą, tai buvo 1939 metų rudenį. 

— Už vokiečių liaudies garbę ir apvalymą! Už pergalingą ko- 
vą, už naują, laimingą Europą! Už teisingą pasaulio santvarką, 
naująją Vado tvarką! — sakė jam ir kėlė taures nuo tviskančio 
stalo, ant kurio gulėjo ir kažkokia knyga, buvo ten ir Vilis Rein- 
kė, kuris jam tarė: 

— Galiu tau pasiūlyti konjako, čekiškos slyvinės... 

Ir vėl jam sakė: 

— Turit daug patirties. Mėgstate mechanizmus, automatiz- 
mus, esate išdidus vokiškumo atstovas. Turime išbandyti duji- 
nes krosnis, žinote, so eine treffliche Gaseinrichtung fuer die Zu- 

kunft*. Tačiau apie tai nė žodžio, visiška paslaptis. Jūs pagerbia- 
mas. Galėtumėt tapti vyriausiuoju specialistu. 

— Tokios ateičiai skirtos dujinės krosnys, - pakartojo Vilis ir 
vos vos palietė knygą ant tviskančio stalo, - ateičiai, kuri niekad 
nėra tikra, išskyrus mirtį ir mūsų pergalę. Ne arkliai nekentės, — 
nusišypsojo, - esi pagerbiamas. Dabar, — tarė jis, - pildosi tai, 
ką žadėjau tau, kai buvai elgeta Maiselio gatvėje. Gausi asmeni- 
nį automobilį mersedesą. Galėsi vežioti, - nusišypsojo, - šeimą 
į išvykas... — vėl nusišypsojo, pakėlė taurelę ir tarė: 

— Esi išrinktasis. Tikrai dar negeri?.. 

Ir ponas Kopfrkinglas su šypsena įkvėpė saldų kvapą, saldų 
sandalo kvapą, kuriuo buvo persisunkęs aukščiausiojo Prahos 
saugumo šefo ir imperatoriškojo protektoriaus sekretoriaus ka- 
binetas, pažvelgė į knygą už taurelių ir sudėjo rankas ant kelių. 

— Dėkoju, ponai, - tarė jis ir papurtė galvą, - tikrai dar nege- 
riu. Aš negeriu alkoholio, esu abstinentas. 

Ir priėmė jam suteikiamą garbę. 

Paskui stebuklinguoju įėjimu su trejais laiptais, klotais baltu 
marmuru, jis vaikščiojo į „Kazino“, turėjo šviesiaplaukių mei- 
lužių, ypač Marleną, kuri anksčiau vadinosi Marija ir buvo kaip 
angelas arba aukščiausios klasės artistė, turėjo jų gal dešimt ar 
dvi dešimtis ir vaikščiojo pas jas ne tik į „Kazino“, bet į „Mal- 
vazą“ niekada, seniai jau ten nebevaikščiojo, kai kurios už mo- 
kestį ateidavo pas jį į namus, turėjo jų tiek, kad beveik jau 
painiodavo jas, bet užtat negėrė ir nerūkė, buvo abstinentas, 
gailėjos tų, kurie neturėjo gražuolių, gailėjo ponios Pracharžo- 
vos, kurios vyras skendėjo alkoholy, gailėjo jų nelaimingo sū- 
naus Voitos, kuris galėjo tai paveldėti, gailėjo ir kitų, pavyzdžiui, 
daktaro Betelheimo su šeima, kuris jau neturėjo automobilio 
ir priimamojo, ir valgomajame žiūrėjo į paveikslą su vestuvių 

eisena prie lango, kurį kadais nupirko Zinai Nekazankoje po- 
no Holio rėmų parduotuvėje, ir į lentelę ant virvelės, tauriau- 
sią eismo tvarkaraštį, koks tik yra žemėje, mirties eismo tvar- 
karaštį, žiūrėjo viršum valgomojo durų, kur jau seniai vietoj 
Nikaragvos prezidento kabojo Vadas, tobulas tobulo džentel- 
meno atspaudas, ir kalbėjo sau: greit gausiu įsakymą dėl pa- 
skyrimo eksperimento šefu, dujinių krosnių, kažkokių kame- 
rų... ir automobilį mersedesą... Žiūrėjo ir į šeimos fotografiją 
virš spintelės, kur sėdėjo vidur vaikų šalia Lakmės su kate ant 
kelių... nueidavo į svetainę greta ir žiūrėjo į įstiklintą dėžutę 
viršum pianino su drosophila funebris 1 bananinėmis muselė- 
mis, kuriomis tiriamas paveldimumas, ir kartą - jau vakarėjo — 
prisiminė tetą iš Slatinianų, tą gerąją sielą, kuri, jeigu būt kata- 
likė, po mirties būtų paskelbta šventąja, jau dabar buvo šven- 
ta, ir tarė sau: turiu užeit į tą mūsų gražią mieląją vonią, kurią 
taip mėgstu... ir nuėjo ten, ir po ventiliatorium prie drugelio 
uždegė žvakelę... Paskui sugrįžo į valgomąjį ir įžiebė toršerą, 
nes kambaryje jau buvo prietema, ir paėmė iš lentynos įstaty- 
mą del kremavimo, kiek pavartė jį, paskui gal jau šimtąjį kartą 
paemė knygą apie Tibetą... tą Žžavią ir jaudinančią knygą apie 
Tibetą, apie Tibeto vienuolynus, dalailamą ir jo persikūnijimą, 
ir tarė sau: juk jau beveik atmintinai ją moku... ir nuėjo su ja 
prisėsti po toršeru, atsivertęs vėl tarė sau: tačiau saldžiąja ste- 
buklute rūpinuosi, Dievuidėk priėmė ją į vokiečių mokyklą, 
bet kai kuriuos palaimintos savo motinos bruožus ji perėmė, 
toji mano aštuoniolikmetė juodaplaukė, tai baisu... tada kažkas 
paskambino. 

Ponas Kopfrkinglas pakilo iš po toršero, padėjo knygą apie 
Tibetą ant valgomojo stalo ir nuėjo atidaryti durų. 

— Ar galėčiau kalbėti su ponu direktorium Kopfrkinglu? — 
vokiškai pasiteiravo atėjusysis anapus durų, - esu pasiųstas, tai 
konfidencialu... 

Ponas Kopfrkinglas nusilenkė ir žengė atgal, kad žmogus ga- 
lėtų įeiti vidun, paskui nuvedė jį į valgomąjį. Svečio veidas bu- 
vo gana geltonas, bet taip galėjo pasirodyt toršerui šviečiant. 
Be to, buvo gan keistai apsirengęs, dėvėjo kažką panašaus į 
juodą sutaną. 

— Malonėkite prisėsti, - neparodydamas esąs nustebęs ponas 
Kopirkinglas parodė į stalą, - atleiskite, - ir paėmė ten gulėjusią 
knygą, — kaip tik skaičiau... Galiu jums ką nors pasiūlyti? Kon- 
jako, čekiškos slyvinės?.. - mandagiai pasiteiravo. 

— Dėkoju, - nusišypsojo svečias ir sudėjo rankas ant kelių, — 
alkoholio negeriu. Nė nerūkau. Esu abstinentas... 

Paskui vėl nusišypsojo ir prabilo: 

— Jei galėčiau paprašyti, tai nebent truputį arbatos su gabalė- 
liu sviesto... 

Kai ponas Kopfrkinglas greitai nubėgo į virtuvę, užvirė arba- 
tos su gabalėliu sviestu ir grįžo su ja į valgomąjį, svečias pažvel- 
gė į jį ir tarė: 

— Kušog. Aš esu tulku iš Mindolingo vienuolyno. Mūsų dalai- 
lama mirė. Daug metų... septyniolika, devyniolika metų... Tibe- 
tas, mūsų palaimintasis kraštas, ieško jo inkarnacijos. Ieško to 
didžio vyro, kurį Buda išsirinko, į kurį persikūnijo, ir pagaliau, 
po tiek ieškojimo metų, beveik po dvidešimties metų... surado 
jį. Buvau pasiųstas į šį tolimą kelią, kad surasčiau jus ir praneš- 
čiau, jog tai esate jūs. Sostas Lhasoje laukia jūsų, rimpoče. 

Ir tęsė: 

— Bet niekam apie tai nė žodžio, tai paslaptis... Ateisiu dar 
keletą kartų, kad pašvęsčiau jus. Paskui išvyksime į Himalajus, 
mūsų dangišką, palaimintąją šalį... 

— Turėjai svečių, tėve, - pasakė parėjus namo Zina, - ant sta- 
lo du puodeliai ir viename ant dugno kažkoks sviestas. 

— Turėjau retą svečią, brangioji, - atsakė ponas Kopfrkinglas, 
stebėdamas ją, - tik niekam nesakyk apie tai, kad niekas nesuži- 

notų, tai paslaptis. Niekam apie tai nė žodžio. Kaip tau, puikio- 
ji, patinka mokykla? Tavo naujoji vokiečių mokykla? 

— Netekau draugių, - liūdnai atsakė Zina, - nežinojau, kad 
neteksiu jų. Maniau, kad viskas bus kaip anksčiau. Su Lenka ir 
Lialia nebesusitinku... 

— Tai buvo geros ir mielos draugės, - linktelėjo ponas Kopir- 
kinglas, - bet ką padarysi, žmogus kai ką ir praranda. Kiek jau 
gyvenime mačiau tragedijų. Ponia Struna, panelė Čarska, Vo- 
mačkova, ponia Liškova, ponia Podzimkova. Ponas Holis, kuris 
neteko žmonos, išsiskyręs ponas Rubinšteinas, ponas Štrausas, 
kurio žmona mirė nuo gerklės džiovos, o sūnus nuo skarlati- 
nos... žmogus tiesiog vis ką nors praranda, tokia jo dalia. O kaip 
ponas Mila Janačekas? 

— Kol kas nieko nesako, bet manau, kad išsiskirsime, - atsakė 
Zina. 

— Kad išsiskirsite, - linktelėjo ponas Kopfrkinglas ir pažvelgė 
į šeimos nuotrauką virš spintelės, — tai matai kaip. Buvo geras, 
mielas vaikinas iš geros, padorios šeimos, jo tėvas inžinierius, 
gamino mašinas, ir jis pats mėgo fiziką, mašinas, muziką, įvai- 
rius mechanizmus ir automatizmus, kaip ir aš, ateitis priklausė 
jam. Gaila jo. Turėsi amžiną prisiminimą bent iš fotografijos, — 
parodė į nuotrauką virš spintelės, Zina žvilgtelėjo ir paklausė: 

— O apie Milį vis dar nėra jokių Žinių? 

— Jokių, mergyte, jokių, Dieve, kur jis, - ponas Kopfrkinglas 
suraukė kaktą ir atsisėdo. 

Ji liūdnai paglostė jam plaukus, 0 jis paėmė jai už rankos ir 
tarė: 

— Gyvename didžiais pervartų laikais ir kolei kas turime dar 
daug rūpesčių. Visi ką nors prarandame. Ponas daktaras Be- 
telheimas, — parodė į lubas, virš kurių anksčiau buvo daktaro 
priimamasis, — jau nebegali užsiiminėti praktika. Nach der... 
durch die... vom 25 7 1938 sind Juden von der Ausuebung der 

aerztlichen Taetigkeit im Deutschen Reich grundsaetzlich ausges- 
chlossen, žydai Vokietijos imperijoje yra iš principo atskiriami 
nuo gydymo praktikos... tai įstatymas, o įstatymus, kaip Žinai, 
privalome gerbti... tiesa, dar tebegyvena virš mūsų, dviejuose 
butuose, su savo gražiąja ponia, Anežka ir sūnėnu Janu, buvu- 
siame priimamajame turi seną gražų paveikslą, kuriame pavaiz- 
duotas grafo Betleno sumanytas moters pagrobimas, bet tai ir 
viskas, ką turi. Automobilis prie namų jau nestovi. Tačiau greit 
tenai stovės kitas automobilis, mersedesas, ir tai bus mūsų au- 
tomobilis, o čia, ant šitos sienos, - parodė valgomojo sieną, — 
kabos vienas senas nuostabus vengriškas paveikslas. Bet tai 
smulkmena, - greit pridūrė, - tiesą sakant, tai neturi jokios 
reikšmės, kas čia kabės, o kas ne, žmogus neturėtų būti savo 
daiktų vergas. Gyvename, gražut, didžiais pervartų laikais ir 
reikia galvot apie visumą. Apie tautą, žmoniją, ką prieš tai reiš- 
kia atskiras Žmogus... Dėl to, - švelniai paglostė Zinai plaukus, 
matyt, turėdamas omeny išsiskyrimą su Mila, - dangut, nesi- 
jaudink. Čekai bus likviduoti. Taip, vaikeli, taip bus, - tarė, kai 
Zina krūptelėjo, - turime drąsiai ir atvirai pažvelgt į akis tie- 
sai. Nėra prasmės, brangut, ką nors slėpti. Jeigu įstengėme pa- 
kelti mūsų palaimintosios mirtį, o dabar ir tą nelaimę su Miliu, 
turime pakelt ir tai. Čekų likvidavimas yra mūsų tautos ir žmo- 
nijos interesas. Naujos, laimingos ir teisingos tvarkos, kurią 
grindžia Vadas, interesas. Fiziškai jie nežus, kas ne, tai ne, — 
ponas Kopfrkinglas papurtė galvą ir pakėlė rankas, - fiziškai 
jie nežus, mes ne žudikai. Bet jie bus suvokietinti. Toks yra 
mūsų tautos ir laimingosios Europos interesas. Čia pati tik- 
riausia mūsų erdvė, iš čia mes valdysim pasaulį, - apvedė ran- 
ka valgomąjį ir pažvelgė į ką tik įėjusią katę, - kai tai įvyks, bus 
rojus. Amžiniems laikams. 

Po kelių dienų ponas Kopfrkinglas tarė Zinai, kuri rengėsi 
eiti į pianino pamoką: 

— Gražut! Atėjo įsakymas dėl manęs. Esu paskirtas didžiulio 
reikalo šefu. Išeinu iš krematoriumo į aukštesnes pareigas. Tai 
imperinis projektas, jis kartą visiems laikams užkirs kelią Žmo- 
nių išnaudojimui, bado ir skurdo kančioms, išvaduos iš visokiau- 
sių kančių, galbūt ir arkliai... Deja, negaliu tau nieko daugiau 
pasakyti, tai paslaptis. Negalima niekam prasitarti. Bet ar neno- 
rėtum, kad, kol neišėjau iš krematoriumo, parodyčiau tau savo 
darbovietę, kur praleidau dvidešimt metų? Kad pamatytum, kur 
tavo tėvas pradėjo, dirbo, sąžiningai atliko savo pareigas, augo 
ir brendo? Rytoj šeštadienis, po pietų nedeginama, tik pirma- 
dienį... kaip manai, gal apsivilktum tą gražią juodo šilko sukne- 
lę, kurią nupirkau tau anąkart, ir užmestume ten akį... O aš 
paieškosiu kokio nors, - tarė, - fotografijos aparato... 

Kai Zina išėjo, jį aplankė Tibeto pasiuntinys. Užvirino arba- 
tos su sviestu. 

— Rimpoče, - vienuolis atsiklaupė prieš jį ant kilimo valgoma- 
jame, - jau laikas. Sostas laukia jūsų. Tibetas, mūsų palaimintoji 
šalis, laukia savo didžiojo kunigaikščio, žmonės laukia savo val- 
dovo. Štai paskutinio lamos mantija... - vienuolis ranka parodė 
į tuštumą, tarsi rodytų į žvaigždes, kurios nematomos yra valgo- 
majame, - štai auksinis /egog ir tamsiai raudonas šamthav. Sie- 
na, dengusi jums akiratį, išvirto. Dangus atsivėrė, virš mūsų be- 
galinės žvaigždės, —- parodė į lubas, - gelbėkite pasaulį. Kyab su 
čivo, kvabgoen rimpoče, - vienuolis kakta palietė žemę, - jūs 
esate Buda! 

— Kelkit, sūnau, - ponas Kopfrkinglas geraširdiškai paragino 
vienuolį, akys buvo kone pilnos ašarų, jis atsistojo už stalo, lyg į 
dangų pakėlė rankas į lubas... ir tarė: 

— Dangus atsivėrė, virš mūsų begalinės žvaigždės. Lags so. 
Kaip ištisais metais skaičiau David-Neelos knygoje, knygoje apie 
Tibetą, kurią man gražiais geltonais viršeliais įrišo ponas Ru- 
dolfas Kadneris, knygininkas, Vaisių turguje, šiame Prahos mies- 


LADISLAV FUKS IE LAVONŲ DEGINTOJAS 165 


te. Te visos būtybės būna laimingos. Dėl būsimos laimingos žmo- 
nijos man nė viena auka neatrodo per didelė. Ponas Holis iš Ne- 
kazankos taip pat neteko žmonos. Pono Štrauso žmona taipgi 
mirė nuo gerklės džiovos, o sūnus nuo skarlatinos. Bet turiu dar 
kai ką čia atlikti, - nusišypsojo savo kojoms, — išgelbėti dar vie- 
ną gerą sielą. Dar vieną sielą laiku grąžinti ten, iš kur atėjusi, 
apsaugoti nuo kančių, kurios ateity lauktų jos tame būsimame 
laimingame pasaulyje, rytoj, šeštadienį po pietų. Ji apsivilks tam- 
sią šilko suknią ir su ja atsiguls šalia geriausios, kokia tik yra 
buvusi, Prahos pianistės, ponios Herminos Sykorovos. Dangaus 
paukščiai jai giedos antrąją Šopeno koncerto fortepionui dalį, 
to paprašė našlys. Palauki, sūnau, ligi rytdienos vakaro. 

Vienuolis nusišypsojo, ir tą akimirką ponui Kopfrkinglui tarsi 
visas pasaulis aptemo. Bet tai buvo jo paties sielos aptemimas. 
Kai šiek tiek atsitokėjo, išgirdo grojant nuostabią muziką, tai 
buvo didžioji arija iš Donicečio „Liučijos“, koncertas fortepio- 
nui, „Nebaigtoji“, „Parsifalis“ ir „Herojinė“... paskui kažkoks 
šokis, klarnetas, smuikelis, taip pat bosas, dar būgneliai, timpa- 
nai ir malūnėliai... ir pamatė, kad valgomajame šalia katės ir du- 
rų su Vado ir Imperijos kanclerio portretu stovi baltai apsirengę 
vyrai, trys angelai, vienas jų vardu Piskoržas... jie prieina, ima jį 
už rankų ir su dangišku švelnumu veda iš buto, veda laiptais, iš 
kelio išsigandę šasteli kažkokia moteris ir jos sūnus... laukan, 
prie namo, kur stovi automobilis, angelų automobilis, papuoštas 
raudonu kryžium ir vokišku numeriu. Kai lipdamas vidun pa- 
lenkė galvą, pajuto lizolio ar karbolio kvapą, ir lengvas rudens 
vėjelis kilstelėjo plaukus. 


1945 gegužės vidury - po karo - ponas Kopfrkinglas pro sanita- 
rinio traukinio langą kažkokioje mažo Vokietijos miestelio sto- 
tyje pamatė namo grįžtančias minias sulysusių žmonių. Jam pa- 


*»--- -— 


sirodė, jog tarp jų įžiūri kai kuriuos pažįstamus veidus, kažko- 

kio pono Štrauso veidą ir Rubinšteino, ir seną daktaro Betelhei- 
mo veidą bei kažkokio jaunuolio, galbūt jo Jano, taip pat ir pasi- 
rodžiusią pažįstama moterį. Šypsojosi, būtų mielai pamojęs jiems, 
bet ranką kaip tik laikė kišenėje ir kaip tik toje kišenėje kažką 
užčiuopė. Tai buvo virvutės galas ir gabaliukas cukraus. Tad jis 
tiktai kreipėsi į kupė ir tarė berankiams ir bekojams: 

— Laimingoji žmonija. Išgelbėjau ją. Ir tikrai jau niekada pa- 
saulyje nebebus persekiojimų, neteisingumo ir kančių, nė ar- 
kliai... Ponai, dabar prasideda naujoji tvarka. 

Iš Prahos krematoriumo kamino kilo gelsvas dūmelis, tuo me- 
tu ten kaip tik degino morfinistą. 

